(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟΒ΄

Δευτέρα, 05 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το Μουσικό Σχολείο Τρίπολης, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Ανάπτυξης με θέμα: «Τα ανησυχητικά ευρήματα της ετήσιας έρευνας του ΙΜΕ-ΓΣΕΒΕΕ για την ακρίβεια και τις συνθήκες διαβίωσης των νοικοκυριών», σελ.   
 β) Προς την Υπουργό Πολιτισμού με θέμα: «Σε τί αποσκοπούν οι διαρθρωτικές αλλαγές στο δικαίωμα εισόδου και τη διαχείριση επισκεπτών στα μνημεία της χώρας ;», σελ.   
 γ) Προς τον Υπουργό Περιβάλλοντος και Ενέργειας:   
 i. με θέμα: «Οριστική λύση για την αποτροπή δημιουργίας λατομείων μαρμάρου στο Πεντελικό», σελ.   
 ii. με θέμα: «Παράλειψη ενημέρωσης από την Ρυθμιστική Αρχή Αποβλήτων Ενέργειας & Υδάτων (ΡΑΑΕΥ) του βασικού συντελεστή προσαύξησης και του ορίου ενεργοποίησης της ρήτρας αναπροσαρμογής στα τιμολόγια προμήθειας ηλεκτρικής ενέργειας», σελ.   
 δ) Προς τον Υπουργό Εθνικής Οικονομίας και Οικονομικών, με θέμα: «Για την απορρόφηση των επιτυχόντων μη διοριστέων του γραπτού διαγωνισμού 1Γ/2022 στην ΑΑΔΕ», σελ.   
 ε) Προς τον Υπουργό Προστασίας του Πολίτη, με θέμα: «Η ιατροδικαστική πραγματογνωμοσύνη για τις συνθήκες θανάτου του Κ. Μανιουδάκη φέρει το Υπουργείο προ των αναντίρρητων ευθυνών του», σελ.   
 στ) Προς τον Υπουργό Υγείας:   
 i. με θέμα: «Να μην απολυθούν οι 58 εργαζόμενοι συμβασιούχοι ορισμένου χρόνου (ΣΟΧ) στην καθαριότητα στο Νοσοκομείο «Αγ. Σάββας» και να μετατραπούν οι συμβάσεις σε αορίστου χρόνου με πλήρη εργασιακά και μισθολογικά δικαιώματα», σελ.   
 ii. με θέμα: «Η αδικαιολόγητη και χρονίζουσα έλλειψη σαφούς νομοθετικού πλαισίου ως προς τους εναλλακτικούς θεραπευτές Παραδοσιακής, Συμπληρωματικής και Εναλλακτικής Ιατρικής (ΠΣΕΙ) στη χώρα μας», σελ.   
 iii. με θέμα: « Άκρως ανησυχητική η λειτουργία του Γενικού Νοσοκομείου Θεσσαλονίκης Ιπποκράτειο», σελ.   
 iv. με θέμα: «Εξωπορισμός των υπηρεσιών καθαριότητας του Γενικού Αντικαρκινικού Ογκολογικού Νοσοκομείου Αθηνών "Ο Άγιος Σάββας", ο οποίος οδηγεί στην ανεργία δεκάδες εργαζομένους επιβαρύνοντας αδικαιολόγητα τον κρατικό προϋπολογισμό και στην τιμώρηση των χρονίως πασχόντων εργαζομένων», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 2 Φεβρουαρίου του 2024 σχέδιο νόμου: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοΰγεία, τα βιοκτόνα προϊόντα και την ποιότητα των τροφίμων και άλλες διατάξεις και την τόνωση της αγροτικής ανάπτυξης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΘΕΟΧΑΡΗΣ Θ. , σελ.   
 ΛΑΜΠΡΟΥΛΗΣ Γ. , σελ.   
 ΠΑΠΠΑΣ Ν. , σελ.   
  
Β. Επί των επικαίρων ερωτήσεων:  
 ΒΡΕΤΤΟΣ Ν. , σελ.   
 ΓΕΩΡΓΙΑΔΗΣ Σ. , σελ.   
 ΗΛΙΟΠΟΥΛΟΣ Α. , σελ.   
 ΘΕΟΧΑΡΗΣ Θ., σελ.   
 ΘΡΑΣΚΙΑ Ο. , σελ.   
 ΚΑΖΑΜΙΑΣ Α. , σελ.   
 ΚΑΤΣΩΤΗΣ Χ. , σελ.   
 ΚΕΦΑΛΑ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΕΝΔΩΝΗ Σ. , σελ.   
 ΝΙΚΟΛΑΚΟΠΟΥΛΟΣ Α., σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΣΔΟΥΚΟΥ Α. , σελ.   
 ΣΚΡΕΚΑΣ Κ. , σελ.   
 ΤΑΓΑΡΑΣ Ν. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟΒ΄

Δευτέρα 5 Φεβρουαρίου 2024

Αθήνα, σήμερα 5 Φεβρουαρίου 2024, ημέρα Δευτέρα και ώρα 15.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κύριες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τους Υπουργούς που θα απαντήσουν στις επίκαιρες ερωτήσεις που θα συζητηθούν στη σημερινή μας συνεδρίαση.

Πρώτη θα συζητηθεί η πέμπτη με αριθμό 647/29-1-2024 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Ανάπτυξης με θέμα: «Τα ανησυχητικά ευρήματα της ετήσιας έρευνας του ΙΜΕ-ΓΣΕΒΕΕ για την ακρίβεια και τις συνθήκες διαβίωσης των νοικοκυριών».

Θα απαντήσει ο Υπουργός Ανάπτυξης κ. Κωνσταντίνος Σκρέκας.

Κύριε Καζαμία, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, στις 24 Ιανουαρίου το Ινστιτούτο Μικρών Επιχειρήσεων της ΓΣΕΒΕΕ δημοσίευσε έρευνα με τίτλο «Εισόδημα και δαπάνες διαβίωσης νοικοκυριών για το 2023». Σύμφωνα με τα συγκλονιστικά ευρήματα της έρευνας αυτής φάνηκε ότι κάπου 60%, έξι στα δέκα νοικοκυριά, δεν μπορούν, δεν έχουν εισόδημα το οποίο θα τους επιτρέπει να φτάσουν πέρα από την δέκατη ένατη ημέρα του μήνα.

Τα στοιχεία αυτά είναι χειρότερα από εκείνα που είχε καταγράψει το ίδιο ινστιτούτο για τις προηγούμενες δύο χρονιές. Για το 2022 η ΙΜΕ-ΓΣΕΒΕΕ είχε διαπιστώσει ότι 52% των νοικοκυριών στην Ελλάδα δεν έχουν εισόδημα που να αρκεί πέρα από τη δέκατη ένατη ημέρα του μήνα, ενώ για το 2021 το ποσοστό αυτό ήταν 44%. Δηλαδή έχουμε στα τελευταία δύο χρόνια αύξηση από 44% στο 61%. Είναι μια πολύ σοβαρή επιδείνωση.

Επιπλέον, η ίδια έρευνα, κύριε Υπουργέ, βρήκε ότι πάνω από τους μισούς Έλληνες, δηλαδή το 54%, πιστεύει πως η οικονομική του κατάσταση θα χειροτερέψει μέσα στον χρόνο. Στην περσινή έρευνα το ΙΜΕ-ΓΣΕΒΕΕ βρήκε πως το ποσοστό αυτό ήταν χαμηλότερο 52% και την προηγούμενη χρονιά το 2021 αυτό το ποσοστό ήταν ακόμη πιο χαμηλό στο 45%. Δηλαδή και εδώ υπάρχει ραγδαία επιδείνωση.

Το τραγικό σε όλη αυτή την κατάσταση είναι ότι την προηγούμενη διετία ενώ αυτά τα στοιχεία καταγράφονταν, η Κυβέρνησή σας δεν έπαψε να καυχιέται για τους υψηλούς ρυθμούς ανάπτυξης και για την πρόοδο που σημειώνει στην κατάσταση της οικονομίας, περιλαμβανομένου και του ελέγχου των τιμών, με δικές σας υποτίθεται πρωτοβουλίες, καθώς και με αυξήσεις στον βασικό μισθό. Τα στοιχεία, όμως, αυτά έρχονται σε χτυπητή σύγκρουση με αυτά που διακηρύσσετε.

Επιπλέον, σύμφωνα με τη φετινή έρευνα του ΙΜΕ-ΓΣΕΒΕΕ οκτώ στους δέκα ερωτηθέντες αξιολογούν τα μέτρα της Κυβέρνησης για τη μείωση της ακρίβειας ως «ανεπαρκή» και ως «μάλλον ανεπαρκή».

Και σας ερωτώ, κύριε Υπουργέ: Αμφισβητεί η Κυβέρνηση τα στοιχεία της έρευνας της ΓΣΕΒΕΕ που δείχνει ότι έξι στα δέκα νοικοκυριά δεν μπορούν να τα βγάλουν πέρα μετά τη δέκατη ένατη ημέρα του μήνα ή όχι; Κι αν τα αμφισβητείτε, πόσα νοικοκυριά δεν μπορούν να ανταπεξέλθουν στην ακρίβεια που υπάρχει;

Και δεύτερον, δεδομένου ότι η αδυναμία της ελληνικής οικογένειας να ανταπεξέλθει στην ακρίβεια πάει κάθε χρόνο από το κακό στο χειρότερο, τι νέα μέτρα προτίθεστε να λάβετε, ούτως ώστε να ανακόψετε αυτή την πολύ αρνητική τάση που κάνει τους συμπολίτες μας να υποφέρουν;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κατ’ αρχάς, να ευχαριστήσω τον συνάδελφο για την επίκαιρη ερώτηση και την ευκαιρία που δίνει να συζητήσουμε στη Βουλή τα μέτρα τα οποία έχει λάβει η Κυβέρνηση για να αντιμετωπίσουμε το νούμερο ένα πρόβλημα που απειλεί τα νοικοκυριά και είναι αυτό της ακρίβειας.

Βεβαίως, κύριε συνάδελφε, θέλω να σας πω, όπως και σωστά υπονοείτε με την ερώτησή σας, ότι ο μόνιμος τρόπος αντιμετώπισής της ακρίβειας είναι η αύξηση του εισοδήματος των νοικοκυριών, μέσα από τον οποίο θα μπορέσουν βέβαια να ανταποκριθούν και να ανταπεξέλθουν στις αυξημένες ανάγκες, αλλά να ζήσουν και καλύτερα. Η ακρίβεια κάποια στιγμή θα αποκλιμακωθεί, οι αυξήσεις όμως και η αύξηση εισοδήματος θα παραμείνουν κι αυτό είναι κάτι το οποίο θα οδηγήσει στην πρόοδο και τελικά σε καλύτερες συνθήκες διαβίωσης για τις Ελληνίδες και τους Έλληνες.

Επιτρέψτε μου να σας πω ότι πολύ σύντομα έχουμε λάβει ως χώρα μια σειρά από μέτρα κατά της ακρίβειας. Είχαμε ξεκινήσει με το «καλάθι του νοικοκυριού», προχωρήσαμε με τη μόνιμη μείωση τιμής όπου έχουν ενταχθεί χίλια τριακόσια προϊόντα τα οποία πωλούνται σήμερα στα ράφια των σουπερμάρκετ με μειωμένη κατά 5% τουλάχιστον τιμή σε σχέση με την περίοδο πριν την ανάληψη αυτής της δράσης από την Κυβέρνησή μας.

Επίσης, να πούμε ότι οι έλεγχοι για την αισχροκέρδεια συνεχίζονται. Βλέπετε ότι κάθε εβδομάδα σχεδόν ανακοινώνουμε πρόστιμα, εφόσον εντοπίζονται παραβάσεις, κατά εκείνων των εταιρειών οι οποίες δεν κατανοούν αυτό το οποίο συμβαίνει στην ελληνική κοινωνία και προσπαθούν να κερδίσουν αθέμιτα σε μια περίοδο που οι πληθωριστικές πιέσεις πλήττουν τα ελληνικά νοικοκυριά. Και δεν θα σταματήσουμε να ελέγχουμε την αγορά μέχρι να εξαλείψουμε αυτό το φαινόμενο της αθέμιτης κερδοφορίας ή της κερδοσκοπίας από μερικές ή μερικούς οι οποίοι σκέφτονται πονηρά.

Από εκεί και πέρα, σε ό,τι αφορά την έρευνα που αναφέρετε –στη δευτερολογία μου θα αναλύσω και τα αποτελέσματα- καλό θα ήταν να διαβάσετε όλη την έρευνα -είμαι βέβαιος ότι την έχετε κάνει-, αλλά να μην παραλείπετε να αναφέρεστε και στα υπόλοιπα ευρήματα της έρευνας αυτής που δείχνει ότι πολλά νοικοκυριά -όπως δηλώνουν- αποδεικνύεται ότι η οικονομική τους κατάσταση βελτιώνεται χρόνο με τον χρόνο.

Βεβαίως δεν είμαστε ικανοποιημένοι από τον βαθμό βελτίωσης, ούτε από το ποσοστό των νοικοκυριών που δηλώνουν ότι έχει βελτιωθεί η οικονομική τους κατάσταση και γι’ αυτό συνεχίζουμε να δουλεύουμε άοκνα, ώστε να έρθει ακόμα πιο ισχυρή η ανάπτυξη στη χώρα μας μέσα από την οποία θα δημιουργηθούν θέσεις εργασίας, θα αυξηθούν οι μισθοί και τελικά θα αυξηθεί το εισόδημα των νοικοκυριών.

Πρέπει να πούμε ότι τα τελευταία χρόνια -από το 2019 μέχρι σήμερα- έχουμε καταφέρει να δημιουργήσουμε πάνω από τετρακόσιες χιλιάδες νέες θέσεις εργασίας. Σε μια οικογένεια που δούλευε ένα ή δύο μέλη, σήμερα δουλεύουν περισσότερα μέλη. Αυτό σημαίνει ότι αυξάνεται το εισόδημα στην οικογένεια. Οι μισθοί αυξάνονται μέσα από τις νομοθετικές πρωτοβουλίες που έχει λάβει η Κυβέρνησή μας. Είχαμε αύξηση στον κατώτατο μισθό. Τον παραλάβαμε στα 680 ευρώ και έχει ξεπεράσει τα 850 ευρώ σήμερα και ο στόχος είναι να φτάσει τα 950 ευρώ. Απελευθερώσαμε τις τριετίες. Όλα αυτά έφεραν αύξηση στους μισθούς των ιδιωτικών υπαλλήλων. Αυξάνονται οι μισθοί στον δημόσιο τομέα. Αυξάνονται οι συντάξεις. Μετά από δεκατέσσερα χρόνια ξεπάγωσαν οι μισθοί στον δημόσιο τομέα. Ξεπάγωσαν οι συντάξεις. Βεβαίως -επαναλαμβάνω- αυτά είναι μέτρα τα οποία θέλουμε και τα επόμενα χρόνια να επαναληφθούν, ώστε να αρχίσουμε να προσεγγίζουμε τον ευρωπαϊκό μέσο όρο.

Το ότι, όμως, ήδη έχει μπει η οικονομία σε έναν ενάρετο κύκλο, αναπτυξιακό, που δίνει τη δυνατότητα να αυξηθούν οι μισθοί είτε στον ιδιωτικό τομέα, είτε στον δημόσιο μέσα από την αύξηση των εσόδων, αυτό είναι κάτι το οποίο είναι αναντίρρητο και το οποίο αποδεικνύεται και με τα στατιστικά στοιχεία τα οποία στην έρευνα που εσείς αναφέρεστε και την οποία επικαλείστε αποτυπώνονται.

Στη δευτερολογία μου, κύριε Πρόεδρε, θα αναφέρω αυτά τα στοιχεία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, μένω άναυδος με την απάντησή σας. Η έρευνα στην οποία αναφέρθηκα, δεν δείχνει καθόλου ότι κάποια νοικοκυριά βλέπουν την κατάστασή τους να βελτιώνεται. Απεναντίας, αναφέρει ορισμένα στοιχεία για τα οποία θα ήθελα μια πιο ειλικρινή απάντηση εκ μέρους σας. Το 81% των ερωτηθέντων στην έρευνα της ΙΜΕ-ΓΣΕΒΕΕ για την οποία συζητάμε, αξιολογεί τα μέτρα της Κυβέρνησης σας ως «ανεπαρκή».

Δεύτερον, 33% μόνο των ερωτηθέντων δήλωσε ότι ζει άνετα χωρίς δυσκολίες και το 67% κάνει περικοπές. Μήπως αναφέρεστε στο 33% το οποίο ζει άνετα, ως το ποσοστό το οποίο θεωρεί ότι η κατάστασή του βελτιώνεται; Γιατί αν το κάνετε αυτό είστε εκτός πραγματικότητας.

Επιπλέον, 73% σύμφωνα με την έρευνα δήλωσε πως αύξησε τις δαπάνες για τα είδη διατροφής. Γνωρίζετε πολύ καλά ότι τον Ιανουάριο ο πληθωρισμός για τα τρόφιμα και το αλκοόλ αυξήθηκε σε σχέση με τον Δεκέμβριο, έχει πάει στο 7,6%, ενώ στην Ευρωζώνη έχει μειωθεί κατά μία ποσοστιαία μονάδα, λίγο πάνω από το 5%. Υπάρχει μεγάλη διαφορά.

Επιπλέον, τα μέτρα για τα οποία εσείς επαίρεστε, και τώρα τα μέτρα που μου αναφέρατε, είναι εντελώς άσχετα με το μέγεθος των προβλημάτων. Το «καλάθι του νοικοκυριού» -για το οποίο μου είπατε- το ξέρετε ότι σύμφωνα με το Ινστιτούτο Έρευνας Λιανεμπορίου Καταναλωτικών Αγαθών, ΙΕΛΚΑ, για τον Νοέμβριο του ΄23 μόνο το 3% των ερωτηθέντων θεώρησαν το μέτρο αυτό ότι βοηθά; Το 81% των ερωτηθέντων -και αυτή είναι μια έρευνα με δείγμα χίλια άτομα με τη βοήθεια εταιρείας δημοσκοπήσεων- θέλει μείωση στον ΦΠΑ, για το οποίο δεν κάνετε τίποτα; Ισχυρίζεστε ότι έγινε στην Ισπανία και δεν είχε κανένα αποτέλεσμα.

Τα μέτρα που λαμβάνετε, κύριε Υπουργέ, είναι εντελώς ανεπαρκή, δεν δείχνουν να καταλαβαίνουν το μέγεθος του προβλήματος και προσπαθείτε με κάποια στατιστικά στοιχεία -τα οποία είναι επιλεκτικά- να εξαπατήσετε τον κόσμο και να δείξετε ότι η Κυβέρνηση κάνει κάτι. Ο κόσμος, όμως, υποφέρει. Είναι τρομακτικό το 61% των νοικοκυριών να μην μπορεί να φτάνει πέρα από τη δέκατη ένατη μέρα του μήνα. Αυτό έχετε να τους πείτε; Το «καλάθι του νοικοκυριού»; Ή έχετε να τους πείτε ότι κάποια άλλα νοικοκυριά πάνε καλύτερα; Δεν αισθάνεστε άσχημα που τα λέτε αυτά τα πράγματα;

Ο Πρωθυπουργός έγραψε ένα άρθρο την περασμένη Παρασκευή στο γνωστό βρετανικό περιοδικό «Economist», στο οποίο μιλούσε για την κατάσταση της οικονομίας. Ξέρετε τι είπε; Είπε ότι «εμείς που ανήκουμε στο ευρωπαϊκό κατεστημένο» -το αναγνώρισε- κινδυνεύουμε, και είπε ότι «κινδυνεύουμε από μια αλαζονική αυτοπεποίθηση που μας κάνει να μην βλέπουμε τις δυσκολίες των πολιτών και θολώνει τις σκέψεις μας». Φοβάμαι, κύριε Υπουργέ, ότι η σκέψη σας είναι θολωμένη. Και ότι η αλαζονεία σάς κάνει να επαίρεστε για πράγματα για τα οποία θα πρέπει να αισθάνεστε ντροπή. Λυπάμαι!

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε συνάδελφε, από αυτά τα οποία είπα στην πρωτολογία μου, τι σας φάνηκε αλαζονικό;

**ΑΛΕΞΑΝΔΡΟΣ ΚΑΖΑΜΙΑΣ:** Ότι βελτιώνεται η κατάσταση των νοικοκυριών. Χειροτερεύει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Η αναγνώριση του προβλήματος της ακρίβειας σας φάνηκε αλαζονική; Το ότι παλεύουμε και επιβάλλουμε πρόστιμα σε μεγάλες εταιρείες και πολυεθνικές -η μόνη χώρα στην Ευρώπη-, σας φαίνεται αλαζονικό;

**ΑΛΕΞΑΝΔΡΟΣ ΚΑΖΑΜΙΑΣ:** Ναι, αλλά δεν επαρκούν αυτά τα μέτρα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Είπαμε ότι αυτά τα μέτρα είναι αρκετά;

**ΑΛΕΞΑΝΔΡΟΣ ΚΑΖΑΜΙΑΣ:** Τι θα κάνετε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Άρα, γιατί λέτε πράγματα τα οποία δεν είπα;

Αλαζονικό είναι να έρχεστε εδώ πέρα και να προσπαθείτε να πείσετε τους υπόλοιπους Βουλευτές -αλλά και αυτούς που βλέπουν σήμερα την ερώτηση από την τηλεόραση- ότι δήθεν εμείς φερόμαστε αλαζονικά, όταν βλέπετε ότι προσπαθούμε να αντιμετωπίσουμε το μεγαλύτερο πρόβλημα που έχει να αντιμετωπίσει, όχι μόνο η Ελλάδα. Ο πληθωρισμός είναι ελληνικό φαινόμενο, κύριε συνάδελφε; Γιατί δεν λέτε την αλήθεια;

**ΑΛΕΞΑΝΔΡΟΣ ΚΑΖΑΜΙΑΣ:** Ο υψηλότερος είναι.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Γιατί δεν λέτε ότι η Ισπανία στην οποία αναφερθήκατε έχει υψηλότερο πληθωρισμό και γενικό δείκτη και τροφίμων από την Ελλάδα; Η Ισπανία που μείωσε τον ΦΠΑ, γιατί δεν λέτε ότι τους περισσότερους μήνες έχει αυξημένο πληθωρισμό σε σχέση με την Ελλάδα; Γιατί δεν λέτε την αλήθεια; Αλαζονεία είναι να προσπαθείτε να κοροϊδέψετε και να νομίζετε ότι δεν θα σας καταβάλει κανείς. Και σε τελευταία ανάλυση, το ποιος είναι αλαζονικός ή όχι και το ποιος είναι αποτελεσματικός ή όχι κρίνεται κάθε φορά που έχουμε εθνικές εκλογές σε αυτό τον τόπο. Αυτοί οι οποίοι προσπάθησαν -τα κόμματα- να κοροϊδέψουν τον ελληνικό λαό, αυτή τη στιγμή βρίσκονται στα έδρανα της Αντιπολίτευσης.

Βεβαίως εμείς θα κάνουμε ό,τι περνάει από το χέρι μας για να βοηθήσουμε αυτό τον τόπο, να βοηθήσουμε και το ελληνικό νοικοκυριό. Γιατί πρώτα από όλα αναγνωρίζουμε το μεγάλο πρόβλημα που έχει η ελληνική οικογένεια σήμερα, από τον εισαγόμενο πληθωρισμό και όχι μόνο. Γι’ αυτό παίρνουμε συνέχεια μέτρα και θα συνεχίσουμε να λαμβάνουμε μέτρα, μέχρι να δούμε να αποκλιμακώνεται ο πληθωρισμός και να βλέπουμε τα ελληνικά νοικοκυριά, την οικογένεια στην Ελλάδα να έχει μια καλύτερη ζωή.

Τι κάνατε εσείς; Γιατί εσείς δεν ψηφίσατε τα μέτρα τα οποία μειώνουν τις τιμές στο βρεφικό γάλα; Γιατί άλλα κόμματα το ψήφισαν και εσείς δεν ψηφίσατε αυτό το μέτρο, το οποίο αποδεδειγμένα -και θα το δείτε, γιατί θα ανακοινώσω- θα μειώσει τις τιμές του βρεφικού γάλακτος; Γιατί δεν το κάνατε, αφού τόσο πολύ ενδιαφέρεστε για την ελληνική οικογένεια; Γιατί δεν το ψηφίσατε;

Γιατί δεν ψηφίσατε τη διάταξη η οποία μειώνει το περιθώριο, τις εκπτώσεις και τις προσφορές των προμηθευτών προς τα σουπερμάρκετ και μεταφέρει το όφελος στον καταναλωτή, μειώνοντας τις τιμές στο ράφι; Γιατί δεν το ψηφίσατε; Γιατί δεν ψηφίσατε εκείνη τη διάταξη που φέραμε που υποχρεώνει όλους τους ενδιάμεσους, όλους τους μεσάζοντες, να πωλούν από το χωράφι στο ράφι σε καθαρές τιμές -net prices- τα νωπά προϊόντα, τα οπωροκηπευτικά και τα κρέατα στο λιανεμπόριο; Γιατί δεν το κάνατε αυτό, ώστε να έχουμε διαύγεια, να έχουμε διαφάνεια στις τιμές και να βοηθάμε τον ανταγωνισμό και να ελέγχουμε και τα περιθώρια κέρδους; Δεν σας αρέσουν αυτά τα μέτρα; Ποιο είναι το μέτρο, δηλαδή; Πείτε μας! Η μείωση του ΦΠΑ; Έχετε άλλο μέτρο; Πείτε μας ένα δεύτερο μέτρο.

**ΑΛΕΞΑΝΔΡΟΣ ΚΑΖΑΜΙΑΣ:** Πολλά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ποια είναι τα πολλά; Γιατί δεν έχουμε ανακοινώσει κανένα; Μιλήσατε τόσα λεπτά. Ένα μέτρο! «Μείωση του ΦΠΑ». Εκεί που μειώθηκε έχουμε αυξημένο πληθωρισμό σε σχέση με την Ελλάδα.

**ΑΛΕΞΑΝΔΡΟΣ ΚΑΖΑΜΙΑΣ:** Εσείς είστε Κυβέρνηση, όχι εγώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Άρα αυτό αποδεικνύεται ότι είναι μη αποτελεσματικό.

Πάμε, λοιπόν, στην έρευνα που εσείς επικαλείστε και να είστε ειλικρινείς με αυτά τα οποία λέτε. Η έρευνα την οποία επικαλείστε δεν αναφέρει στοιχεία βελτίωσης των συνθηκών στην ελληνική κοινωνία; Δεν λέω ότι φτάσαμε εκεί που θέλουμε. Μην μας πείτε πάλι ότι υπερηφανευόμαστε γι’ αυτό το οποίο έχουμε πετύχει. Λέω ότι τα πράγματα βελτιώνονται. Δεν μπορούν να γίνουν σε μια νύχτα τα πράγματα έτσι όπως θα θέλαμε όλοι, αλλά θέλει μια προσπάθεια και θέλει μια στρατηγική και θέλει πολιτική βούληση και εμείς τα καταφέρνουμε. Βεβαίως θέλουμε ακόμα προσπάθεια μεγαλύτερη για να φτάσουμε εκεί που πρέπει.

Αλλά για πείτε μου, τι λέει η έρευνα στη σελίδα 13; Δεν δείχνει ένα γράφημα στη σελίδα 13 –η έρευνα που ανακοινώνετε εσείς- ότι αυξήθηκε το ποσοστό των νοικοκυριών το οποίο δηλώνει ότι αυξήθηκε το εισόδημά του από το 2% στο 17%; Το 2% τον Δεκέμβριο του 2017 δήλωνε ότι αυξήθηκε το εισόδημά του. Σχεδόν το 20% -δέκα φορές παραπάνω- των νοικοκυριών δηλώνει ότι τον Δεκέμβριο του ΄23 -πριν από έναν μήνα- αυξήθηκε το εισόδημα του.

Φυσικά αυτό πρέπει να επεκταθεί και στα υπόλοιπα νοικοκυριά. Το 52% των νοικοκυριών δηλώνει ότι το εισόδημά του έχει παραμείνει σταθερό και το 30% δηλώνει ότι έχει μειωθεί. Ξέρετε τι ποσοστό των νοικοκυριών δήλωνε τον Δεκέμβριο του 2016 ότι το εισόδημά του μειώνεται; Το 62% δήλωνε ότι μειώνεται. Και αυτό το ποσοστό έχει μειωθεί στο μισό. Είμαστε ικανοποιημένοι; Φυσικά και δεν είμαστε ικανοποιημένοι. Θέλουμε κανένα νοικοκυριό να μη δηλώνει ότι μειώνεται το εισόδημά του και θέλουμε όλα τα νοικοκυριά να δηλώνουν ότι αυξήθηκε το εισόδημά τους. Και γι’ αυτό προσπαθούμε και παλεύουμε. Αλλά πώς ήταν η κατάσταση και πώς έχει διαμορφωθεί σήμερα; Υπάρχει μια βελτίωση και θα υπάρξει ακόμα μεγαλύτερη βελτίωση.

Στη σελίδα 17 της ίδιας έρευνας -εσείς είπατε ότι δεν υπάρχει κανένα στοιχείο που δείχνει ότι βελτιώνεται η κατάσταση, εγώ σας μιλάω με στοιχεία-: Τι ποσοστό των νοικοκυριών δηλώνουν ότι το εισόδημά του είναι κάτω από 18.000 χιλιάδες ευρώ και τι ποσοστό δηλώνει ότι είναι πάνω από 18.000 χιλιάδες ευρώ; Έχει αυξηθεί κατά 20% το ποσοστό περίπου των νοικοκυριών που δηλώνουν ότι το εισόδημά τους βρίσκεται πάνω από 18.000 χιλιάδες ευρώ. Έχει αυξηθεί τέσσερις φορές το ποσοστό των νοικοκυριών που δηλώνουν ότι το εισόδημά τους βρίσκεται πάνω από 25.000 χιλιάδες ευρώ. Έχει αυξηθεί τέσσερις φορές σε σχέση με το 2017 και τρεις φορές έχει αυξηθεί ο αριθμός των νοικοκυριών που δηλώνει ότι το εισόδημά του έχει αυξηθεί πάνω από 30.000 χιλιάδες ευρώ.

Ολοκληρώνω με τη σελίδα 20. Ποιο είναι το ποσοστό των νοικοκυριών το οποίο δηλώνει ότι πρέπει να κάνουν περικοπές; Δυστυχώς υπάρχουν νοικοκυριά τα οποία πρέπει να κάνουν περικοπές και γι’ αυτό παλεύουμε και με τα μέτρα κατά της ακρίβειας, αλλά και μέσα από την ανάπτυξη να αυξήσουμε το εισόδημά τους για να μη χρειάζεται να κάνουν περικοπές. Πώς ήταν η κατάσταση που παραλάβαμε το 2017;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Τελειώνω, κύριε Πρόεδρε.

Και πώς είναι σήμερα; Διπλασιάστηκε το ποσοστό των νοικοκυριών το οποίο λέει ότι ζουν άνετα. Αυξήθηκε 30% το ποσοστό των νοικοκυριών που λέει ότι τα καταφέρνουν χωρίς ιδιαίτερες δυσκολίες και μειώθηκε 20% το ποσοστό των νοικοκυριών που λέει ότι χρειάζεται να κάνουν περικοπές.

Είμαστε ικανοποιημένοι; Όχι δεν είμαστε ικανοποιημένοι και μη μας πείτε ότι είμαστε αλαζόνες ή ότι πανηγυρίζουμε γι’ αυτά που έχουμε πετύχει αλλά σας λέω ποια είναι η κατάσταση. Τα πράγματα βελτιώνονται. Θέλουμε να βελτιωθούν ακόμα περισσότερο και γι’ αυτό παλεύουμε, κύριε συνάδελφε. Και δεν θα σταματήσουμε μέχρι να δούμε τα πράγματα να βελτιώνονται και στην τελευταία οικογένεια που σήμερα αντιμετωπίζει πρόβλημα στην Ελλάδα. Και όλα αυτά τα μέτρα που λαμβάνουμε, τα μέτρα στήριξης, τα μέτρα απέναντι στην ακρίβεια, τα μέτρα για να φέρουμε την ανάπτυξη στη χώρα μας, ισχυροί να δημιουργήσουμε υψηλά αμειβόμενες θέσεις εργασίας, θα συνεχίσουν μέχρι να δούμε και τον τελευταίο Έλληνα και την τελευταία Ελληνίδα να έχουν μια καλύτερη ζωή σε αυτόν τον τόπο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Θα ήθελα να κάνω μια ανακοίνωση.

Οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 2 Φεβρουαρίου του 2024 σχέδιο νόμου: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοΰγεία, τα βιοκτόνα προϊόντα και την ποιότητα των τροφίμων και άλλες διατάξεις και την τόνωση της αγροτικής ανάπτυξης».

Παραπέμπεται στην αρμόδια Διαρκή Επιτροπή.

Θα συζητηθεί τώρα η έβδομη με αριθμό 642/29-1-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Πολιτισμού, με θέμα: «Σε τι αποσκοπούν οι διαρθρωτικές αλλαγές στο δικαίωμα εισόδου και τη διαχείριση επισκεπτών στα μνημεία της χώρας;».

Θα απαντήσει η Υπουργός Πολιτισμού κ. Στυλιανή Μενδώνη.

Ορίστε, κύριε Ηλιόπουλε, έχετε τον λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σας ευχαριστώ, κύριε Πρόεδρε.

Κυρία Μενδώνη, ειδικά στον χώρο του πολιτισμού πρέπει να μιλάμε για έναν χώρο στον οποίο υλοποιούνται πολιτικές πρόσβασης και όχι αποκλεισμών. Βρισκόμαστε σήμερα εδώ για να συζητήσουμε για συγκεκριμένες πολιτικές σας επιλογές. Επιλογές οι οποίες αλλάζουν και φέρνουν πολύ μεγάλες -αρνητικές κατά τη γνώμη μας- αλλαγές, όπως, παραδείγματος χάριν, την αύξηση του εισιτηρίου και την κατάργηση του χειμερινού μειωμένου -ειδικά για τον αρχαιολογικό χώρο της Ακρόπολης αυτό σημαίνει αύξηση από 50% έως 300%-, την κατάργηση του ενιαίου εισιτηρίου που ισχύει σήμερα για περισσότερους του ενός χώρους, όπου αυτό είναι δυνατό, ιδιωτικές ξεναγήσεις στην Ακρόπολη τις οποίες έχετε κοστολογήσει στο αντίτιμο των 5.000 ευρώ και, τέλος, την προκήρυξη ανοιχτού διαγωνισμού για την ιδιωτικοποίηση της έκδοσης και ακύρωσης ηλεκτρονικού εισιτηρίου. Μάλιστα, χθες υπήρξαν και καταγγελίες για παράτυπα εισιτήρια από πρακτορεία. Αυτές οι καταγγελίες δημοσιεύτηκαν στην εφημερίδα «Documento», καταγγελίες που έχουν γίνει από τους αρχαιοφύλακες και για τους οποίους έχει ενημερωθεί η ηγεσία του Υπουργείου και δεν έχει γίνει τίποτα.

Με βάση αυτά η ερώτηση είναι η εξής: Υπάρχει κάποια μελέτη, η οποία προβλέπει τις συνέπειες από την αλλαγή της τιμολογιακής πολιτικής των δικαιωμάτων εισόδου και ποια είναι τα αποτελέσματα αυτής της μελέτης. Με ποιον ακριβώς τρόπο κοστολογήθηκε η ιδιωτική ξενάγηση στα 5.000 ευρώ και αν θεωρείτε ότι αυτό είναι κάτι το οποίο είναι συμβατό με τις αρχές και τις αξίες που φέρει το ίδιο το μνημείο ως οικουμενική παρακαταθήκη. Και, τέλος, με ποια τεκμηρίωση παραδίδετε μέρος της διαχείρισης της φυσικής κληρονομιάς της χώρας σε ιδιώτες και αν έχετε κάποια μελέτη για τη συγκεκριμένη πολιτική σας απόφαση.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Ηλιόπουλε, ευχαριστώ για την ερώτηση, γιατί έτσι μου δίνετε την ευκαιρία να απαντήσω στις ανακρίβειες που ακούγονται για το δικαίωμα εισόδου και τη διαχείριση των επισκεπτών στα μνημεία της χώρας.

Ο Οργανισμός Διαχείρισης και Ανάπτυξης των Πολιτιστικών Πόρων είναι νομικό πρόσωπο δημοσίου δικαίου που εποπτεύεται από το Υπουργείο Πολιτισμού και είναι υπεύθυνος για τα συνολικά έσοδα από τους αρχαιολογικούς χώρους και τα μουσεία. Ο ίδιος οργανισμός δυνάμει του ν.4761/2020 έχει την αρμοδιότητα υποβολής πρότασης προς το Υπουργείο Πολιτισμού για τον καθορισμό της τιμής και του τύπου των εισιτηρίων εισόδου σε μουσεία, αρχαιολογικούς χώρους και μνημεία, των κατηγοριών των προσώπων που απαλλάσσονται εν όλω ή εν μέρει της καταβολής εισιτηρίου, των ημερών της ελεύθερης επίσκεψης του κοινού και του αντιτίμου για την παροχή όλων των υπηρεσιών εντός των χώρων, των αρχαιολογικών και των μνημείων.

Η πρόταση του ΟΔΑΠ συζητείται στο Κεντρικό Αρχαιολογικό Συμβούλιο και ακολούθως εκδίδεται κοινή απόφαση των Υπουργών Οικονομικών και Πολιτισμού.

Ο Οργανισμός, ως όφειλε, υπέβαλε την πρότασή του με τις αναγκαίες ενέργειες για την αναβάθμιση των παρεχόμενων υπηρεσιών προς τους επισκέπτες των αρχαιολογικών χώρων και των μουσείων και την εφαρμογή νέας τιμολογιακής πολιτικής από 1ης Απριλίου 2025. Ο ΟΔΑΠ, ως όφειλε, μελέτησε τις καλές πρακτικές άλλων ευρωπαϊκών χωρών σε ό,τι αφορά τα ζητήματα και τις κατηγορίες των δικαιούχων μειωμένης ή και ελεύθερης εισόδου, με τον τρόπο που να αντιμετωπίζει τις σύγχρονες προκλήσεις και τις τάσεις, λαμβάνοντας προφανώς υπ’ όψιν και τα έσοδά του.

Ο oργανισμός για τον καθορισμό της νέας τιμολογιακής πολιτικής ανέθεσε την εκπόνηση μελέτης με βάση αριθμητικά και στατιστικά στοιχεία, καθώς και τα δεδομένα που τηρούνται στα αρχεία του. Η νέα τιμολογιακή πολιτική δεν κάνει τίποτε άλλο από το να ακολουθεί τη λογική και άλλων ευρωπαϊκών κρατών αν και οι τιμές, συγκρινόμενα με τα ισχύοντα σε αντίστοιχα μνημεία εξακολουθούν να είναι εμφανώς χαμηλότερες.

Επίσης για να μην αιφνιδιαστούν ούτε τα τουριστικά πρακτορεία ούτε οι μεμονωμένοι επισκέπτες, οι νέες τιμές δεν θα ισχύσουν αμέσως, αλλά από τον Απρίλη του 2025.

Περαιτέρω, προτάθηκε για πρώτη φορά η εφαρμογή εξατομικευμένης επίσκεψης σε ώρες αποκλειστικά εκτός λειτουργίας του αρχαιολογικού χώρου της Ακρόπολης των Αθηνών, πρακτική που ισχύει σε πολλές άλλες ευρωπαϊκές χώρες και που ήταν ένα ζητούμενο της ελληνικής τουριστικής αγοράς για χρόνια.

Η εξατομικευμένη επίσκεψη δεν διαταράσσει το προκαθορισμένο και σταθερό ωράριο λειτουργίας του αρχαιολογικού χώρου της Ακρόπολης από 8.00΄ ως 20.00΄ και το οποίο αφορά στο κοινό. Το ύψος του αντιτίμου αντανακλά τη σημαντικότητα του μνημείου, εκ των κορυφαίων μνημείων της παγκόσμιας πολιτιστικής κληρονομιάς.

Η υπηρεσία περιλαμβάνει, μεταξύ άλλων, την ανάπτυξη συστήματος εξατομικευμένων κρατήσεων, υπερωριακή απασχόληση του προσωπικού, υπηρεσία προσωποποιημένης ξενάγησης και την παραγωγή προσωπικών αναμνηστικών δώρων, όπως γίνεται δηλαδή στο εξωτερικό πολύ απλά.

Ο oργανισμός προκειμένου να βελτιώσει τις υπηρεσίες προς τους επισκέπτες της Ακρόπολης προκήρυξε διεθνή διαγωνισμό με πλήρως διαφανείς διαδικασίες για την ανάθεση και εξυπηρέτηση των ταμείων της Ακρόπολης. Υπάρχουν επισκέπτες που δεν προμηθεύονται εγκαίρως το ηλεκτρονικό εισιτήριο ή θέλουν κάποια βοήθεια για τα μηχανήματα αυτόματης πώλησης. Επισημαίνω ότι μέχρι σήμερα στα ταμεία απασχολούνται αρχαιοφύλακες, χωρίς να είναι αυτό στα καθήκοντα τους. Και με την ολοκλήρωση του διαγωνισμού το φυλακτικό προσωπικό, που αποδεσμεύεται, θα απασχολείται αποκλειστικά στη φύλαξη της Ακρόπολης.

Σε κάθε περίπτωση η ευθύνη και ο έλεγχος του αρχαιολογικού χώρου παραμένει στην αποκλειστική αρμοδιότητα του νομικού προσώπου δημοσίου δικαίου, του ΟΔΑΠ, ο οποίος σε καμμία περίπτωση δεν εκχωρεί τη διαχείριση πολιτιστικής κληρονομιάς. Την πολιτιστική κληρονομιά της χώρας τη διαχειρίζεται, και θα συνεχίσει να τη διαχειρίζεται, το Υπουργείο Πολιτισμού.

Ως προς την αναφορά σας στο χθεσινό δημοσίευμα, σας ενημερώνω -το λέει και το ίδιο το δημοσίευμα- ότι όλες οι περιπτώσεις που καταγγέλθηκαν έχουν παραπεμφθεί στην εισαγγελία. Τα δε έσοδα στην Ακρόπολη -θα τα πούμε και στη δευτερολογία- συνεχώς αυξάνονται.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κυρία Μενδώνη, είμαστε εδώ για να συζητήσουμε μια ξεκάθαρη πολιτική, η οποία βάζει εμπόδια στην πρόσβαση στον πολιτισμό, αυξάνει τα εμπόδια και αυξάνει τις ανισότητες. Ήρθατε εδώ και βαφτίζετε «καλή πρακτική» το να αυξήσετε από 50% έως 300% τα εισιτήρια λέγοντας ότι αυτές είναι οι τιμές στο εξωτερικό. Ποιοι είναι οι μισθοί στο εξωτερικό; Ποιο είναι το κόστος ζωής στο εξωτερικό; Τι λέτε σε μια τετραμελή οικογένεια της οποίας της λέτε ότι θα αυξηθεί 300% το κόστος της εισόδου σε αυτό τον μνημειακό χώρο, στην Ακρόπολη; Προφανώς, ζηλέψατε τις επιδόσεις των συναδέλφων σας στο ρεύμα και στα τρόφιμα και λέτε: «Εντάξει, να μην αυξάνονται μόνο τα τιμολόγια 300% και 400%, να αυξήσουμε και την τιμή της πρόσβασης στον πολιτισμό κατά 300%». Λέτε ότι είναι καλή πρακτική το να έχουμε εξατομικευμένες ξεναγήσεις με πέντε χιλιάρικα στην Ακρόπολη.

Υπάρχει μια πολύ ωραία αποτύπωση του πλούτου στην Ιφιγένεια εν Αυλίδι του Ευριπίδη. Επιτρέψτε μου να σας το διαβάσω: «Αστραφτερός ντυμένος στο χρυσάφι με φανταχτερή χλιδή που μόνο σε ένα βάρβαρο ταιριάζει». Αυτή είναι μια ενδιαφέρουσα αποτύπωση του πλούτου. Δυστυχώς, όμως, είναι και μια ενδιαφέρουσα αποτύπωση της δικιάς σας βάρβαρης πολιτικής για τον πολιτισμό αυτό που κάνετε με τις ιδιωτικές ξεναγήσεις με πέντε χιλιάρικα.

Και, τέλος, δεν λέτε ξανά τίποτα για την επιλογή, για ποιον λόγο να πάρει ένας ιδιώτης τη διαχείριση των εισιτηρίων σε αυτόν τον αρχαιολογικό χώρο. Οι εργαζόμενοι έχουν απαντήσει και μιλάνε για μια ξεκάθαρη εκχώρηση δημοσίων εσόδων σε ιδιώτες, χωρίς κανέναν σαφή λόγο και σοβαρή αιτιολογία στο γιατί αποφασίστηκε. Ούτε εσείς δώσατε σήμερα κάποια δικαιολογία.

Επιτρέψτε μου να σας πω ότι δεν έχετε και κάποια συνολική στρατηγική. Γιατί τον Απρίλιο του 2023 ήρθε η αντιπροσωπεία της UNESCO και μίλησε για την ανάγκη εκπόνησης ενός ολοκληρωμένου σχεδίου για τη διαχείριση της Ακρόπολης, για ποιον λόγο; Για να μη βλέπουμε εικόνες συνωστισμού και πολίτες ο ένας πάνω στον άλλον και την ταλαιπωρία που βλέπουμε τους καλοκαιρινούς μήνες.

Προφανώς, όμως, δεν σας ενδιαφέρει αυτό γιατί εσείς, εκεί που όλος ο κόσμος βλέπει ένα παγκόσμιο μνημείο πολιτιστικής κληρονομιάς, εσείς απλά βλέπετε χρήματα, έσοδα και εμπορικές ευκαιρίες. Αυτή είναι η μεγάλη διαφορά της δικής σας πολιτικής με αυτά τα οποία ζητάνε οι εργαζόμενοι στον χώρο του πολιτισμού, με αυτά τα οποία χρειάζονται οι πολίτες, με αυτά τα οποία ζητάει η κοινωνία για τον πολιτισμό. Να μιλάμε για πρόσβαση και όχι για αποκλεισμούς.

Και είναι πραγματικά αδιανόητο να θεωρείτε ότι οι αυξήσεις 300% είναι μια κίνηση που ακολουθεί τις βέλτιστες πρακτικές. Αν θέλετε να ακολουθήσετε τις βέλτιστες πρακτικές, να δούμε πού είναι το εισόδημα, να δούμε ποιο είναι το κόστος ζωής και μετά να μιλήσουμε γι’ αυτές τις πολιτικές οι οποίες -ξαναλέω- εντείνουν τους αποκλεισμούς και στον χώρο του πολιτισμού.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Βουλευτά, προφανώς είστε ελλιπώς ενημερωμένος. Και θα ξεκινήσω από τα τελευταία που είπατε, περί των διαχειριστικών σχεδίων. Διαχειριστικό σχέδιο στην Ακρόπολη υπάρχει. Υπάρχουν τέσσερα διαχειριστικά σχέδια. Και αυτό φαίνεται ότι το αγνοείτε κι εσείς και αυτοί που σας δίνουν τις πληροφορίες.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τα αγνοεί και η UNESCO προφανώς.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Από εκεί και πέρα, θα θυμάστε ενδεχομένως την εποχή που κι εσείς ήσασταν διαπρύσιο μέλος του ΣΥΡΙΖΑ ότι το 2019 η κυβέρνησή σας διπλασίασε τις τιμές των εισιτηρίων σε αρχαιολογικούς χώρους και μουσεία. Ξέρετε βάσει ποιας μελέτης έγινε αυτή η αύξηση τότε; Σας απαντώ: βάσει καμμίας μελέτης, απολύτως αυθαίρετα, για να πάρουμε λίγο τα δεδομένα.

Επίσης αγωνιά η Νέα Αριστερά για το αν έχουν να πληρώσουν μια εξατομικευμένη επίσκεψη στην Ακρόπολη πριν τις 8.00΄ που ανοίγει ο χώρος για το κοινό και μετά τις 20.00΄ που κλείνει ο χώρος για το κοινό κάποιοι ιδιαίτερα ευκατάστατοι επισκέπτες. Παράδοξη αγωνία για την Αριστερά και μάλιστα για τη Νέα Αριστερά!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν καταλάβατε τίποτα προφανώς.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Οι φύλακες, τέλος, επειδή θέτετε ερωτήματα, δεν καταλαβαίνω γιατί έχουν τόσο διακαή πόθο να συνεχίζουν να είναι ταμίες, τη στιγμή που οι ίδιοι ζητούν περισσότερο φυλακτικό προσωπικό για την Ακρόπολη και αποδεσμεύεται αυτό το προσωπικό.

Ακούστε, κύριε Βουλευτά. Με τη νέα τιμολογιακή πολιτική επιτυγχάνονται η κατηγοριοποίηση των επισκέψιμων χώρων και των μουσείων με κριτήριο την επισκεψιμότητά τους, τη σημασία τους για την εκάστοτε περιοχή και το ισχύον αντίτιμο εισιτηρίου, ο εξορθολογισμός και η απλοποίηση των κατηγοριών των εισιτηρίων. Η αύξηση ημερών εισόδου για την τετραμελή οικογένεια, που λέγατε, κατά μία Κυριακή μηνιαίως τη χειμερινή περίοδο και για όλους ανεξάρτητους τους επισκέπτες -εκεί δηλαδή που εσείς είχατε τη μία Κυριακή και που σήμερα έχουμε μία Κυριακή τον μήνα, γίνονται δύο Κυριακές. Η εξάλειψη των διακρίσεων και η διεύρυνση του δικαιώματος ελευθέρας εισόδου σε παιδιά και νέους ηλικίας πέντε έως δεκαοκτώ ετών από χώρες εκτός Ευρωπαϊκής Ένωσης, ακριβώς, για να μην υπάρχουν δυσαρέσκειες και τραύματα στα παιδιά των σχολείων. Η έκδοση κάρτας πολιτισμού για τις κατηγορίες που έχουν θεσμοθετηθεί -άνεργοι, μέλη ΚΑΠΗ, πολύτεκνες οικογένειες, σας θυμίζω ότι το 2017 καταργήσατε την κάρτα πολιτισμού. Η αύξηση των δημοσίων εσόδων και η επανεπένδυσή τους σε έργα πολιτισμού.

Για πρώτη φορά, κύριε Ηλιόπουλε, από το 1977 που ιδρύθηκε το Ταμείο Αρχαιολογικών Πόρων, δηλαδή ο σημερινός Οργανισμός, λειτουργεί με στρατηγικό σχέδιο, με συγκεκριμένους στόχους και αποστολή, έχοντας αναλύσει και μελετήσει διεξοδικά το τοπικό, το διεθνές περιβάλλον και τις σύγχρονες τάσεις. Υπάρχει και βιβλιογραφία.

Ο ΟΔΑΠ ως προς την τιμολογιακή πολιτική και ως προς τον διαγωνισμό εξυπηρέτησης των ταμείων στην Ακρόπολη, δηλαδή στη χρήση και τον έλεγχο του Ηλεκτρονικού Συστήματος Έκδοσης Εισιτηρίων, ενεργεί βάσει του θεσμικού του πλαισίου -είναι γνωστά αυτά από το 2020- με πρωταρχικό στρατηγικό στόχο την αναβάθμιση των παρεχόμενων υπηρεσιών προς επισκέπτες.

Επαναλαμβάνω για πολλοστή φορά, ο έλεγχος και η εποπτεία του αρχαιολογικού χώρου ασκείται από το προσωπικό του νομικού προσώπου δημοσίου δικαίου ΟΔΑΠ και από το Υπουργείου Πολιτισμού. Επομένως δεν εκχωρείται σε κανέναν ιδιώτη.

Και μια ακόμη τελική διαπίστωση. Το ηλεκτρονικό εισιτήριο καθιερώθηκε το 2018. Εν τω μεταξύ η τεχνολογία προχωρεί και προχωρεί και για τους καλούς και τους κακούς. Αναβαθμίσουμε όλες τις Υπηρεσίες του Ηλεκτρονικού Εισιτηρίου και τα έσοδα της Ακρόπολης συνεχώς αυξάνονται. Τα 46 εκατομμύρια του 2022 έχουν φτάσει τα 60 εκατομμύρια το 2023.

Με την εφαρμογή του στρατηγικού σχεδίου του ΟΔΑΠ από το 2025 οι παρεχόμενες υπηρεσίες προς τους επισκέπτες βελτιώνονται σημαντικά. Αυτό μας ενδιαφέρει. Παράλληλα, η νέα τιμολογιακή πολιτική, όσο κι αν δεν θέλετε να το βλέπετε, εξυπηρετεί συγχρόνως τον κοινωνικό χαρακτήρα του πολιτιστικού αγαθού και την αύξηση των εσόδων του Οργανισμού, με έναν αποκλειστικό στόχο την επανεπένδυσή του σε έργα και δράσεις πολιτισμού.

Εάν θέλετε να το καταλάβετε, θα το καταλάβετε. Οι αριθμοί είναι εδώ και μιλούν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Πριν περάσουμε στην επόμενη ερώτηση, επιτρέψτε μου μια ανακοίνωση προς το Σώμα:

Κυρίες και κύριοι συνάδελφοι, γίνεται γνωστό ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το Μουσικό Σχολείο Τρίπολης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η πρώτη με αριθμό 2126/4-12-2023 ερώτηση του κύκλου των αναφορών και ερωτήσεων του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας, με θέμα: «Οριστική λύση για την αποτροπή δημιουργίας λατομείων μαρμάρου στο Πεντελικό».

Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, η ερώτησή μου είχε κατατεθεί τον περασμένο Δεκέμβριο και είχε ως αφορμή μια δραστηριότητα για πάνω από δυόμισι χρόνια μιας συγκεκριμένης εταιρείας, η οποία επιχειρεί να εγκαταστήσει νέες λατομικές ζώνες στο Πεντελικό Όρος, και ειδικά στο Πεντελικό Όρος, με τη βαρύνουσα σπουδαιότητα που έχει ως πνεύμονας ζωής όχι μόνο για την ευρύτερη περιοχή, για τον Δήμο Διονύσου, αλλά συνολικά για το λεκανοπέδιο της Αττικής.

Είναι προφανές ότι σε θεωρητικό επίπεδο η προσπάθεια επανεκκίνησης της διαμόρφωσης νέων λατομικών ζωνών απαγορεύεται. Και απαγορεύεται τόσο από το Ρυθμιστικό Σχέδιο Αττικής από το 2014 όσο και με βάση τον αρχαιολογικό νόμο που ισχύει από το 2002. Ενώ, όμως, η απάντηση του Υπουργείου Πολιτισμού αντίστοιχα ήταν σαφής και καθαρή, ότι απορρίπτει οποιαδήποτε τέτοια προοπτική, δυστυχώς το Υπουργείο Περιβάλλοντος και Ενέργειας δεν προχώρησε σε απάντηση και αναγκάστηκα να κάνω την ερώτηση επίκαιρη, για να τη συζητήσουμε σήμερα εδώ, στην Ολομέλεια της Βουλής.

Έχοντας υπ’ όψιν ότι ακριβώς εδώ στην Ολομέλεια, στις 20 Μαρτίου του 2023, ο πρώην Υπουργός Περιβάλλοντος και Ενέργειας, ο κ. Σκρέκας, με αφορμή την τροπολογία που είχε εισηγηθεί τότε ο Δήμος Διονύσου για το θέμα των λατομείων του Πεντελικού Όρους, είχε πει καθαρά τα εξής:

Πρώτον, ότι το Υπουργείο και η Κυβέρνηση απορρίπτουν την προοπτική επαναλειτουργίας ή λειτουργίας νέων λατομικών ζωνών στο Πεντελικό Όρος.

Δεύτερον, ότι υπάρχει ο σχεδιασμός του Υπουργείου να αλλάξει το προεδρικό διάταγμα προστασίας του Πεντελικού Όρους που ισχύει από το 1988, έτσι ώστε να προσδιοριστεί επακριβώς ο χαρακτήρας οποιασδήποτε δραστηριότητας στο πλαίσιο του πολιτιστικού, περιβαλλοντικού, αθλητικού ή αντίστοιχης τέτοιας μορφής.

Τρίτον, ότι μέχρι τότε θα προβλεπόταν μεταβατική ρυθμιστική διάταξη που θα απαγορεύει όχι μόνο τη λειτουργία λατομικών ζωνών στην περιοχή, αλλά και τη διενέργεια ερευνών, μιας και δεν έχουν καμμία απολύτως αξία, αφού δεν επρόκειτο ποτέ να λειτουργήσει ξανά λατομείο ή σημείο εξόρυξης μαρμάρου στο Πεντελικό Όρος.

Με βάση αυτά, λοιπόν, η ερώτησή μου είναι συγκεκριμένη και σαφής. Πρώτον, εξακολουθεί να υπάρχει ακριβώς η ίδια πολιτική βούληση από τη νυν ηγεσία του Υπουργείου για τη μη λειτουργία ή διενέργεια ερευνών εξόρυξης μαρμαροφόρων κοιτασμάτων στο Πεντελικό Όρος; Εάν ναι, πότε έχετε σκοπό να αλλάξετε το προεδρικό διάταγμα που διέπει την προστασία του Πεντελικού σ’ αυτή την κατεύθυνση; Και μέχρι τότε πότε έχετε σκοπό να φέρετε την απαιτούμενη μεταβατική ρυθμιστική διάταξη;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστώ.

Ορίστε, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, αντιλαμβάνομαι -και το λέω με ειλικρίνεια- και την αγωνία και τον προβληματισμό που εκφράσατε για την περιοχή όπου δραστηριοποιείστε και εκπροσωπείτε έναν ευαίσθητο χώρο, όπως είναι το Πεντελικό Όρος. Αναφερθήκατε σε ενέργειες που εξελίσσονται κατά καιρούς, με στόχο να φθάσουν στο να μπορέσουν να λειτουργήσουν εξόρυξη σε λατομικούς χώρους του Πεντελικού Όρους με διάφορους τρόπους -και θα εξηγήσω αμέσως-, πολλές φορές μέσω ερευνητικών εργασιών και σε άλλες περιπτώσεις μέσω αιτήματος και μελέτης περιβαλλοντικών επιπτώσεων για εξόρυξη σε καινούργιο λατομικό χώρο μέσα από τις εγκρίσεις αυτών των μελετών.

Θέλω να πω εξαρχής ότι ό,τι έχει λεχθεί από τους Υπουργούς Περιβάλλοντος και Ενέργειας την προηγούμενη περίοδο εξακολουθεί απόλυτα να ισχύει και σήμερα. Άρα δεν τίθεται θέμα δημιουργίας και εξόρυξης σε λατομικούς χώρους στο Πεντελικό. Θα εξηγήσω τι έχει γίνει, πού βρίσκονται οι διαδικασίες, αλλά και ποιες θα είναι οι ενέργειες που θα ασφαλίσουν τις όποιες πλάγιες διαδρομές προσπαθούν να διαμορφώσουν και να κατοχυρώσουν δικαίωμα.

Το 2021, όπως και εσείς αναφερθήκατε και στην επερώτησή σας, υπήρξαν αιτήματα για ερευνητικές εργασίες σε λατομικούς χώρους σε τέσσερις περιοχές και άλλη μία το 2022, όπου δόθηκαν εγκρίσεις για ερευνητικές εργασίες. Όπως γνωρίζετε, οι ερευνητικές εργασίες -επειδή δεν αφορούν έργο, αλλά μελέτες καταγραφής, γεωλογικά χαρακτηριστικά, πετρώματα, κλπ.- δεν υπόκεινται ούτε καν σε πρότυπες περιβαλλοντικές δεσμεύσεις από πλευράς περιβαλλοντικής αδειοδότησης, αλλά ήταν βήματα διερεύνησης από πλευράς του ενδιαφερόμενου για να φτάσει στον τελικό στόχο.

Στην πορεία υπήρξε αίτημα για περιβαλλοντική αδειοδότηση για τέσσερις περιοχές. Η μεν πρώτη από την αποκεντρωμένη διοίκηση απερρίφθη το 2022, τον τρίτο μήνα, και τον τέταρτο μήνα τέθηκαν στο αρχείο και οι υπόλοιπες περιβαλλοντικές μελέτες, που αφορούσαν τους υπόλοιπους τρεις χώρους. Στην πορεία, όμως, έχουμε μια εξέλιξη. Επανέρχεται ο ενδιαφερόμενος και επειδή είναι Έλληνας μεν, αλλά θέλει να κατοχυρώσει δικαιώματα εξόρυξης σε τέσσερις χώρους, γι’ αυτό σ’ αυτή την περίπτωση χρειάζεται μελέτη περιβαλλοντικών επιπτώσεων και έχει υποβληθεί το αίτημα από το 2023 προς τη Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας. Αυτή τη στιγμή έχει ολοκληρωθεί και η διαβούλευση.

Σας λέω όμως -και επαναλαμβάνω- ότι δεν τίθεται θέμα να προχωρήσει αδειοδότηση για εξόρυξη σε λατομικό χώρο στο Πεντελικό Όρος. Και σε ό,τι αφορά τις απόψεις και ο Δήμος, όπως ξέρετε και εσείς, Διονύσου έχει εκφράσει την αντίθεσή του με απόφαση του Δημοτικού Συμβουλίου, η οποία είναι σε γνώση της αρμόδιας υπηρεσίας. Αυτά είναι αυτά που έχουν εξελιχθεί μέχρι τώρα. Βλέπουμε, δηλαδή, μία κατ’ εξακολούθηση κίνηση με διάφορους τρόπους να κατοχυρώσουν δικαίωμα επέμβασης, με τελικό στόχο την εξόρυξη στο Πεντελικό Όρος.

Και μάλιστα το τελευταίο αίτημα, το οποίο εκκρεμεί, έχει υποβληθεί πριν από έναν χρόνο περίπου. Σ’ αυτή την κατεύθυνση θέλω να συμπληρώσω ότι χρήζει ρύθμισης για τις ερευνητικές εργασίες, να μην έχει δικαίωμα ούτε για αυτές να μπορεί να χαρτογραφεί, με στόχο να ευελπιστεί ότι κάποια στιγμή θα πάρει άδεια εξόρυξης. Δεν τίθεται τέτοιο θέμα, εκκρεμεί, όμως, η ρύθμιση.

Έχουμε δύο νομοσχέδια του Υπουργείου Περιβάλλοντος και Ενέργειας. Στο προηγούμενο διάστημα -και αναφέρομαι μετά τις τελευταίες εκλογές- είχαμε ένα ερανιστικό νομοσχέδιο, δεν είχαμε τη δυνατότητα, επειδή γνωρίζετε τις ιδιαιτερότητες ρυθμίσεων ανά Υπουργείο. Όμως να ξέρετε ότι θα έρθει η ρύθμιση αυτή, που θα κλείνει τις όποιες διαδρομές που δημιουργούν υποψίες ή ταυτόχρονα δημιουργούν την αίσθηση ότι κάποιοι μπορούν από τα πλάγια να φθάσουν στην επιθυμία τους, αλλά δεν θα φτάσουν ποτέ.

Σε ό,τι αφορά το Ρυθμιστικό Σχέδιο της Αθήνας αλλά και την προστασία των ορεινών όγκων της Αττικής, το τι έχουμε κάνει, το ποιες μελέτες εξελίσσονται ήδη για την προστασία και την ανάπτυξη θα αναφερθώ λεπτομερώς στη δευτερολογία μου.

Ευχαριστώ, κύριε Πρόεδρε, για την ανοχή στην πρωτολογία μου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χριστοδουλάκη, έχετε τον λόγο για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς ευχαριστώ πολύ για την απάντηση. Και θα πω ότι χαίρομαι. Χαίρομαι, πρώτον, γιατί ακούω από τα δικά σας αρμόδια χείλη ότι είναι καθαρή βούληση του Υπουργείου να μην υπάρξει οποιαδήποτε προοπτική εξόρυξης μαρμαροφόρων κοιτασμάτων στο Πεντελικό Όρος, ειδικά με τον θεσμικό τρόπο που διατυπώνεται στην Αίθουσα της Ολομέλειας. Και, δεύτερον, χαίρομαι γιατί αντιλαμβάνεστε και εσείς, με βάση τα λεγόμενά σας, την ανάγκη να υπάρξει άμεσα και η μεταβατική ρυθμιστική διάταξη η οποία θα αποτρέπει όχι μόνο την προοπτική εξόρυξης, αλλά και οποιαδήποτε διεργασία ερευνητικού χαρακτήρα, η οποία μπορεί κάποιος να θεωρεί ότι μπορεί να διαμορφώνει μια προοπτική άλλης μορφής για το Πεντελικό Όρος.

Ωστόσο, επιτρέψτε μου να γίνω πιο συγκεκριμένος, επειδή όντως η αγωνία και των κατοίκων του Δήμου Διονύσου αλλά και της ευρύτερης περιοχής είναι μεγάλη, γιατί εδώ και δυόμισι χρόνια δεν υπάρχουν ουσιαστικές νομοθετικές και κεντρικές πολιτειακές πρωτοβουλίες που να ρυθμίζουν το ζήτημα αυτό, και να κάνω την ερώτησή μου και την πρότασή μου αντίστοιχα πολύ πιο σαφή.

Ξέρουμε όλοι ότι το επόμενο χρονικό διάστημα ετοιμάζεται νομοσχέδιο του Υπουργείου Περιβάλλοντος και Ενέργειας που αφορά ζητήματα πολεοδομικά αυθαίρετης και εκτός σχεδίου δόμησης. Με βάση, λοιπόν, τη διατύπωσή σας πιστεύω ότι στο νομοσχέδιο αυτό θα δούμε ακριβώς τη μεταβατική ρυθμιστική διάταξη, η οποία θα βάζει επιτέλους οριστικό τέλος στην αγωνία των ανθρώπων αυτών, που υπερβαίνει τα όρια της περιοχής, αλλά αντανακλά κατά βάση στην αξία ενός από τους ελάχιστους εναπομείναντες θύλακες πρασίνου, τουλάχιστον στην Αττική, με τη μεγάλη σπουδαιότητα που αυτό έχει ως πυλώνας βιωσιμότητας για τα κρίσιμα θέματα περιβαλλοντικής διάθεσης που υπάρχουν. Περιμένουμε, λοιπόν, τη διάταξη στο επόμενο νομοσχέδιο.

Επειδή προφανώς μιλάμε για λατομικές ζώνες οι οποίες έχουν συγκεκριμένα χαρακτηριστικά, είναι τριάντα χρόνια ανενεργές, από το 1990 που έληξαν οι άδειες και δεν ανανεώθηκαν ποτέ, οι μόνες αποφάσεις αφορούν αναπλάσεις των υφιστάμενων, άρα των τότε λατομικών ζωνών.

Ακριβώς αυτό το στοιχείο, το ότι βρίσκονται δίπλα σε μεγάλους, σπουδαίους αρχαιολογικούς χώρους, βρίσκονται δίπλα σε αναδασωτέες περιοχές και εντός καταφυγίου άγριας ζωής, διαμορφώνει ένα εντελώς διαφορετικό περιβάλλον.

Η τροπολογία που πρότεινε ο Δήμος Διονύσου έλεγε το εξής, ότι ως συμπλήρωση της λατομικής νομοθεσίας πρέπει να οριοθετηθούν και να περιγραφούν με σαφήνεια ξανά τα κριτήρια και οι προϋποθέσεις κήρυξης ανενεργών λατομικών ζωνών, έτσι ώστε οποιαδήποτε προσπάθεια επανεκκίνησής τους να εμπίπτει τελικά στο Ρυθμιστικό Σχέδιο Αττικής, αλλά να εμπίπτει και στον αρχαιολογικό νόμο και με βάση αυτό να απορρίπτεται από το ισχύον σήμερα θεσμικό πλαίσιο.

Επίσης -φαντάζομαι θα το ακούσω στη δευτερολογία σας, αν κατάλαβα σωστά-, υπάρχει το κενό που αφορά -πέραν της μεταβατικής ρύθμισης- την προοπτική της αλλαγής του προεδρικού διατάγματος του 1988, που αφορά συνολικά τον επαναπροσδιορισμό των δραστηριοτήτων και της λειτουργίας της περιοχής.

Άρα κωδικοποιώ: Περιμένουμε, κύριε Υπουργέ, στο επόμενο νομοσχέδιο να δούμε τη μεταβατική ρύθμιση. Περιμένουμε να δεσμευτείτε για το ποιο είναι το χρονοδιάγραμμα ολοκλήρωσης της πρωτοβουλίας που αφορά το προεδρικό διάταγμα και πώς αντιλαμβάνεται το Υπουργείο την πρόταση που έχει καταθέσει ο Δήμος Διονύσου για τον καθορισμό κριτηρίων και προϋποθέσεων που αφορούν τη συμπλήρωση της λατομικής νομοθεσίας.

Ευχαριστώ και πάλι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, θα είμαι συγκεκριμένος, συμπληρώνοντας τις αλλαγές που θα εξελιχθούν, κατά πρώτον στο Ρυθμιστικό Σχέδιο της Αθήνας. Από το 1988, αναφερθήκατε και εσείς, το 2014 είχαμε το νέο Ρυθμιστικό Σχέδιο Αθήνας. Χρήζει αλλαγών. Αυτή τη στιγμή που μιλάμε είναι έτοιμα τα τεύχη δημοπράτησης, άρα θα προχωρήσει η διαγωνιστική διαδικασία. Ο χρόνος ολοκλήρωσης της μελέτης είναι δώδεκα μήνες και μια εκτίμηση ολοκλήρωσης αυτής της μελέτης είναι το τέλος του 2025. Αυτός είναι ένας δρόμος που αφορά στον χώρο και στην προστασία του Πεντελικού.

Αλλά και αυτοτελώς, επειδή το προεδρικό διάταγμα προστασίας των ορεινών όγκων της Αττικής για τον Υμηττό αυτή τη στιγμή είναι στο Συμβούλιο της Επικρατείας, εξελίσσεται πέραν αυτού και πέραν του Υμηττού, όπως σας είπα, και για το Ποικίλο Όρος Αιγάλεω και βεβαίως για το Πεντελικό.

Άρα ό,τι επικαιροποίηση από πλευράς νομοθετικής ρύθμισης, παρέμβασης και αλλαγών που αφορούν στο να προστατέψουμε τις περιοχές, συμπεριλαμβανομένου του Πεντελικού, σας λέω ότι είναι σε εξέλιξη, για να προβλεφθεί ρητά και κατηγορηματικά, για να μην εμπεριέχει αμφισημίες, με ό,τι κατ’ επέκταση αυτό συνεπάγεται.

Σε ό,τι αφορά τώρα τις επεμβάσεις για την ανάδειξη, προστασία και αξιοποίηση του χώρου που περιγράψατε, θέλω να σας πω ότι το 2022 εγκρίθηκαν από το ΥΜΕΠΕΡΑΑ τρία αιτήματα για μελέτες ποσού συνολικού 1,6 εκατομμυρίου ευρώ.

Το ένα ήταν στις 6-5-2022 από τη Γενική Γραμματεία Φυσικού Περιβάλλοντος και Υδάτων του ΥΠΕΝ, με χρηματοδότηση 173.600 ευρώ, για εκπόνηση υδρογεωλογικής μελέτης Πεντελικού, που αφορά σε συμβουλευτικές υπηρεσίες για την εκτίμηση κινδύνων φυσικών καταστροφών και μελέτη δημιουργίας περιβαλλοντικού και δασικού πάρκου αναψυχής. Έχουν ολοκληρωθεί τα δύο από τα τρία υποέργα.

Το δεύτερο ήταν στις 10-5-2022 και αφορά χρηματοδότηση 384.400 ευρώ στον Σύνδεσμο Δήμων για την Προστασία και Ανάπλαση του Πεντελικού και εκπόνηση μελέτης αντιπυρικής προστασίας με τη χρήση νέων τεχνολογιών για περιβαλλοντική εκπαίδευση κ.λπ.. Από αυτή τη μελέτη έχουν ολοκληρωθεί και παραδοθεί τα δύο από τα πέντε υποέργα.

Και τέλος, η μεγαλύτερη μελέτη ποσού 1.047.000 ευρώ περίπου, αφορά ένα μεγάλο αριθμό μελετών με στόχο την περιβαλλοντική αναβάθμιση του οικοσυστήματος του Πεντελικού, την ανάδειξη πολιτιστικών μνημείων, την παρέμβαση κυρίαρχα στο αρχαίο λατομείο, την ανάπλαση λατομείων σε χώρους αθλητισμού, αναψυχής, πολιτισμού και τη δημιουργία χώρων περιπάτου, ποδηλάτου και θέας.

Αυτά σε ό,τι αφορά τις μελέτες που εξελίσσονται, προφανώς οι μελέτες θα περιλαμβάνουν έργα τα οποία θα προστατεύσουν, θα αναδείξουν και θα προβάλλουν τον χώρο πέραν της αρχικής θέσης -όχι απλά πρόθεσης- να μην υπάρξει εξόρυξη και δημιουργία λατομείου σε λατομικό χώρο, όπως δεσμεύτηκα από την αρχή, κλείνοντας το όποιο παραθυράκι που νομίζει κάποιος ότι αξιοποιώντας ευκαιρίες μπορεί να φτάσει στον σκοπό του.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 640/29-1-2024 επίκαιρη ερώτηση δευτέρου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Κατσώτη προς τον ΥπουργόΕθνικής Οικονομίας και Οικονομικών, με θέμα: «Για την απορρόφηση των επιτυχόντων μη διοριστέων του γραπτού διαγωνισμού 1Γ/2022 στην ΑΑΔΕ».

Θα απαντήσει ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, είναι γνωστό σε εσάς ότι η ΑΑΔΕ έχει μεγάλη έλλειψη προσωπικού. Τα κενά στις φορολογικές υπηρεσίες, στα τελωνεία και στο Γενικό Χημείο του Κράτους είναι περισσότερα από δύο χιλιάδες άτομα, σύμφωνα και με την Πανελλήνια Ομοσπονδία Εργαζομένων στις ΔΟΥ που έκανε και κλαδική απεργία στις 24 Γενάρη με κεντρικό αίτημα τη δρομολόγηση των αναγκαίων προσλήψεων.

Όσον αφορά το κύριο αίτημα της ερώτησης, πρέπει να σημειώσουμε ότι και η ομοσπονδία που έκανε την απεργία υιοθετεί πλήρως το αίτημα της απορρόφησης των επιτυχόντων-επιλαχόντων της σειράς 1Γ/2022. Πώς έχει τελειώσει το ζήτημα;

Το 2022 με την 1Γ προκήρυξη του γραπτού -απαιτητικού κιόλας- διαγωνισμού για την πλήρωση οκτακοσίων είκοσι δύο θέσεων κατηγορίας ΠΕ, ΤΕ και ΔΕ στην ΑΑΔΕ είχαμε αποτυχία της συντριπτικής πλειοψηφίας όσων πήραν μέρος. Από τους πέντε χιλιάδες εννιακόσιους σαράντα υποψηφίους της κατηγορίας ΠΕ τη βάση της συγκεκριμένης προκήρυξης πέτυχαν μόνο οι εκατόν σαράντα έξι. Και από τους δύο χιλιάδες εξακόσιους πενήντα πέντε ΤΕ, πέτυχαν μόνο οι τριάντα έξι. Ποια ήταν η αιτία; Η αστοχία στην επιλογή των θεμάτων. Απαίτηση και για γνώση των οικονομικών, νομικών και άλλων από τους ίδιους. Είναι γνωστή η διαδικασία που ακολούθησε μετά την αστοχία της επιλογής θεμάτων στην προκήρυξη του εξειδικευμένου γραπτού διαγωνισμού της 1Γ/2022.

Στον ν.5027/23, κύριε Υπουργέ, το αρμόδιο Υπουργείο πρόβλεψε άρθρο για να αντιμετωπιστεί το πρόβλημα. Στη συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με τους φορείς στις 21-2-2023, που συζητήθηκε ο νόμος και το άρθρο που αφορούσε τη μεταβολή της βάσης επιτυχίας, ο Πρόεδρος του ΑΣΕΠ, αναφερόμενος στη συζήτηση, άφησε να εννοηθεί ότι θα απορροφηθούν όλοι οι νέοι επιτυχόντες ΠΕ και ΤΕ του διαγωνισμού 1Γ/2022 και δεν θα υπάρξουν αδιόριστοι επιτυχόντες αυτών των κατηγοριών.

Τελικά με το άρθρο 21 μεταβλήθηκε νομοθετικά η βάση επιτυχίας του εξειδικευμένου γραπτού διαγωνισμού της προκήρυξης που αφορούσε την πλήρωση αυτών των οκτακοσίων είκοσι δύο θέσεων στην ΑΑΔΕ. Με την αναπροσαρμογή της βάσης επιτυχίας, οι επιτυχόντες στην κατηγορία ΠΕ ανήλθαν σε χίλιους τέσσερις και στην κατηγορία ΤΕ σε εκατόν πενήντα εννιά, δημιουργώντας δεξαμενή περίπου εξακοσίων τριάντα επιλαχόντων σε αυτές τις κατηγορίες.

Θα μου πείτε μετά ότι δεν μπορεί να γίνει αυτή η αναπλήρωση των θέσεων. Υπάρχει, όμως, κύριε Υπουργέ, ο ν.4765/2021, ο οποίος αναφέρει ότι η πλήρωση θέσεων μόνιμου προσωπικού και προσωπικού με σύμβαση εργασίας ιδιωτικού δικαίου αορίστου χρόνου των υπηρεσιών και των νομικών προσώπων της παραγράφου 1 του άρθρου 2 του αυτού του νόμου με έναν από τους τρόπους που ορίζονται στο άρθρο 7, είναι δυνατόν να πραγματοποιείται μετά από αίτημα του φορέα, χωρίς νέα προκήρυξη από πίνακα επιτυχόντων του προηγούμενου διαγωνισμού του ΑΣΕΠ.

Αυτό ισχύει υπό την προϋπόθεση ότι οι νέες προς κάλυψη θέσεις αφορούν σε όμοιους κλάδους, ειδικότητες και πρόσθετα προσόντα κι ότι έχει υποβληθεί αίτημα για έγκριση προς την επιτροπή της υπ’ αριθμόν 33/2006 πράξης υπουργικού συμβουλίου, πριν παρέλθουν είκοσι τέσσερις μήνες από τη δημοσίευση των αντίστοιχων πινάκων διοριστέων προσληπτέων στην Εφημερίδα της Κυβέρνησης με την επιφύλαξη –όπως λέει- του άρθρου 11 του ν.3833/2010.

Πρέπει να σας πω ότι υπάρχει αίτημα της ΑΑΔΕ για αναπλήρωση των θέσεων εργασίας που υπάρχουν κενές -θα το καταθέσουμε και στα Πρακτικά- που ζητάει βέβαια να προχωρήσει από τους επιλαχόντες αυτής της προκήρυξης που αναφέραμε στην ερώτηση. Περιμένουν όλοι αυτοί οι επιστήμονες, κύριε Υπουργέ, σήμερα από εσάς. Είναι σε γνώση τους η ερώτηση και περιμένουν τη θετική σας απάντηση σε αυτό το αίτημά τους.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε και κύριε συνάδελφε.

Αυτό είναι ένα θέμα το οποίο με έχει απασχολήσει από την πρώτη στιγμή της ανάληψης των καθηκόντων μου, γιατί είναι ένα θέμα το οποίο προφανώς κάθε άλλος Υπουργός στη θέση μου θα ήθελε να ασχοληθεί, ώστε να μπορέσουμε να δώσουμε κατά το δυνατόν και εφόσον αυτό είναι εφικτό σύμφωνα με τις διατάξεις, κάποια λύση.

Δεν διαφωνούμε πολύ στα δεδομένα τα ιστορικά. Έχουμε μια - δυο διαφωνίες. Κυρίως έγκειται στο θέμα που έχει σχέση με το κατά πόσον υπήρξε παρανόηση ή τι είπε ο Πρόεδρος του ΑΣΕΠ στη συνεδρίαση που αναφέρεστε και κατά πόσον εάν υπάρχουν πράγματι διατάξεις οι οποίες μπορούν να αξιοποιηθούν για να πληρωθούν αυτές οι θέσεις.

Θα διατρέξω κι εγώ πολύ συνοπτικά στο τι έχει συμβεί. Πράγματι υπήρξε μια προκήρυξη, η 1Γ του 2022, σύμφωνα με το άρθρο 43, δηλαδή με μεταβατικές διατάξεις ειδικές, καθ’ ότι η νομοθεσία πια προβλέπει αυτό τον πανελλήνιο διαγωνισμό του ΑΣΕΠ, ο οποίος είναι η συνήθης διαδικασία. Πρέπει να είναι η συνήθης διαδικασία για όλες τις υπηρεσίες του δημοσίου, μέσα σε αυτές και την ΑΑΔΕ, ώστε να μπορεί να πληρώνει τις θέσεις της, σύμφωνα με τις υπηρεσιακές ανάγκες που κάθε χρονιά εγκρίνονται από το συνολικό σχεδιασμό του δημοσίου, σε σχέση με τις προσλήψεις.

Έγινε αυτός ο διαγωνισμός για οκτακόσιες είκοσι δύο θέσεις, πεντακόσιες σαράντα έξι ΠΕ, διακόσιες τρεις ΤΕ και εβδομήντα τρεις ΔΕ. Υπήρξε η βάση επιτυχίας στις πενήντα πέντε μονάδες σε κάθε μάθημα και εξήντα συνολικά ως μέσο όρο των μαθημάτων. Οι υποψήφιοι οι οποίοι θεωρήθηκαν επιτυχόντες ήταν πεντακόσιοι δεκαπέντε. Δεν θα σας κουράσω με τα συγκεκριμένα νούμερα, για την κατηγοριοποίηση ΠΕ, ΤΕ και ΔΕ.

Από τους πεντακόσιους δεκαπέντε, όμως, που ήταν επιτυχόντες, δεν είναι το μόνο κριτήριο. Το δεύτερο κριτήριο είναι να έχουν δηλώσει και μια θέση η οποία την πληρώνουν ανάλογα με τη βαθμολογία που έχει φέρει κανένας. Εάν κάποιος, λοιπόν, έχει δηλώσει θέσεις, οι οποίες είναι πληρωμένες και δεν ταιριάζουν οι επιλογές του με τις κενές θέσεις, δεν μπορεί να μπει. Συνεπώς μόνο διακόσιοι πενήντα επτά υποψήφιοι από αυτούς που θεωρήθηκαν επιτυχόντες, μπόρεσαν να πληρώσουν θέσεις συγκεκριμένες και συνεπώς από τις οκτακόσιες είκοσι δύο παρέμειναν πεντακόσιες εξήντα πέντε θέσεις κενές.

Τώρα με σκοπό να δοθεί λύση και αναφέρεστε στη συζήτηση που έγινε και εκείνη την περίοδο, θεσπίστηκε ειδική ρύθμιση με το άρθρο 21 του ν.5027/23. Συνεπώς με αυτή την ειδική ρύθμιση πάνω στη μεταβατική διαδικασία θυμίζω που ακολουθήθηκε, τα κριτήρια άλλαξαν, ο μέσος όρος πήγε στις πενήντα μονάδες για το σύνολο των μαθημάτων κι έτσι μπόρεσαν να υπάρξουν χίλιοι εκατόν εβδομήντα δύο επιτυχόντες από τους οποίους διορισθέντες ήταν οι πεντακόσιοι οκτώ.

Μέσα από αυτή τη διαδικασία, λοιπόν, μπόρεσαν να πληρωθούν από τις οκτακόσιες είκοσι δύο θέσεις σχεδόν όλες και έμειναν πενήντα επτά κενές θέσεις. Ακολούθως, μετά από αυτή τη διαδικασία, σε επτά περιπτώσεις στις οποίες οι διοριστέοι δεν αποδέχθηκαν τις θέσεις τους και υπήρχαν επιλαχόντες για αυτές τις επτά θέσεις, πράγματι αναπληρώθηκαν και αυτές οι επτά θέσεις μέσα από την επιλογή των επιλαχόντων, ώστε να μην υπάρχει ζήτημα.

Συνεπώς και για να μη μακρηγορήσω, θα μιλήσω και στη δευτερολογία μου, βλέπετε ότι ακολουθήθηκε μια ειδική διαδικασία πάνω σε μια μεταβατική διάταξη, στην οποία όλοι οι νομικοί έλεγχοι έγιναν σε συνεργασία με το Υπουργείο Εσωτερικών που είναι το αρμόδιο Υπουργείο. Εμείς πιέζουμε όσο μπορούμε για την αξιοποίηση κατά το δυνατόν των ανθρώπων αυτών που θεωρούνται επιτυχόντες. Φαίνεται πως μόνο για την πλήρωση αυτών των συγκεκριμένων θέσεων μπορούσε να γίνει η διαδικασία. Κι αυτή η διαδικασία ουσιαστικά ολοκληρώθηκε και εξαντλήθηκε, είτε με την πλήρωση με τους επιτυχόντες μετά την ειδική διάταξη είτε με την αναπλήρωση αυτών των επτά θέσεων στις οποίες οι διοριστέοι δεν αποδέχτηκαν τον διορισμό τους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, επειδή έτυχε να είμαι στην επιτροπή αυτού του νομοσχεδίου που έγινε η συζήτηση και η δέσμευση του Προέδρου του ΑΣΕΠ ότι θα αποτελούν μια δεξαμενή για πρόσληψη στην ΑΑΔΕ αυτοί που πήραν μέρος σε έναν απαιτητικό διαγωνισμό, όπως είπαμε, ήταν δέσμευση που αν θέλετε, την άκουσαν όλοι οι ενδιαφερόμενοι και γι’ αυτό και λένε οι ίδιοι ότι απέτρεψε πολλούς από αυτούς να συμμετέχουν σε άλλους διαγωνισμούς, όπως εκείνων της προκήρυξης 2Γ/22. Διότι θεωρούσαν τον εαυτό τους ότι είναι μέρος μιας δεξαμενής που θα απορροφηθούν από την ΑΑΔΕ.

Εξάλλου, κύριε Υπουργέ κατέθεσα στα Πρακτικά το αίτημα που υποβάλλει η ΑΑΔΕ προς το Υπουργείο Εσωτερικών που λέει ότι οι αυξανόμενες ελλείψεις προσωπικού, λόγω αθρόων συνταξιοδοτήσεων και αποχωρήσεων, η ριζική αναδιοργάνωση των υπηρεσιών με τη δημιουργία νέων δομών και υπηρεσιών, επιτάσσουν την άμεση στελέχωση και συνεχή ενίσχυση με εξειδικευμένο προσωπικό όλων των κλάδων και κατηγοριών.

Και λέει η αξιοποίηση του πίνακα των επιλαχόντων της τελευταίας εξειδικευμένης προκήρυξης της ΑΑΔΕ και μάλιστα από έναν απαιτητικό γραπτό διαγωνισμό, επιβάλλεται ως η βέλτιστη λύση έναντι της αναμονής για τον επόμενο πανελλήνιο διαγωνισμό του ΑΣΕΠ και του συνεπαγόμενου μεγάλου χρονικού διαστήματος που θα μεσολαβήσει μεταξύ δημοσίευσης και έκδοσης των οριστικών πινάκων, σε συνδυασμό με το γεγονός ότι στον τελευταίο προγραμματισμό προσλήψεων για το 2024 εγκρίθηκε μόνο μέρος των ζητούμενων θέσεων, πεντακόσιες από τις συνολικά εννιακόσιες εξήντα τρεις θέσεις. Και λέει, κύριε Υπουργέ, «το παρόν αίτημα υποβάλλεται εντός της νόμιμης προθεσμίας, που ορίζει ο ν.4765/21, και που στις προϋποθέσεις συμπεριλαμβάνεται η ταύτιση σε κλάδους, ειδικότητες και πρόσθετα προσόντα μεταξύ των εγκεκριμένων θέσεων και των θέσεων της 1Γ του 2022».

Άρα, λοιπόν, αυτή η υπηρεσία η ανεξάρτητη αρχή, η οποία αν θέλετε εκλιπαρεί να υπάρξουν οι θέσεις εργασίας, η άμεση αναπλήρωση για να μπορούν να λειτουργήσουν οι υπηρεσίες που σύμφωνα με την ομοσπονδία, κύριε Υπουργέ, λέει ότι όλο και λιγότεροι εργαζόμενοι σε υπηρεσίες ΑΑΔΕ και του Υπουργείου Εθνικής Οικονομίας και Οικονομικών δίνουν καθημερινό αγώνα κάτω από αντίξοες συνθήκες, προκειμένου να κρατηθούν σε λειτουργία οι υπηρεσίες.

Δεν μπορεί, λοιπόν, το αρμόδιο Υπουργείο όταν υπάρχει μια τέτοια κατάσταση να μην αξιοποιεί, αν θέλετε, αυτές τις ρυθμίσεις του νόμου που επιτρέπουν να καλυφθούν οι θέσεις από αυτούς τους εργαζόμενους τους νέους και τις νέες, τους επιστήμονες που έχουν πετύχει σε αυτό τον διαγωνισμό που είναι -αν θέλετε- η δεξαμενή αυτή και να μπορούν να καλύψουν τις θέσεις στην ΑΑΔΕ.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ και πάλι, κύριε Πρόεδρε.

Κύριε Κατσώτη, δεν υπάρχει κανένας πολιτικός, ο οποίος δεν θα ήθελε να δώσει λύση σε αυτά τα ζητήματα, το είπα και στην πρωτολογία μου το επαναλαμβάνω και τώρα.

Η ΑΑΔΕ είναι το βασικό μας εργαλείο για την αντιμετώπιση ενός από τα μεγαλύτερα προβλήματα που και πολιτικά και ουσιαστικά έχει η χώρα και είναι το ζήτημα της αντιμετώπισης της φοροδιαφυγής και του λαθρεμπορίου. Κάνουμε ό,τι είναι δυνατόν και ό,τι περνάει από τα χέρια μας, σεβόμενοι, φυσικά, την ανεξαρτησία της ΑΑΔΕ, ώστε να έχει στα χέρια της όλα τα εργαλεία, είτε είναι υλικά είτε είναι σε ανθρώπινο δυναμικό, για να μπορέσει να φέρει σε πέρας τη δουλειά της.

Βέβαια αναφέρεστε σε πεντακόσιους που είναι ο προγραμματισμός των προσλήψεων του 2024. Η διαδικασία είναι ανοικτή για εννιακόσιες εβδομήντα εννέα προσλήψεις του 2023. Συνεπώς οι πεντακόσιες αυτές προσλήψεις έρχονται μετά τις εννιακόσιες εβδομήντα εννιά και μετά τις επτακόσιες πενήντα που έγιναν μέσω του διαγωνισμού 1Γ/2022. Συνεπώς είναι συνεχής η προσπάθεια. Προφανώς υπάρχουν κύματα συνταξιοδοτήσεων. Θέλουμε να τα αντιμετωπίσουμε και αυτά.

Να ξεκαθαρίσουμε, για να μην υπάρχει καμμία παρανόηση σε σχέση με το τι είπε ο κ. Παπαϊωάννου, ο Πρόεδρος του Ανώτατου Συμβουλίου Επιλογής Προσωπικού. Θα αναφερθώ στα πρακτικά, για να είναι ξεκάθαρο και να μη μένει μετέωρο ότι κάπως παραπλανήθηκαν αυτοί οι συμπολίτες μας και δεν έδωσαν εξετάσεις στον διαγωνισμό 2Γ. Πρέπει να καλύπτουμε τις θέσεις μέσω του διαγωνισμού αυτού, ο οποίος γίνεται από το ΑΣΕΠ, πανελλήνιος διαγωνισμός κάθε δύο χρόνια. Αυτή είναι η μεθοδολογία με την οποία γίνονται και πρέπει να γίνονται οι προσλήψεις.

Λέει, λοιπόν, ο κ. Παπαϊωάννου από τα πρακτικά: «Εάν για παράδειγμα υπάρχουν πολλοί επιτυχόντες στον διαγωνισμό, δηλαδή πολλοί άνθρωποι που θα περάσουν τη βάση, με κανέναν τρόπο δεν έχουν εξασφαλίσει ότι αυτοί θα προσληφθούν κάπου. Είμαι κατά της άποψης ότι όποιος περάσει τη βάση σημαίνει ότι έχει δικαίωμα, απαίτηση -αν θέλετε- να διοριστεί κάπου. Σε δύο χρόνια θα πρέπει να ξαναγίνει ο διαγωνισμός. Άρα επαναλαμβάνω, επειδή σας ρωτάνε οι υποψήφιοι και συγγενείς υποψηφίων και επειδή και εμένα με ρωτάνε, ξαναλέω, αυτός που θα περάσει τη βάση δεν σημαίνει ότι διορίζεται». Άρα το ζήτημα της παραπλάνησης νομίζω ότι μπορούμε να το βγάλουμε από το τραπέζι. Είναι ξεκάθαρο από τα πρακτικά το τι είχε πει εκεί ο Πρόεδρος του ΑΣΕΠ.

Ξαναλέω, εξαντλήσαμε κάθε περιθώριο σχετικά με τους πίνακες κατάταξης, διότι, σύμφωνα με τις ειδικές και μεταβατικές διατάξεις του άρθρου 43 του ν.4765/2021 στην παράγραφο 11 του οποίου ορίζεται το εξής: «Οι πίνακες κατάταξης ισχύουν μόνο για την πλήρωση των θέσεων που προκηρύχθηκαν», δεν μπορούν συνεπώς αυτοί που θεωρούνται επιτυχόντες να χρησιμοποιηθούν ως μία δεξαμενή για τις εννιακόσιες εβδομήντα εννέα θέσεις του 2023 μετέπειτα ή για τις πεντακόσιες θέσεις που έχουν δοθεί ως προγραμματισμός για το 2024. Αυτό είναι, δυστυχώς, το πώς λειτουργούν αυτές οι διατάξεις.

Η διάταξη λοιπόν μπορεί να αξιοποιηθεί και το λέει ρητά ο νόμος ως εξής: «Απαγορεύεται ο διορισμός ή η πρόσληψη άλλου υποψηφίου από τον πίνακα κατάταξης πέραν του αριθμού των θέσεων που προκηρύχθηκαν και των θέσεων που κενούνται όταν οι υποψήφιοι που διορίστηκαν ή προσλήφθηκαν παραιτηθούν εντός τριών ετών από τον διορισμό ή την πρόσληψή τους». Αυτοί λοιπόν που θεωρούνται επιτυχόντες για τις συγκεκριμένες θέσεις τις οποίες έχουν επιλέξει και λένε ότι «εγώ δε θέλω να τοποθετηθώ σε μία από αυτές τις θέσεις», εάν κάποιος άλλος πληρώσει τη θέση του, όπως συνέβη σε επτά περιπτώσεις, και εντός τριών ετών παραιτηθεί ή αρνηθεί από την αρχή τον διορισμό του, τότε προφανώς αυτοί είναι επιλαχόντες και μπορούν να χρησιμοποιηθούν, να αξιοποιηθούν στις θέσεις αυτές τις οποίες επέλεξαν. Αυτό δυστυχώς είναι το μόνο που επιτρέπει η διάταξη αυτή. Είναι, σας λέω, μεταβατική και πάνω στη μεταβατική περάσαμε μια ειδική διάταξη, ώστε να θεωρηθούν επιτυχόντες προς πλήρωση των κενών θέσεων.

Εξάλλου η ήδη εκκρεμής αίτηση ακύρωσης για αυτήν τη δεύτερη, την ειδική διάταξη, εκκρεμεί αίτηση ακυρώσεως με την οποία προβάλλονται λόγοι αντισυνταγματικότητας ή μη της ειδικής διάταξης του άρθρου 21 του ν.5027/2023. Συνεπώς δεν θα μπορούσε και να σκεφθεί κανείς κάποια ειδικότερη ρύθμιση να έρθουμε να αλλάξουμε αυτή τη διάταξη τη στιγμή που ακόμα και αυτή που τέθηκε, αυτή που επέτρεψε σε αυτή τη δεύτερη ομάδα των διαγωνιζομένων να θεωρηθούν επιτυχόντες παρ’ όλο που με την αρχική διαδικασία δεν ήταν -και ξαναλέω υπάρχει αίτηση ακύρωσης- δεν θα μπορούσαμε να έρθουμε να βάλουμε διπλό ερώτημα αντισυνταγματικότητας με μια περαιτέρω ρύθμιση που να διευρύνουμε κριτήρια ή να κάνουμε το οτιδήποτε άλλο. Γι’ αυτό, δυστυχώς, παρ’ όλο που υπάρχει κάθε διάθεση από τη δική μας πλευρά η μόνη λύση για αυτούς τους ανθρώπους είναι ο πανελλήνιος διαγωνισμός του ΑΣΕΠ.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την όγδοη με αριθμό 628/26-1-2024 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Νικολάου Παππά προς τον Υπουργό Εθνικής Οικονομίας και Οικονομικών, με θέμα: «Είναι αποδεκτή η απώλεια 40 δισεκατομμυρίων ευρώ από την πώληση μετοχών τραπεζών; Απεμπολούνται μερίσματα και επενδύσεις δισεκατομμυρίων ευρώ».

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Λυπάμαι πραγματικά, κύριε Πρόεδρε, για την αντιμετώπιση που έχει το Υπουργείο Οικονομικών απέναντι στον κοινοβουλευτικό έλεγχο. Ενημερωθήκαμε σήμερα το πρωί ότι θα είναι ο κ. Θεοχάρης παρών. Είναι καταφανώς αναρμόδιος να απαντήσει στη συγκεκριμένη ερώτηση.

Η Κοινοβουλευτική Ομάδα του ΣΥΡΙΖΑ έχει ζητήσει -και εδώ θα ήθελα και τη συνδρομή του Προεδρείου- ειδική συνεδρίαση των Επιτροπών Οικονομικών και Παραγωγής και Εμπορίου για το ζήτημα της συμμετοχής του δημοσίου στις τράπεζες. Από τη στιγμή που η Κυβέρνηση της Νέας Δημοκρατίας αποφάσισε να αποσυρθεί το δημόσιο από τις τράπεζες μέχρι σήμερα το δημόσιο θα μπορούσε να έχει εισπράξει μισό δισεκατομμύριο παραπάνω. Η μελέτη του ΚΕΠΕ λέει ότι το δημόσιο έχασε 40 δισεκατομμύρια από το μπες-βγες στο μετοχικό κεφάλαιο των τραπεζών.

Λυπάμαι πάρα πολύ, αλλά δεν μπορώ να υλοποιήσω την ερώτηση, εάν δεν έρθει ο κ. Χατζηδάκης. Η ερώτηση αποσύρεται και θα επανακατατεθεί για να έρθει ο κ. Χατζηδάκης. Ζητώ και τη δική σας συνδρομή, ως εκπρόσωπος του Προεδρείου της Βουλής, για να προσδιοριστεί η συζήτηση στις αρμόδιες επιτροπές.

Ευχαριστώ πάρα πολύ και συγγνώμη, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, έχετε κάθε δικαίωμα στην τοποθέτηση αυτή που κάνατε. Θα μπορούσε όμως να υπάρχει μια προσυνεννόηση με το αρμόδιο Υπουργείο στην κατεύθυνση δηλαδή να έρθει ο Υπουργός να μιλήσει ή να απαντήσει στην ερώτησή σας και στην περίπτωση που δήλωνε κώλυμα, δεν μπορούσε -λέω τι συμβαίνει συνήθως- θα μπορούσατε επίσης να καταγγείλετε, να το πω έτσι, βεβαίως σας δίνουμε το Βήμα.

Το δεύτερο έχει να κάνει με αυτό που είπατε για τη συνδρομή του Προεδρείου. Μου φαίνεται μεθαύριο θα έχουμε Διάσκεψη Προέδρων και μπορεί να τεθεί αυτό το θέμα στη Διάσκεψη των Προέδρων.

**ΝΙΚΟΛΑΟΣ ΠΑΠΠΑΣ:** Ήταν μία ειδοποίηση της τελευταίας στιγμής, λοιπόν.

**ΠΡΟΕΔΡΕΥΩΝ (Γεώργιος Λαμπρούλης):** Ότι θα έρθει ο Υπουργός;

**ΝΙΚΟΛΑΟΣ ΠΑΠΠΑΣ:** Βεβαίως.

Εδώ και τρεις μήνες έχουμε καταθέσει το αίτημα για τη σύγκληση των επιτροπών. Ακούμε «ναι» και «ναι», κατά ριπάς να δεχόμαστε υποσχέσεις ότι θα μπει η συνεδρίαση, αλλά η συνεδρίαση δεν μπαίνει. Ζητάμε από τον Υπουργό να έρθει δέκα λεπτά στη Βουλή για τα 40 δισεκατομμύρια, 4 δισεκατομμύρια το λεπτό, κύριε Πρόεδρε, αλλά δεν έρχεται και εμφανίζεται ο κ. Θεοχάρης.

Με όλο τοn σεβασμό, κύριε Θεοχάρη, είστε αναρμόδιος. Κατά την απόδοση αρμοδιοτήτων είστε απολύτως αναρμόδιος να απαντήσετε σε αυτή την ερώτηση.

Ευχαριστώ για την επισήμανσή σας, κύριε Πρόεδρε. Είναι προφανές ότι δεν μπορεί να γίνει η επίκαιρη ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Όλοι μας καταθέτουμε επίκαιρες ερωτήσεις. Πολλές φορές θέλουμε τους Υπουργούς ή τον καθ’ ύλην αρμόδιο Υπουργό. Έρχονται και Υφυπουργοί και απαντούν στις ερωτήσεις.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τώρα, κύριε Θεοχάρη, πείτε και εσείς τι συνεννόηση υπήρξε. Το Προεδρείο δεν έχει λάβει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Θα πω και εγώ δυο λόγια πριν το βάλει στα πόδια ο κ. Παππάς. Νομίζω ότι και εγώ δύο λόγια πρέπει να τα πω, κύριε Πρόεδρε.

Κοιτάξτε, όσον αφορά τον κοινοβουλευτικό έλεγχο ξέρετε πολύ καλά ότι οι συνεννοήσεις γίνονται με το γραφείο του Υπουργού και εμείς είμαστε εδώ και απαντάμε σε θέματα αρμοδιότητας του Υπουργείου.

Σε σχέση με τον κοινοβουλευτικό έλεγχο, το ξέρει πάρα πολύ καλά ο κ. Παππάς ότι δεν τίθενται ζητήματα αρμοδιότητας. Διότι στον κοινοβουλευτικό έλεγχο ιδιαίτερα όταν υπάρχουν ερωτήσεις οι οποίες είναι διπλής αρμοδιότητας -η πρώτη ερώτηση ήταν παράδειγμα για την ΑΑΔΕ, που είναι πιο κοντά στα δικά μου καθήκοντα- προφανώς δεν θα μπορούσε να έρχεται ο κάθε Υπουργός, ο κάθε Υφυπουργός κάθε φορά, να απαντάει μία από τις τρεις πρώτες, να φεύγει και να έρχεται ο άλλος Υφυπουργός.

Συνεπώς αυτά είναι ζητήματα που τα λύνει ο Κανονισμός, τα έχει λύσει η κοινοβουλευτική πρακτική και συνεπώς όλα τα άλλα είναι προφάσεις εν αμαρτίαις, γιατί μπορεί να μιλάει ο κ. Παππάς για τις αρμοδιότητες και το αν είναι αρμοδιότητα δική μου ή όχι, αλλά στην πραγματικότητα η αρμοδιότητα των δεδομένων είναι όλων μας. Όλοι μας είμαστε αρμόδιοι να λέμε αλήθειες και να λέμε τα δεδομένα ως έχουν. Ξέρει πολύ καλά, διότι απαντήθηκε η ερώτηση αυτή και στη Βουλή σε συζήτηση νομοσχεδίου -που πάλι ο κ. Παππάς την έθεσε- ότι 28,2 δισεκατομμύρια ευρώ πληρώθηκαν και πάνω …

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ …

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κλείνω, δεν θα απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, όχι. Συγγνώμη για τη διακοπή, αλλά έχει να κάνει με τη διαδικασία της συγκεκριμένης ερώτησης. Η ερώτηση, από τη στιγμή που ειπώθηκαν αυτά που ειπώθηκαν από τον κ. Παππά, διαγράφεται από την ημερήσια διάταξη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εγώ σχολιάζω την πραγματικότητα του κ. Παππά. Ο κ. Παππάς…

**ΠΡΟΕΔΡΕΥΩΝ (Γεώργιος Λαμπρούλης):** Μια διευκρίνιση έκανα σε ό,τι αφορά την ερώτηση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Βεβαίως, κύριε Πρόεδρε, δεκτή η διευκρίνισή σας, αλλά εγώ αυτό που λέω πολιτικά στον ελληνικό λαό που μας βλέπει είναι ότι ο κ. Παππάς αυτά τα νούμερα δεν θέλει να ακούσει και αυτά είναι που τον φόβισαν και έφυγε, διότι έχουμε ήδη κερδίσει. Και πριν ξεκινήσει η διαδικασία της αποεπένδυσης η χώρα είχε κερδίσει μέσα από τη στήριξη των τραπεζών.

Τελικά, ένα πράγμα πρέπει να απαντηθεί. Ο κ. Παππάς εκπροσωπεί το κόμμα που έκλεισε τις τράπεζες, εκπροσωπεί το κόμμα το οποίο...

**ΠΡΟΕΔΡΕΥΩΝ (Γεώργιος Λαμπρούλης):** Μην το επεκτείνουμε τώρα, κύριε Υπουργέ, σας παρακαλώ. Δεν είναι και ο ίδιος παρών εδώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Συγγνώμη. Τα «Ηοney, I closed the banks» τα ζήσαμε. Εδώ ήμασταν όλοι. Και εσείς ήσασταν και εγώ ήμουν στο ελληνικό Κοινοβούλιο. Τη ζήσαμε αυτήν την εποχή. Δεν μπορούμε να την ξεχάσουμε. Και πάει πολύ να κουνάει το δάχτυλο ο κ. Παππάς για το τι γίνεται με τις τράπεζες και αν μπορούμε ή δεν μπορούμε να πάρουμε μερίσματα με το να κρατήσουμε τις μετοχές. Όλα όσα λέει στην ερώτησή του, την οποία ελπίζω να επανακαταθέσει, διότι δεν θα ξεφύγει από τα γεγονότα, θα είμαστε εδώ να τα απαντήσουμε και να μη φοβάται ο κ. Παππάς.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Δεν συζητήθηκε η ερώτηση, διαγράφεται.

Θα συζητηθεί η τέταρτη με αριθμό 622/24-1-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς τον Υπουργό Προστασίας του Πολίτη, με θέμα: «Η ιατροδικαστική πραγματογνωμοσύνη για τις συνθήκες θανάτου του Κ. Μανιουδάκη φέρει το Υπουργείο προ των αναντίρρητων ευθυνών του».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Κύριε Ηλιόπουλε, ο λόγος σε εσάς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, βρισκόμαστε ξανά εδώ για δύο λόγους, πρώτον για τα νέα στοιχεία που υπάρχουν στην υπόθεση Μανιουδάκη και δεύτερον για την αδράνεια που υπάρχει από τη μεριά της πολιτικής ηγεσίας. Αναφέρομαι στην υπόθεση του Κ. Μανιουδάκη ο οποίος την Παρασκευή 1η Σεπτεμβρίου βρέθηκε νεκρός, δεμένος με χειροπέδες, στα χέρια της Ελληνικής Αστυνομίας. Η επίσημη ανακοίνωση ήταν ότι έπαθε καρδιακή ανακοπή, αφού έπεσε μόνος του και χτύπησε το κεφάλι του. Δυστυχώς, όμως, γι’ αυτήν την εκδοχή, ευτυχώς για την αλήθεια, υπάρχει πια επίσημη ιατροδικαστική πραγματογνωμοσύνη. Ο δημόσιος ιατροδικαστής έχει οδηγηθεί στο συμπέρασμα χρήσης «θλώντος οργάνου», καθώς το πλήθος και οι θέσεις των τραυμάτων δεν δύνανται να δικαιολογηθούν από πτώση εξ’ ιδίου ύψους. Η στρεσογόνα κατάσταση ως συνέπεια ξυλοδαρμού μπορεί να εξηγήσει το ισχαιμικό επεισόδιο από το οποίο επήλθε ο θάνατος. Αυτά τα οποία βεβαιώνει πλέον ο ιατροδικαστής επιβεβαιώνουν τις καταγγελίες και κατοίκων, γιατί ο έλεγχος έγινε δίπλα στο χωριό Βρύσες και υπάρχουν αυτόπτες μάρτυρες, επιβεβαιώνουν και τις καταγγελίες και της οικογένειας.

Εδώ προκύπτουν και κάποια πολύ σημαντικά ζητήματα. Για ποιον λόγο τέσσερις μήνες μετά η οικογένεια δεν έχει πρόσβαση στη δικογραφία, για ποιον λόγο η οικογένεια δεν γνωρίζει τα ονόματα των αστυνομικών που έκαναν τον έλεγχο και που με βάση τον ιατροδικαστή κακοποίησαν και χτύπησαν τον Κώστα Μανιουδάκη, για ποιον λόγο ακόμα δεν έχουν προχωρήσει οι πειθαρχικές διαδικασίες απέναντι σε αυτούς;

Με βάση αυτά, η ερώτησή μου σχετίζεται με το εξής: Αν έχετε λάβει ενημέρωση από τον προκάτοχό σας για το σημαντικό αυτό συμβάν και αν σας έχει ενημερώσει για το ποια είναι τα διοικητικά μέτρα -αν είχαν προχωρήσει- απέναντι στους εμπλεκόμενους αστυνομικούς και επειδή δεν μιλάμε για ένα μεμονωμένο περιστατικό, αλλά για άλλο ένα περιστατικό αυθαιρεσίας και αστυνομικής βίας, αν έχετε κάποιο ειδικό πλάνο νομοθετικών πρωτοβουλιών για την καταπολέμηση συνολικά του φαινομένου της υπέρμετρης βίας από αστυνομικά όργανα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε Ηλιόπουλε, πάγια και αδιαπραγμάτευτη θέση του Υπουργείου Προστασίας του Πολίτη αποτελεί η απόλυτη και απαρέγκλιτη τήρηση της θεμελιώδους αρχής της νομιμότητας από την οποία εκπορεύονται όλες οι ενέργειες των κρατικών οργάνων, η εφαρμογή του Συντάγματος, των νόμων, του κανονισμού των υπηρεσιών και οποιασδήποτε άλλης χρηστής συμπεριφοράς που πρέπει να τηρεί ο αστυνομικός λόγω της ιδιότητάς του.

Το ζήτημα της προστασίας των δικαιωμάτων των πολιτών και της συμπεριφοράς των αστυνομικών προς τους πολίτες είναι πρωταρχικής σημασίας για το Υπουργείο Προστασίας του Πολίτη και το Αρχηγείο της Ελληνικής Αστυνομίας έχει εκδώσει και σχετικές διαταγές προς τις περιφερειακές αστυνομικές υπηρεσίες και έχει αναδείξει την αναγκαιότητα για τον απόλυτο σεβασμό της προσωπικότητας των πολιτών, των ατομικών ελευθεριών και δικαιωμάτων. Στις προτεραιότητές μας είναι η διερεύνηση κάθε παράνομης, αντικοινωνικής ή απρεπούς συμπεριφοράς και αυτό γίνεται με την ανελλιπή παρακολούθηση όλων των ανά την επικράτεια περιστατικών, καταγγελιών ή πληροφοριών.

Η Ελληνική Αστυνομία, πάνω απ’ όλα για την προάσπιση του κύρους της, διερευνά εσωτερικά κάθε υπόνοια παραβατικής συμπεριφοράς εκ μέρους του προσωπικού της. Διερευνώνται όλες οι αιτιάσεις, όλα τα καταγγελλόμενα. Όλες οι πράξεις αστυνομικών περιέρχονται σε γνώση της υπηρεσίας. Η δε άσκηση δυσανάλογης ή παράνομης αστυνομικής βίας αποτελεί παράβαση υπηρεσιακού καθήκοντος, η οποία ελέγχεται τόσο ποινικά όσο και πειθαρχικά.

Η ανεξάρτητη διοικητική αρχή Συνήγορος του Πολίτη έχει οριστεί ως εθνικός μηχανισμός διερεύνησης περιστατικών αυθαιρεσίας με αρμοδιότητα τη συλλογή, καταγραφή, αξιολόγηση και διερεύνηση όλων των περιστατικών για πράξεις οι οποίες αφορούν το ένστολο προσωπικό της Ελληνικής Αστυνομίας, οι οποίες εκδηλώθηκαν κατά την άσκηση των καθηκόντων τους. Ο Συνήγορος του Πολίτη αξιολογεί κάθε καταγγελία ή περιστατικό και μπορεί να εκδίδει αποφάσεις. Ταυτόχρονα παρακολουθεί τη διοικητική εξέταση που γίνεται από τα πειθαρχικά όργανα, μπορεί να ασκεί έλεγχο και να εκδίδει και ο ίδιος αποφάσεις.

Στην προκειμένη περίπτωση, κύριε Ηλιόπουλε, πράγματι, όπως αναφέρετε, ο πενηνταοκτάχρονος οδηγός κατά τη διάρκεια ελέγχου απέρριψε παραπλεύρως του οδοστρώματος μια συσκευασία που περιείχε δέκα γραμμάρια ακατέργαστης ινδικής κάνναβης. Έγινε νομότυπος έλεγχος και κατά τη διάρκεια του ελέγχου έχασε τις αισθήσεις του και με το ΕΚΑΒ πήγε αυτομάτως στο αρμόδιο εκεί πέρα κέντρο υγείας και διαπιστώθηκε ο θάνατός του. Επιλήφθηκε προανάκρισης το Αστυνομικό Τμήμα Αποκορώνου, παραγγέλθηκε νεκροψία-νεκροτομή και τοξικολογική εξέταση και βέβαια ερευνήθηκε και η ποσότητα ακατέργαστης ινδικής κάνναβης που βρέθηκε. Μετά το πέρας της προανάκρισης υποβλήθηκε η δικογραφία στην αρμόδια Εισαγγελία Πρωτοδικών Χανίων, η οποία διεξάγει και την προανάκριση. Ταυτόχρονα υποβλήθηκε και ιατροδικαστική εξέταση εκείνη τη στιγμή –εγώ δεν έχω κάτι άλλο υπόψη μου- η οποία αναφέρει ότι ο θάνατος οφείλεται σε καρδιολογικά αίτια.

Κύριε Ηλιόπουλε, όπως ξέρετε πάρα πολύ καλά, υπάρχει η αρχή της μυστικότητας της διαδικασίας και αυτήν τη στιγμή δεν μπορούμε να έχουμε πρόσβαση στα στοιχεία τα οποία υπάρχουν.

Όμως, επειδή πράγματι υπήρξαν δημοσιεύματα στο διαδίκτυο, επειδή υπήρξαν αιτιάσεις για επίμεμπτες ενέργειες αστυνομικών, διατάχθηκε από τη Γενική Περιφερειακή Αστυνομική Διεύθυνση Κρήτης η διενέργεια προκαταρκτικής διοικητικής εξέτασης και ανατέθηκε σε αξιωματικό. Στη συνέχεια και μετά από καταγγελίες που έγιναν και από συγγενείς του θύματος, από συγγενείς του θανόντος, διατάχθηκε ένορκη διοικητική εξέταση, η οποία είναι ακόμα σε εξέλιξη.

Άρα, λοιπόν, έχουμε προκαταρκτική, έχουμε ανακριτική διαδικασία, έχουμε και ποινική διαδικασία ταυτόχρονα, έχει ενημερωθεί και ο Συνήγορος του Πολίτη, ο οποίος λειτουργεί ως εθνικός μηχανισμός διερεύνησης περιστατικών, γνωστοποίησε ότι θα παρακολουθεί τον εσωτερικό πειθαρχικό έλεγχο και επιφυλάσσεται για την έκδοση αποφάσεων. Άρα, λοιπόν, έχουμε και την εισαγγελία, έχουμε και τον Συνήγορο του Πολίτη, έχουμε και εσωτερικό έλεγχο από την Αστυνομία.

Θα πρέπει να σας πω ότι καταλαβαίνουμε πως μπορεί να υπάρχει μια ανάγκη για μια ταχύτητα, αλλά από την άλλη αυτή δεν θα πρέπει να υπονομεύει την ανάγκη για μια δίκαιη δίκη. Ο νομικός μας πολιτισμός επιβάλλει τη μη υπονόμευση της αρχής της δίκαιης δίκης και τον σεβασμό των δικαιωμάτων και των εγκαλουμένων, καθώς και την αναλογική εφαρμογή των διατάξεων του κώδικα ποινικής δικονομίας και της Ευρωπαϊκής Σύμβασης Δικαιωμάτων του Ανθρώπου.

Απαντώ, λοιπόν: Ναι, έχουμε ενημερωθεί για όλα αυτά τα περιστατικά τα οποία αφορούν στη συγκεκριμένη υπόθεση. Μας ρωτάτε σε ποια διοικητικά μέτρα σκοπεύουμε να προχωρήσουμε. Σας λέμε ότι μόλις ολοκληρωθούν όλες αυτές οι διαδικασίες, από όλα τα αρμόδια όργανα, προφανώς, θα αποφασίσουμε αν πρέπει και ποια μέτρα θα λάβουμε.

Όσον αφορά στο δεύτερο ερώτημα, δεν βλέπω πουθενά από πού προκύπτει αυτό που λέτε εσείς ως προφανές πρόβλημα υπέρμετρης βίας από τα αστυνομικά όργανα. Έχουμε μεμονωμένα περιστατικά τα οποία, όταν υπάρχουν, διερευνώνται και επιβάλλονται οι ποινές που προβλέπονται.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ηλιόπουλε, έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υφυπουργέ, προφανώς για σας δεν υπάρχει πρόβλημα, δεν υπάρχει ιατροδικαστική πραγματογνωμοσύνη, δεν υπάρχει η ίδια η πραγματικότητα. Επιμένετε σε μία αφήγηση η οποία έχει από παντού αντιφάσεις. Η Ελληνική Αστυνομία σταμάτησε έναν άνθρωπο για έλεγχο. Δεμένος με χειροπέδες καταλήγει νεκρός. Η επίσημη γραμμή είναι ότι έπεσε και χτύπησε το κεφάλι του, τη στιγμή που πλέον η ιατροδικαστική πραγματογνωμοσύνη λέει ότι και το πλήθος και οι θέσεις των χτυπημάτων δείχνουν βία. Να το πούμε απλά; Τον σκότωσαν στο ξύλο. Αυτό δείχνουν τα στοιχεία. Και αυτά τα στοιχεία επιβεβαιώνουν τις καταγγελίες και της οικογένειας και ανθρώπων που ήταν κοντά. Ο έλεγχος έγινε δίπλα στο χωριό Βρύσες και υπήρχαν άνθρωποι που είχαν καταγγείλει ότι τον Κώστα Μανιουδάκη τον σκότωσαν στο ξύλο.

Έρχεστε και μιλάτε για ταχύτητα όταν μετά από τέσσερις μήνες η οικογένεια δεν έχει πάρει ακόμη τη δικογραφία. Πόσους μήνες θέλετε για να δώσετε τη δικογραφία στην οικογένεια; Μπορείτε να φανταστείτε να ήσασταν εσείς ή κάποιο δικό σας πρόσωπο σε μία τέτοια κατάσταση και τέσσερις μήνες να μην έχει πάρει τη δικογραφία; Και αυτοί οι άνθρωποι να κυκλοφορούν τώρα ένστολοι, ένοπλοι και πειθαρχικά χωρίς κανέναν έλεγχο; Το θεωρείτε φυσιολογικό;

Αναφέρεστε στον Συνήγορο του Πολίτη. Έχετε διαβάσει τις εκθέσεις του Συνηγόρου του Πολίτη; Μόνο στην τελευταία λέει ότι από τις εκατόν δεκατρείς υποθέσεις στις οποίες αυτός βρήκε πειθαρχικές ευθύνες, εσείς επιβάλλατε πειθαρχικές ευθύνες μόνο στις δεκαέξι. Το θεωρείτε καλό σκορ αυτό; Λέτε ότι δεν υπάρχει πρόβλημα αστυνομικής αυθαιρεσίας; Ρωτήστε την οικογένειά του Ινδαρέ. Του φορτώσατε όλα αυτά που του φορτώσατε και πήγατε στα δικαστήρια, προφανώς και κατέπεσαν όλα. Υπάρχει ένας αποκαλυπτικός διάλογος όταν οι αστυνομικοί πήγαν τον Κώστα Μανιουδάκη στο κέντρο υγείας. Ρώτησε ο γιατρός, επειδή έβλεπε ένα κεφάλι το οποίο αιμορραγούσε ακατάσχετα, «τι συνέβη εδώ;». Η απάντηση της Αστυνομίας ήταν «έπεσε και χτύπησε». Ένας άνθρωπος με διαλυμένο κεφάλι, με χτυπήματα σε όλο το σώμα. Με σπασμένα γυαλιά δίπλα σε κηλίδες αίματος, τα οποία δεν συνέλεξε η Ελληνική Αστυνομία.

Σας λένε οι εκθέσεις του Συνηγόρου του Πολίτη ότι σε όλες αυτές τις κρίσιμες επιθέσεις λείπουν στοιχεία τα οποία θα έπρεπε να συλλέξει η Ελληνική Αστυνομία. Ξέχασε η Ελληνική Αστυνομία να συλλέξει τα σπασμένα γυαλιά δίπλα στις κηλίδες αίματος του Κώστα Μανιουδάκη. Δεν απαντήσατε. Και ξαναρωτάω πολύ απλά, το πιο απλό που θα μπορούσατε να πείτε: θα δώσετε τη δικογραφία στην οικογένεια; Θα δώσετε στην οικογένεια τα στοιχεία αυτών των αστυνομικών που -με βάση τον ιατροδικαστή- σκότωσαν στο ξύλο τον κ. Μανιουδάκη;

Τα στοιχεία δείχνουν δολοφονία. Αυτό δείχνουν τα στοιχεία. Κι εδώ εσείς έχετε μία ευθύνη και μία επιλογή: ή θα συγκαλύψετε αυτή τη δολοφονία ή θα κάνετε έστω και τα ελάχιστα για τη δικαιοσύνη. Να είστε σίγουροι ότι θα επανέλθουμε σε αυτή την υπόθεση. Θα επανέλθουμε και για τη δικαίωση της μνήμης του Κώστα Μανιουδάκη αλλά και για τη δικαίωση κάθε συμπολίτη μας που έχει δεχθεί υπέρμετρη και άδικη αστυνομική βία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε Ηλιόπουλε, νομίζω ότι ήμουν πολύ σαφής ότι αυτή τη στιγμή γι’ αυτή την υπόθεση έχουν επιληφθεί τρία αρμόδια όργανα. Η δικογραφία έχει υποβληθεί στην αρμόδια εισαγγελέα. Διενεργείται προανάκριση. Προφανώς, όπως ξέρετε, ο κώδικας ποινικής δικονομίας προβλέπει όταν διεξάγεται μια προανάκριση πως μπορεί να λάβει το κάθε μέρος -και ο πολιτικός ενάγων- αντίγραφο της δικογραφίας. Αυτό αφορά στη δικαιοσύνη. Αν, λοιπόν, η οικογένεια κάνει αίτηση αυτό θα κριθεί από την αρμόδια εισαγγελέα με βάση το αίτημα το οποίο θα υποβληθεί. Δεν είναι δικό μας θέμα αυτό. Εσείς, όμως, απ’ ό,τι άκουσα έχετε και την πραγματογνωμοσύνη και απ’ ό,τι κατάλαβα υιοθετείτε κάποιες απόψεις της οικογένειας που, προφανώς, έχουν κάποια γνώση στοιχείων της δικογραφίας. Άρα, λοιπόν, το αν έχει δικαίωμα να πάρει δεν είναι θέμα δικό μας. Είναι αρμόδια η εισαγγελέας που έχει επιληφθεί της υπόθεσης.

Το δεύτερο θέμα είναι, προφανώς, ότι όταν υπάρχει μια διαδικασία και υπάρχει μια έρευνα, η έρευνα αυτή είναι μυστική. Κι εγώ δεν μπορώ να προδικάσω αν έχει δίκιο η οικογένεια του θανόντος ή αν έγινε νόμιμη έρευνα από τους αστυνομικούς και τα αίτια είναι παθολογικά, καρδιολογικά, όπως λέει. Άρα, λοιπόν, εγώ δεν μπορώ να υιοθετήσω. Εσείς, όμως, κύριε Ηλιόπουλε, υιοθετείτε τη μία πλευρά. Και το ερώτημα είναι αν υπάρχει δικαίωμα δίκαιης δίκης. Πιστεύετε ότι πρέπει και οι αστυνομικοί, που αυτή στιγμή κατηγορούνται, να έχουν το δικαίωμα μίας δίκαιης δίκης; Υπάρχει μυστικότητα διαδικασίας; Υπάρχει τεκμήριο αθωότητας;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Η οικογένεια τα ονόματα πρέπει να τα μάθει;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε λίγο. Δεν σας διέκοψα.

Υπάρχει τεκμήριο αθωότητας ή το τεκμήριο αθωότητας είναι για όλους τους άλλους εκτός από τους αστυνομικούς; Και το λέω αυτό, κύριε Ηλιόπουλε…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτό καταλάβατε;

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε λίγο ακόμη.

Διαβάζοντας την ερώτηση λέτε ότι το Υπουργείο Προστασίας του Πολίτη στέκεται αδρανές απέναντι στα στοιχεία που είδαν το φως της δημοσιότητας. Εάν δεν το ξέρατε, θα έλεγα εντάξει. Αλλά έχετε κάνει ερώτηση τον Νοέμβριο και ξέρετε ότι και ο εισαγγελέας έχει επιληφθεί και προκαταρκτική διοικητική εξέταση υπάρχει και ένορκη διοικητική εξέταση έγινε μετά και ο Συνήγορος του Πολίτη… Άρα, ξέρετε ότι το Υπουργείο Προστασίας του Πολίτη έχει επιληφθεί.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι στην υπηρεσία σαν να μην τρέχει τίποτα.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Δεύτερον, υιοθετείτε μία εκδοχή που μπορεί να είναι αλήθεια μπορεί και να μην είναι. Εσείς την υιοθετείτε, όμως, και λέτε: «η στρεσογόνα κατάσταση, ως συνέπεια ξυλοδαρμού, μπορεί να εξηγήσει το ισχαιμικό επεισόδιο». Και εγώ λέω, ναι, μπορεί να είναι. Αλλά μπορεί η στρεσογόνα κατάσταση, κύριε Ηλιόπουλε, να έγινε επειδή κάποιος ελέγχεται και επειδή βρέθηκε με κάτι επάνω του. Και αυτό είναι στρεσογόνα κατάσταση. Εγώ δεν υιοθετώ ούτε τη μια ούτε την άλλη. Εσείς υιοθετείτε τη μία, κύριε Ηλιόπουλε. Και έρχεστε και λέτε για «αδικοχαμένο». Δεν ξέρετε πως έγιναν τα πραγματικά γεγονότα. Και φτάνετε σε ένα άλλο σημείο και υιοθετείτε πλήρως τη μία πλευρά εναντίον αστυνομικών. Και τι λέτε; Ότι «όλα τα στοιχεία σε συνδυασμό με την πραγματογνωμοσύνη θα έπρεπε από τον Σεπτέμβριο να έχουν οδηγήσει τον προκάτοχό σας στην απόφαση να κινήσει πειθαρχικές διαδικασίες σε βάρος των εμπλεκομένων στην υπόθεση». Ενώ ξέρετε ότι έχουν ξεκινήσει πειθαρχικές διαδικασίες, έχετε βγάλει απόφαση και λέτε ότι πρέπει να καταδικαστούν. Αυτό δεν μπορεί να γίνει χωρίς να έχουν όλοι το δικαίωμα ερεύνης.

Κύριε Ηλιόπουλε, όταν μιλάτε για τέτοια θέματα και για αστυνομική βία θα πρέπει να σας θυμίσω και κάποια πράγματα ως προς το αν έχουμε υπέρμετρη ή όχι αστυνομική βία. Θέλετε να σας πω πόσες ήταν οι καταγγελίες το 2017; Ήταν ογδόντα δύο, κυβέρνηση ΣΥΡΙΖΑ. Το 2018 ήταν εκατόν τρεις. Πόσες είναι οι καταγγελίες που υπάρχουν για το 2023, για παράδειγμα; Είναι εβδομήντα. Βλέπετε, λοιπόν, ότι έχουμε αύξηση σε σχέση με την περίοδο ΣΥΡΙΖΑ ή μείωση;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έχετε νεκρούς;

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, κύριε Ηλιόπουλε.

Κύριε Υπουργέ, συντομεύετε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θέλετε να σας θυμίσω -με εντολή του κυρίου Υπουργού τότε, του κυρίου Χρυσοχοΐδη- ότι υπήρξε πόρισμα της επιτροπής Αλιβιζάτου για μια σειρά από φακέλους αστυνομικής βίας την περίοδο 2017-2018; Αυτά τα θυμάστε; Θυμάστε, μήπως, τις φωτογραφίες και τα επεισόδια που είχαν γίνει με συνταξιούχους και το ξύλο και τα χημικά στους συνταξιούχους το 2017;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έχετε καταδίκη από το Ευρωπαϊκό Δικαστήριο για τον Χρυσοχοΐδη, κύριε Υπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Να σας θυμίσω, κύριε Ηλιόπουλε, ότι για το Υπουργείο Προστασίας του Πολίτη και για την αντιμετώπιση όλων αυτών, από το 2015 που γίνατε κυβέρνηση μέχρι το 2018 δεν φέρατε ούτε ένα νομοσχέδιο στη Βουλή. Και μετά από το 2018 ενσωματώσατε κάποιες οδηγίες. Αυτή, λοιπόν, είναι η πολιτική και αυτή είναι η σχέση σας με την Αστυνομία και την αστυνομική βία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Η έβδομη με αριθμό 649/29-1-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Άμυνας με θέμα: «Αποσπάσεις ιατρών του 424 Γενικού Στρατιωτικού Νοσοκομείου Εκπαιδεύσεως (ΓΣΝΕ)», δεν θα συζητηθεί κατόπιν συνεννόησης.

Η τέταρτη με αριθμό 645/29-1-2024 επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας με θέμα: «Συμφωνία με τις ΗΠΑ για παράδοση στρατιωτικού υλικού στην Ουκρανία», δεν θα συζητηθεί κατόπιν συνεννόησης.

Η τρίτη με αριθμό 630/26-1-2024 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «O νόμος της αναδοχής και υιοθεσίας καταστρατηγείται συστηματικά, ο θεσμός της αναδοχής υποβαθμίζεται και ακυρώνεται στην πράξη η αποϊδρυματοποίηση», δεν θα συζητηθεί κατόπιν συνεννόησης.

Η ένατη με αριθμό 632/26-1-2024 επίκαιρη ερώτηση δεύτερου κύκλου του Βουλευτή Φθιώτιδας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υγείας με θέμα: «Οριακή κατάσταση στο Γενικό Νοσοκομείο Λαμίας. Κινδυνεύει ακόμα και η ύπαρξη της παιδιατρικής και της μαιευτικής κλινικής», δεν θα συζητηθεί κατόπιν συνεννόησης.

Η πρώτη με αριθμό 620/23-1-2024 επίκαιρη ερώτηση πρώτου κύκλου της Βουλευτού Πέλλας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Πρωτοφανής καθυστέρηση αποζημιώσεων στους αγρότες της Πέλλας και της Ημαθίας από τον ΕΛΓΑ», δεν θα συζητηθεί κατόπιν συνεννόησης.

Και τέλος, η δεύτερη με αριθμό 636/29-1-2024 επίκαιρη ερώτηση πρώτου κύκλου του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Αγροτικής Ανάπτυξης και Τροφίμων με θέμα: «Χωρίς νερό οι αγρότες της Αργολίδας λόγω διακοπής της ηλεκτροδότησης του κεντρικού αντλιοστασίου του Αναβάλου από τον ΔΕΔΔΗΕ», δεν θα συζητηθεί κατόπιν συνεννόησης.

Συνεχίζουμε με την πέμπτη με αριθμό 633/28-1-2024 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Περιβάλλοντος και Ενέργειας με θέμα: «Παράλειψη ενημέρωσης από την Ρυθμιστική Αρχή Αποβλήτων Ενέργειας & Υδάτων (ΡΑΑΕΥ) του βασικού συντελεστή προσαύξησης και του ορίου ενεργοποίησης της ρήτρας αναπροσαρμογής στα τιμολόγια προμήθειας ηλεκτρικής ενέργειας».

Θα απαντήσει η Υφυπουργός Περιβάλλοντος και Ενέργειας, η κ. Αλεξάνδρα Σδούκου.

Κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κυρία Υφυπουργέ, με την ίδρυση του Ελληνικού Χρηματιστηρίου Ενέργειας το ηλεκτρικό ρεύμα έπαψε να είναι κοινωνικό αγαθό για τους Έλληνες πολίτες και διαμορφώθηκε σε χρηματιστηριακό. Η τιμή ενέργειας δεν καθορίζεται από το μείγμα των πηγών που συμμετέχουν στην παραγωγή και, μάλιστα, του φθηνότερου, παραδείγματος χάριν των ΑΠΕ ή του λιγνίτη, άμεσα διαθέσιμου, με τεράστια αποθέματα και ελάχιστου κόστους, αλλά την τιμή του ακριβότερο καυσίμου, ήτοι του φυσικού αερίου και μάλιστα, στην ακριβότερη τιμή του, όπως αυτό καθορίζεται στο Χρηματιστήριο του Άμστερνταμ.

Η ιδιωτικοποίηση του ρεύματος -απελευθέρωση της αγοράς ενέργειας για εσάς, για την Κυβέρνηση- και το ότι η Ελλάδα είναι η μόνη χώρα στην Ευρώπη που το 100% της ενέργειας που μπαίνει στο σύστημα περνάει από το Ελληνικό Χρηματιστήριο Ενέργειας -με δεύτερη την Ελβετία στο 38% και τη Μεγάλη Βρετανία στο 13%- καθιστούν την Ελλάδα σταθερά την ακριβότερη χώρα στην τιμή μεγαβατώρας ή σταθερά στην πιο ακριβή τριάδα χωρών μαζί με την Ιταλία και τη Μάλτα.

Πλέον τούτου, η Ρυθμιστική Αρχή Αποβλήτων, Ενέργειας και Υδάτων με τις ανακοινώσεις της σχετικά με την εφαρμογή του ειδικού τιμολογίου ηλεκτρικής ενέργειας, δεν παρέχει φθηνή και πλήρη ενημέρωση στον καταναλωτή σχετικά με βασικές συνιστώσες καθορισμού της ηλεκτρικής ενέργειας ανά πάροχο, όπως είναι οι συντελεστές προσαύξησης Α και Β, καθώς και το ανώτατο όριο ενεργοποίησης της ρήτρας αναπροσαρμογής την οποία η Κυβέρνηση βάπτισε -για ψυχολογικούς λόγους, επικοινωνιακούς, αλλά κυρίως παραπλανητικούς υπέρ των παρόχων- σε «μηχανισμό διακύμανσης».

Αποτέλεσμα των ανωτέρω παραλείψεων είναι ο καταναλωτής να παραπλανάται από τα «ψιλά γράμματα» της σύμβασης από τον εκάστοτε πάροχο και ενώ η τιμή χρέωσης ανά κιλοβατώρα μπορεί να είναι χαμηλότερη, παραδείγματος χάριν στον Α πάροχο έναντι του Β, με τον αυξημένο συντελεστή προσαύξησης και το χαμηλό όριο ενεργοποίησης της ρήτρας αναπροσαρμογής ο Α πάροχος να έχει τελικά ακριβότερο τιμολόγιο από τον Β πάροχο. Οπότε οι βασικές τιμές εκκίνησης της κιλοβατώρας αποτελούν παραπλανητικό κριτήριο χωρίς την πλήρη ενημέρωση του τρόπου λειτουργίας και καθορισμού των τιμών συντελεστών προσαύξησης και ορίου ενεργοποίησης του μηχανισμού διακύμανσης.

Πλέον τούτο, όπως σημειώνει στον ιστότοπο η ΡΑΑΕΥ -γιατί πρέπει να κάνουμε και αρκτικόλεξα τώρα- οι συντελεστές Α και Β παρέχουν στον προμηθευτή τη δυνατότητα ενσωμάτωσης κόστους που δύναται να προκύπτει από τη μεταβολή του βασικού μεγέθους χ, εν είδει πρόβλεψης. Δηλαδή, ο εκάστοτε πάροχος χωρίς να έχει γίνει εκκαθάριση της τιμής χονδρικής της κιλοβατώρας του προηγούμενου μήνα καθορίζει κατ’ εκτίμηση τη χονδρική τιμή και την τυχόν μεταβολή της. Δηλαδή, έχουμε πρόχειρο αν όχι μπακαλίστικο υπολογισμό της τιμής κιλοβατώρας ανά πάροχο, αλλά ουσιαστικά έναν καταχρηστικό και παραπλανητικό τρόπο τραπεζικού τύπου αισχροκέρδειας.

Ερωτάται ο αρμόδιος Υπουργός εσείς που τον αντικαθιστάτε: Πρώτον, γιατί η ΡΑΑΕΥ στα πλαίσια των καθηκόντων της παρακολούθησης και εποπτείας της αγοράς ενέργειας, προστασίας των καταναλωτών, χορήγησης αδειών παροχών κ.λπ., δεν ενημερώνει υπεύθυνα και πλήρως τον φορολογούμενο πολίτη για τα τιμολόγια των προμηθευτών ηλεκτρικής ενέργειας προκειμένου να επιλέξουν το οικονομικά προσφερότερο ανάλογα με τις οικονομικές τους δυνατότητες;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Δεύτερον, γιατί η ίδια η Ρυθμιστική Αρχή η οποία λειτουργεί ή πρέπει να λειτουργεί υπέρ της προστασίας του καταναλωτή, δεν ορίζει η ίδια -και όχι οι πάροχοι- το όριο ή το εύρος ορίων ενεργοποίησης του «μηχανισμού διακύμανσης», καθώς τα μέγιστα ελάχιστα όρια των συντελεστών α και β προστατεύοντας τα νοικοκυριά και περιορίζοντας τους παρόχους από την αποκόμιση υπερκερδών;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Βουλευτά, μας πήρε τέσσερα λεπτά και είκοσι δευτερόλεπτα για την υποβολή της ερώτησης. Ελπίζω να κατάλαβε ο κόσμος την ερώτηση. Δεν ξέρω από πού να ξεκινήσω.

Ξεκινάω με τη μεταρρύθμιση που κάναμε με τα τιμολόγια. Ξέρετε πόσα διαφορετικά τιμολόγια ίσχυαν μέχρι τις 31-12-2023, κύριε Βουλευτά; Εκατόν τριάντα τιμολόγια. Ξέρετε πόσους τύπους τιμολογίων έχουμε σήμερα; Τέσσερις. Αυτό που κάναμε, λοιπόν, ήταν να ομαδοποιήσουμε μια κατάσταση παρ’ όλα αυτά τα σημεία και τέρατα, βέβαια, που περιγράφετε. Σε αυτούς τους νέους τύπους τιμολογίων, κύριε Βουλευτά, συγκαταλέγεται και αυτό το ειδικό τιμολόγιο με πράσινη σήμανση στο οποίο μετέπεσαν από την αρχή του έτους οι καταναλωτές που δεν επέλεξαν κάποιο διαφορετικό τύπο τιμολογίου. Τι πετύχαμε με τη θέσπιση αυτή; Θα προσπαθήσω να το πω όσο πιο απλά γίνεται, για να απαντήσω έτσι και στην ερώτηση σας. Με αυτό πετύχαμε δύο πράγματα: Ο καταναλωτής, κύριε Βουλευτά, να γνωρίζει ανά πάσα ώρα και στιγμή πρώτον, ποιος είναι ο φθηνότερος πάροχος -γιατί αυτό μας ενδιαφέρει στο τέλος της ημέρας ως καταναλωτές, να ξέρουμε ποιος είναι ο φθηνότερος πάροχος- και δεύτερον τι ακριβώς πληρώνει, αφού η τιμή είναι εκ των προτέρων γνωστή και άρα μπορούμε, λοιπόν, να ξέρουμε την κάθε πρώτη μέρα κάθε μήνα κατανάλωσης ποια είναι η τιμή στην οποία χρεωνόμαστε.

Τι άλλο προβλέψαμε μέσα στον νόμο; Προβλέψαμε την ατομική -και το τονίζω αυτό την ατομική- ενημέρωση έναν μήνα πριν από την εφαρμογή του ειδικού τιμολογίου για όλους τους καταναλωτές. Υποχρεώσαμε, δηλαδή, τους προμηθευτές να στείλουν εκατομμύρια επιστολές στους καταναλωτές, στους πελάτες και να επικοινωνήσουν -τους είπαμε- με κάθε πρόσφορο τρόπο -με email, με γραπτές επιστολές, με τηλέφωνα- και τους υποχρεώσαμε επίσης να αναρτούν σε εμφανή σημεία στην ιστοσελίδα τους τις τελικές τιμές κάθε πρώτη του μηνός. Εκεί τους είπαμε να κάνουν το εξής: Να λένε αναλυτικά όλες αυτές τις παραμέτρους υπολογισμού -που αναφέρετε και εσείς- του μηχανισμού διακύμανσης, να αναφέρουν τη βασική τιμή, να αναφέρουν το πάγιο το οποίο δεν μπορεί να είναι πάνω από 5 ευρώ σε μια μικρή χρέωση του λογαριασμού και να αναφέρουν επίσης και όλες τις εκπτώσεις που δίνουν στους λογαριασμούς στους καταναλωτές.

Εκτός από αυτήν την υποχρέωση, κύριε Βουλευτά, στους προμηθευτές, όσον αφορά, δηλαδή, το να υπάρχει μια λεπτομερής ανάλυση αυτού του ειδικού τιμολογίου, προβλέψαμε στον νόμο η Ρυθμιστική Αρχή να αναρτά επίσης μηνιαίως, υπό τη μορφή ενός πίνακα, τις τελικές τιμές χρέωσης συγκεντρωτικά για όλους τους παρόχους, όπως είναι αυτός εδώ ο πίνακας, κύριε Βουλευτά, που σας δείχνω. Σε αυτόν εδώ τον πίνακα, λοιπόν, τι βλέπει κανείς; Μπορεί να συγκρίνει ο καταναλωτής πάρα πολύ εύκολα ποιος είναι ο φθηνότερος και ποιος είναι ο ακριβότερος -κάτι που δεν γινόταν ποτέ πριν- και ποιος τελικά εξυπηρετεί καλύτερα τις ανάγκες.

Άρα, για πρώτη φορά οι Έλληνες καταναλωτές μπορούν να έχουν εύκολα προσβάσιμα όλα τα στοιχεία -αυτά που αναφέρετε- εφόσον το επιθυμούν και θέλουν να ενημερωθούν και αυτή η δημοσιότητα νομίζουμε ότι είναι που έχει κάνει και τον ανταγωνισμό να λειτουργεί.

Κλείνω λέγοντας το εξής: Η τιμή, όπως γνωρίζετε, του Ιανουαρίου ξεκινούσε από 13,6 λεπτά την κιλοβατώρα στον μεγαλύτερο πάροχο που έχουμε σήμερα, όταν η τιμή τον Δεκέμβριο του 2023, χωρίς την επιδότηση, ήταν στα 17 λεπτά την κιλοβατώρα.

Αυτή η πτωτική πορεία, κύριε Βουλευτά, συνεχίζεται και στο μήνα που μπήκαμε τώρα, τον Φλεβάρη, στον οποίο οι τιμές αυτή τη στιγμή κυμαίνονται από 11 λεπτά έως 14 λεπτά. Άρα αυτό το πράσινο τιμολόγιο είναι ήδη κατά 15% φθηνότερο κατά μέσο όρο στην αγορά σε σχέση με τον προηγούμενο μήνα και οι καταναλωτές ήδη πρέπει να σας πω ότι βλέπουν μειωμένες τις τιμές στους λογαριασμούς τους. Νομίζω δεν χρειάζεται να πω κάτι άλλο. Οι αριθμοί μιλούν από μόνοι τους.

Επιτρέψτε μου να πω και κάτι. Επειδή δεν εφησυχάζουμε και δεν σημαίνει ότι είναι όλα ρόδινα, κάναμε και κάτι ακόμη, τροποποιήσαμε την προηγούμενη εβδομάδα την υπουργική απόφαση σήμανσης των τιμολογίων και δώσαμε και μία ακόμη δυνατότητα για να δημιουργήσουμε ακόμα μεγαλύτερο ανταγωνισμό. Δώσαμε τη δυνατότητα στους παρόχους να προσφέρουν συμβάσεις προμήθειας, μικρότερες του ενός έτους, να μπορεί δηλαδή κάποιος να δώσει και ένα τιμολόγιο σταθερό έξι μηνών, οκτώ μηνών, γιατί αυτό μπορεί, τελικά, να είναι και πιο φθηνό επίσης, γιατί ο προμηθευτής δεν παίρνει πάνω του όλο αυτό το ρίσκο του να δώσει ένα μεγάλο τιμολόγιο ενός έτους ή δύο ετών και δώσαμε τη δυνατότητα και για τα μικτά τιμολόγια να μπορούμε, δηλαδή, να δίνει κάποιος έξι μήνες σταθερό και έξι μήνες κυμαινόμενο.

Αυτός είναι ο στόχος που υπηρετούμε, πρέπει να σας πω, το συμφέρον των καταναλωτών και της κοινωνίας και αυτό πιστεύουμε ότι κάναμε μέσα από τη μεταρρύθμιση που θεσμοθετήσαμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σδούκου.

Παρακαλώ πολύ κύριε συνάδελφε, έχετε τον λόγο για τρία λεπτά.

**ΝΙΚΟΛΑΟΣ ΒΡΕΤΤΟΣ:** Κυρία Υφυπουργέ, δεν είναι σημεία και τέρατα η τετράλεπτη ανάγνωση της επίκαιρης ερώτησης που έχει να κάνει με το κόστος το ενεργειακό που φτωχοποιεί τον ελληνικό λαό και τον αφαιμάζει. Δεν έχει να κάνει η τετράλεπτη αυτή επίκαιρη ερώτηση ως σημεία και τέρατα όπως αναφέρατε επειδή εξοντώνετε τη μικρομεσαία επιχειρηματικότητα. Δεν έχει να κάνει με σημεία και τέρατα επειδή διαλύετε τον πρωτογενή αγροτικό τομέα και υποσκάπτετε τη βιομηχανική παραγωγή. Δεν έχει να κάνει με ότι ξεπουλάτε τη χώρα στους ολιγάρχες και τη δημόσια και ιδιωτική περιουσία.

Εμείς, καταθέσαμε αυτή την επίκαιρη ερώτηση για να σας εξηγήσουμε μιας και εσείς κάνετε συνεχώς παρεμβατικές κινήσεις, γιατί το θηρίο της ακρίβειας που εσείς έχετε μεγαλώσει δεν μπορείτε πλέον να το τιθασεύσετε. Υπάρχουν δύο παράμετροι: το ενεργειακό μείγμα που είναι κατά τέτοιο τρόπο φτιαγμένο σύμφωνα με το ενεργειακό Χρηματιστήριο που άλλοι το ίδρυσαν και εσείς το υπηρετείτε και το κρατάτε, για να βολεύονται κάποιοι ολιγάρχες που δεν είναι άγνωστοι, δεν είναι άσχετοι, είναι οι γνωστοί οι οποίοι μεταξύ τους τακτοποιούν έχοντας ως χωροφύλακα τη Ρυθμιστική Αρχή, έτσι ώστε να νομιμοποιεί τα υπερκέρδη. Γιατί τελικά το ζητούμενο όταν υπάρχει μια ρυθμιστική αρχή είναι ακριβώς να προστατεύει τον καταναλωτή που είναι ο αδύναμος κρίκος, γιατί τα υπερκέρδη των εταιρειών πολλαπλασιάστηκαν και ξεπερνούν σε ποσοστά τη μεγαλύτερη επένδυση. Ποιες εταιρείες; Οι εταιρείες αυτές που έχουν περιορισμένο μισθολογικό κόστος, χαμηλότατο μη μισθολογικό κόστος, έχουν ενέργεια δωρεάν γιατί είναι στο κόστος της παραγωγής τους, και παράγουν μόνο κέρδη. Το ελληνικό νοικοκυριό όμως παράγει μόνο ζημιές και ζημίες τέτοιες, οι οποίες δεν έχουν τη δυνατότητα, ούτε να χρηματοδοτηθούν ούτε να τους δώσουν τη δυνατότητα να ανασάνουν. Γιατί το ενεργειακό μίγμα των εταιρειών είναι πλήρως εναρμονισμένο μεταξύ τους. Γιατί αυτή η χρηματοδότηση που έχουν είναι φθηνότατη. Αυτές οι επιδοτήσεις που παίρνουν είναι πλουσιότατες και δωρεάν. Γιατί οι επενδύσεις μέσω του ΤΑΑ είναι ακριβώς για να κερδοσκοπούν και να αισχροκερδούν, γιατί η αισχροκέρδεια επιτρέπεται κατά τη δική σας πολιτική βούληση για τους ολιγάρχες, όμως η δική σας ανοχή είναι αισχρή πολιτικά, γιατί εσείς διαφεύγετε λέγοντας ότι έπεσε λίγο τον Ιανουάριο και ακόμα πιθανόν λιγότερο τον Φεβρουάριο. Όμως αυτό δεν έχει να κάνει με την αγοραστική δύναμη του Έλληνα πολίτη που περιορίζεται. Και ενώ έχουμε το ακριβότερο ρεύμα και το ξέρετε και αποσιωπάτε να πάρετε εσείς θέση, έρχεστε μετά και τους λέτε για να μην έχετε καμμία ευθύνη ως Κυβέρνηση «διαλέξτε μόνοι σας το πράσινο, κόκκινο, κίτρινο και μπλε τιμολόγιο». Αυτό είναι ο αγώνας, η αγωνία του κάθε πολίτη που δεν μπορεί να πληρώσει λογαριασμούς; Ποιος θα έχει την ευθύνη; Να μην έχει την ευθύνη η Κυβέρνηση; Ό,τι και να κάνετε την ευθύνη την έχετε εσείς. Γιατί για πέστε μου, ένας ανήμπορος πολίτης, ένας ηλικιωμένος, πώς θα μπορέσει να ελέγξει τον ορισμό μηχανισμού διακύμανσης. Το διαβάζω για να το καταλάβετε. Εσείς μπορεί να είστε μαθηματικός, δεν ξέρω ποια είναι η ιδιότητά σας, αλλά αυτό δεν έχει να κάνει με την ιδιότητα του καθενός αλλά έχει να κάνει με την ικανότητα του πολίτη να διαβάζει.

Μηχανισμός διακύμανσης ορίζεται ως εξής. Αυτό είναι η κοινή υπουργική απόφαση. Να μη διαβάζω το ΦΕΚ τα ξέρετε πολύ καλά γιατί εσείς τα έχετε συγγράψει. Ποιος είναι ο μηχανισμός; Είναι ={1,2,3 κατά αύξον αριθμό, A, tea -1-Λ1+Β από κάτω 0, από κάτω Α+tea-1-LU+B.

Κι όταν αυτά γίνουν, πέστε μου εσείς, κυρία Υπουργέ, δεν ξέρω ποια είναι η δική σας επιστημονική επάρκεια ή των συνεργατών σας, υπάρχει περίπτωση κανένας Έλληνας πολίτης να μπορεί να καταλάβει τι λέει αυτός ο τύπος που εσείς τον υποχρεώνεται να διαβάσει για να ξέρει ποια εταιρεία θα επιλέξει;

Και επειδή το ψέμα έχει κοντά ποδάρια, λέγεται και γράφεται και δεν διαψεύδεται ότι το ελληνικό παράδοξο, που το εντοπίζουν όλοι οι διεθνείς σοβαροί οίκοι, το οποίο είναι υπαίτιο για το γεγονός ότι η χώρα μας παραμένει σταθερά ανάμεσα στις πέντε ακριβότερες χώρες της Ευρωπαϊκής στους είκοσι επτά στο ηλεκτρικό ρεύμα, αλλά παραμένοντας όμως και η χώρα μας σε αυτές που έχουν τη μικρότερη αγοραστική δύναμη.

Άρα, όταν οι ανεξάρτητες ομάδες ελέγχου των πεπραγμένων αποδίδουν όπως η XPMG, για να μη λέτε ότι δεν είναι στοχευμένες και τεκμηριωμένες οι θέσεις μας, αποδίδει το γεγονός ότι μόνο ένα μικρό μέρος της παραγόμενης ηλεκτρικής ενέργειας περνά από τα ευρωπαϊκά χρηματιστήρια ενέργειας τα οποία χρησιμοποιούνται όπως επισημαίνεται, κυρίως, για την καύση τύπων υπηρεσιών όπως οι ανάγκες εξισορρόπησης.

Σήμερα ενδεικτικά στη χώρα μας αυτή τη στιγμή -από τον Νοέμβριο του 2022 μέχρι και σήμερα- η τιμή χονδρικής που επιβαρύνει ακριβώς το βαλάντιο του καταναλωτή είναι αυξημένο κατά 145,78% διαμορφώνοντας την τιμή στα 112,05 ευρώ τη μεγαβατώρα. Αν το 112,05 τον Φεβρουάριο γίνει 112 ποσώς ενδιαφέρει τον πολίτη.

Σύμφωνα επομένως με το διάγραμμα αυτό, που αν θέλετε το καταθέτω και έκλεισα, κύριε Πρόεδρε, και σας ευχαριστώ πάρα πολύ, το διάγραμμα του χρηματιστηρίου, δηλαδή της δικής σας κυβερνητικής επιλογής, η μέση τιμή χονδρικής είναι στα 136,81 ευρώ τη μεγαβατώρα με την ανώτατη να…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας ευχαριστούμε πολύ. Έχετε διπλασιάσει τον χρόνο.

**ΝΙΚΟΛΑΟΣ ΒΡΕΤΤΟΣ:** Καταθέτω το προαναφερθέν έγγραφο για τα Πρακτικά.

(Στο σημείο αυτό ο Βουλευτής κ. Νικόλαος Βρεττός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Υφυπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Πρόεδρε, να μου δώσετε κι εμένα έξι λεπτά και είκοσι δευτερόλεπτα για την απάντησή μου.

Σας άκουσα με πολλή προσοχή να σας διορθώσω στο εξής. Η Ελλάδα βρίσκεται κάτω από τον ευρωπαϊκό μέσο όρο στα τιμολόγια λιανικής σε σχέση με άλλες χώρες της Ευρωπαϊκής Ένωσης και πρόθεσή μας είναι, μέσα από όλα αυτά που κάνουμε, να κινητοποιήσουμε τον ανταγωνισμό ακόμη περισσότερο για να πέσουν και άλλο οι τιμές. Όπου χρειάζεται, το έχουμε δείξει, δεν διστάζουμε να παρέμβουμε, να βάλουμε και πλαφόν και να φορολογήσουμε τα υπερκέρδη, να τους καλέσουμε σε ακρόαση -έχουμε μια ανεξάρτητη ρυθμιστική αρχή που είναι πολύ στιβαρή και είναι εκεί και κάνει φύλλο και φτερό, επίσης, όλες τις εταιρείες και τα τιμολόγια ρεύματος- και να επιβάλουμε και πρόστιμα.

Θέλω να ξαναπώ κάτι, γιατί μου αναφέρετε τα ημίτονα και τα συνημίτονα και τα άλφα και βήτα. Εμείς υποχρεώσαμε τους προμηθευτές, το λέω πάλι, να στείλουν ατομικά ένα μήνα πριν ξεκινήσουμε την εφαρμογή αυτού του ειδικού τιμολογίου στον κάθε καταναλωτή εκατομμύρια επιστολές. Είναι αυτή εδώ η επιστολή που κρατάω στα χέρια μου. Θέλω να σας ρωτήσω κάτι. Εσείς όταν πηγαίνετε στο σουπερμάρκετ, για παράδειγμα, και αγοράζετε ένα κουτί μπισκότα, ένα γιαούρτι ή κάτι, γυρίζετε πίσω και βλέπετε τα συστατικά του προϊόντος; Είναι το πρώτο πράγμα που κάνετε όταν αγοράζετε κάτι, γυρίζετε πίσω να δείτε τα ποσοστά των συστατικών;

Αυτή εδώ η επιστολή έχει μια πλήρη ενημέρωση για όλες αυτές τις παραμέτρους που αναφέρετε του ειδικού τιμολογίου, το άλφα, το βήτα, τα όρια ενεργοποίησης –όπως λέτε- του μηχανισμού διακύμανσης και πώς τελικά υπολογίζεται η τελική τιμή για τον κάθε μήνα.

Η αλήθεια είναι ότι όταν το ξεκινήσαμε τον Ιανουάριο έφερε κάποιους χαριτωμένους σχολιασμούς ότι πρέπει κάποιος να είναι μαθηματικός, ότι πρέπει όντως να λύσει τον γρίφο της εξίσωσης. Έχω υπ’ όψιν μου όλο αυτό το τρολάρισμα μεταξύ αστείου και σοβαρού.

Αφήνοντας όμως αυτό στην άκρη, κανένας δεν είπε, κύριε Βουλευτά, ότι η ενέργεια είναι κάτι απλό. Και πολλές παραμέτρους έχει η ενέργεια και πολύπλοκους υπολογισμούς απαιτεί. Τι να κάνουμε; Αυτή είναι η φύση του προϊόντος. Και το εξηγούμε αυτό στους καταναλωτές, θέτοντας υπ’όψιν ακόμη και τον τύπο που χρησιμοποιείται χωρίς να τους ζητάμε, όμως, κύριε Βουλευτά, να τον λύσουν. Δεν ζητάμε εμείς να λύσουνε τον τύπο. Είναι εκεί για να υπάρχει και σε περίπτωση που κάποιος έχει τη λόξα και θέλει να καθίσει να το δει, να το δει. Αλλά τουλάχιστον να ξέρει ότι αυτοί είναι οι κανόνες εκεί και έτσι προκύπτει η τελική τιμή. Καλά, λοιπόν, τα αστεία, αλλά νομίζω ότι η ουσία είναι ότι οι καταναλωτές είναι σε θέση να μπορούν να συγκρίνουν για πρώτη φορά, να συγκρίνουν εύκολα και γρήγορα με βάση τις τελικές τιμές, χωρίς να κάνουν κανενός είδους μαθηματικό υπολογισμό.

Κλείνοντας, θέλω επίσης να γίνει σαφές και το εξής: Καθώς αφήνουμε πίσω αυτή την ενεργειακή κρίση, η οποία η αλήθεια είναι ότι πλήγωσε πραγματικά και τους οικογενειακούς προϋπολογισμούς και τις επιχειρήσεις επίσης της χώρας μας, ο στόχος μας, κύριε Βουλευτά, είναι η επιπλέον ενίσχυση της διαφάνειας. Η ενίσχυση της διαφάνειας και του ανταγωνισμού μεταξύ των συμμετεχόντων χωρίς να χρειάζεται να παρεμβαίνει το κράτος με επιδοτήσεις και κρατικές παρεμβάσεις. Γιατί μπορεί οι επιδοτήσεις, κύριε Βουλευτά, στο ρεύμα άνω των 10 δισεκατομμυρίων, που δώσαμε μέχρι τώρα ως ελληνική Κυβέρνηση τα περασμένα δυόμισι χρόνια, μπορεί αυτές να αποσόβησαν σε μεγάλο βαθμό το αυξημένο κόστος αυτή, όμως, είναι μία προσωρινή λύση, αυτό πρέπει να ξέρουμε. Είναι μια προσωρινή λύση διότι αυτή τη στιγμή, εν πάση περιπτώσει, η κατάσταση έχει κάπως ομαλοποιηθεί. Υπάρχει ανταγωνισμός, που οδηγεί σήμερα στις χαμηλότερες τιμές. Τα αποτελέσματα τα βλέπουμε ήδη τους πρώτους δύο μήνες.

Και να κάνω και ένα σχόλιο. Λέτε στην ερώτησή σας «ο λιγνίτης γιατί δεν χρησιμοποιείται», αναφέρετε τον λιγνίτη, που «είναι ελάχιστου κόστους». Είναι δυνατόν να λέτε ότι είναι ελάχιστου κόστους ο λιγνίτης, το πιο ακριβό και το πιο ρυπογόνο καύσιμο; Ξέρετε πόσο κοστίζει η τιμή της μεγαβατώρας από τον λιγνίτη; Στοιχίζει 150 ευρώ. Πόσο του φυσικού αερίου; Στοιχίζει 100, 105,110. Πόσο από τις ανανεώσιμες πηγές ενέργειας; Είναι κοντά στα 45 ευρώ. Δεν ξέρω τι να πω σε αυτό.

Αυτό που προκύπτει -κλείνω με αυτό- είναι ότι η δουλειά της ΡΑΕ, κύριε Βουλευτά, είναι να θέτει τους κανόνες, είναι ρυθμιστής. Δεν είναι η δουλειά της να στήσει ένα call center και να παίρνει τηλέφωνο και να λέει «ναι, γεια σας, θέλω να σας πω για αυτό τον μήνα ποιος είναι ο καλύτερος» γιατί αυτό λίγο - πολύ αναφέρεστε.

**ΝΙΚΟΛΑΟΣ ΒΡΕΤΤΟΣ:** Δεν είπα αυτό.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Εγώ θα ήθελα να δείτε λίγο πιο προσεκτικά ποιο είναι το νομικό πλαίσιο, το νομοθετικό, που διέπει τις αρμοδιότητες της ΡΑΕ να μπορούμε να συνεννοηθούμε στα βασικά. Μετά να μιλήσουμε για το Χρηματιστήριο Ενέργειας.

Να σας πω και πάλι, να το τονίσω, ότι η φροντίδα μας ως Κυβέρνηση και ειδικά στο Υπουργείο Περιβάλλοντος και Ενέργειας είναι να κάνουμε ό,τι απαιτείται κυριολεκτικά προς το συμφέρον των καταναλωτών και της κοινωνίας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την τρίτη με αριθμό 639/29-1-2024 επίκαιρη ερώτηση του πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Να μην απολυθούν οι πενήντα οκτώ εργαζόμενοι συμβασιούχοι ορισμένου χρόνου ΣΟΧ στην καθαριότητα στο Νοσοκομείο «Αγ. Σάββας» και να μετατραπούν οι συμβάσεις σε αορίστου χρόνου με πλήρη εργασιακά και μισθολογικά δικαιώματα».

Έχετε τον λόγο για την πρωτολογία σας, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Πρόκειται για εργαζόμενους, πενήντα οκτώ τον αριθμό, του Νοσοκομείου «Άγιος Σάββας» που εργάζονται στον τομέα της καθαριότητας. Εργάζονται πολλά χρόνια στην καθαριότητα του νοσοκομείου, έχουν αποκτήσει μεγάλη εμπειρία, πολύτιμη εμπειρία για τις απαιτήσεις της εργασίας που διεξάγουν φυσικά σε έναν ιδιαίτερο χώρο ενός νοσοκομείου και δη ογκολογικού, αντικαρκινικού νοσοκομείου. Τώρα βρίσκονται αντιμέτωποι, όπως και τα προηγούμενα διαστήματα δηλαδή, με την προκλητική στάση και της σημερινής, αλλά εγώ λέω και των προηγούμενων κυβερνήσεων, που ναι μεν αναγνωρίζουν την προσφορά τους και ειδικά την περίοδο της πρόσφατης πανδημίας -και όχι μόνο οι συγκεκριμένοι εργαζόμενοι, αλλά το σύνολο των υγειονομικών- όμως, τους αρνούνται το δίκαιο αίτημα για τη μετατροπή -και αυτό είναι βέβαια και το ερώτημά μας- των συμβάσεων τους σε αορίστου χρόνου, στην ουσία στη μόνιμη και σταθερή εργασία με πλήρη δικαιώματα.

Μάλιστα, παρ’ όλο που δόθηκε μια παράταση μέχρι τις 30 Μαρτίου του 2024 τους κοινοποιήθηκε από τη διοίκηση ότι λόγω ανάθεσης της καθαριότητας σε εργολαβική εταιρεία ενημέρωσε τους εργαζόμενους ότι θα πρέπει να πάρουν τις χρωστούμενες ημέρες κανονικής άδειας και ανάπαυσης μέχρι τις 8 Φεβρουαρίου, προάγγελος, λοιπόν, της απόλυσης.

Έτσι λοιπόν, τυχόν απόλυση των συμβασιούχων εργαζομένων στην καθαριότητα του Νοσοκομείου «Άγιος Σάββας» και στις υποστηρικτικές αντίστοιχα υπηρεσίες όλων των δημόσιων νοσοκομείων θα σημάνει την απώλεια αφ’ ενός της εμπειρίας, όπως προείπα, αφ’ ετέρου, φυσικά το βασικότερο όλων, ότι θα δημιουργήσει σοβαρότερο πρόβλημα επιβίωσης σε πολλούς από αυτούς και τις οικογένειές τους.

Συνεπώς τα ερωτήματα, κύριε Πρόεδρε, είναι πρώτον, αν θα απολυθούν, που εμείς λέμε να μην απολυθούν, οι πενήντα οκτώ εργαζόμενοι στην καθαριότητα στο Νοσοκομείο «Άγιος Σάββας» και αν θα ισχύσει έστω η παράταση μέχρι τις 31-3, όπως έχουν πάρει. Δεύτερον και βασικότερο, να μετατραπούν όλες οι συμβάσεις ορισμένου χρόνου σε συμβάσεις αορίστου χρόνου με πλήρη ασφαλιστικά και εργασιακά δικαιώματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Υπουργέ, έχετε τον λόγο, για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε συνάδελφε, κατ’ αρχάς ευχαριστώ πάρα πολύ για την ερώτηση. Ευχαριστώ πάρα πολύ για την ερώτηση γιατί μου δίνετε την ευκαιρία με κοινοβουλευτικό τρόπο και στην Ολομέλεια του Κοινοβουλίου, δηλαδή ενώπιον του ελληνικού λαού, να πούμε για αυτό το ζήτημα το οποίο έχει προκαλέσει μια μεγάλη αναστάτωση, έγινε και μια σχετική διαδήλωση της ΠΟΕΔΗΝ προχθές κάτω από το Υπουργείο Υγείας. Μου πέταξαν κάτι καφέδες και κάτι τέτοια.

Ξεκινάω με μία ρητή ανάγνωση της ερωτήσεώς σας. Θέμα: «Να μην απολυθούν οι πενήντα οκτώ εργαζόμενοι συμβασιούχοι ορισμένου χρόνου», αυτοί είναι οι λεγόμενοι ΣΟΧ. Το λέω, κύριε Πρόεδρε, γιατί συχνά ακούμε στα κανάλια τις ανακοινώσεις και παντού «οι ΣΟΧ» και «οι ΣΟΧ» και μπορεί να μην ξέρουν τι θα πει ΣΟΧ. Είναι οι εργαζόμενοι, λοιπόν, συμβασιούχοι ορισμένου χρόνου. Και λέτε παρακάτω: «Αντιμέτωποι με απόλυση βρίσκονται πενήντα οκτώ εργαζόμενοι με συμβάσεις ορισμένου χρόνου στην καθαριότητα του Νοσοκομείου “Άγιος Σάββας”» κ.λπ..

Κύριε συνάδελφε, νομίζω ελληνικά μιλάμε και οι δύο. Είναι συμβασιούχοι ορισμένου χρόνου. Μπορείς να απολύσεις έναν συμβασιούχο ορισμένου χρόνου του οποίου έχει λήξει η σύμβαση ορισμένου χρόνου που έχει;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έχουν λήξει;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίως έχουν λήξει, παρατάσεις έχουν δοθεί.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν ισχύει αυτό που γράφουμε ότι έχουν πάρει παράταση μέχρι 31-3;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ δεν σας διέκοψα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ, στη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατί εδώ θα ξεχάσουμε με εσάς όλους ό,τι γνωρίζουμε για ελληνική γλώσσα, για το Σύνταγμα της χώρας και για νομιμότητα.

Οι άνθρωποι αυτοί για τους οποίους συζητάμε προσελήφθησαν ως συμβασιούχοι ορισμένου χρόνου. Δηλαδή όταν υπέγραψαν οι ίδιοι μία προς μία ή ένας προς ένας σύμβαση υπέγραψαν λέγοντας «υπογράφω και μετά από τόσους μήνες θα φύγω». Αυτή ήταν η συμφωνία με το ελληνικό κράτος. Αυτό θα πει σύμβαση ορισμένου χρόνου.

Υπήρξαν παρατάσεις στις συμβάσεις τους; Βεβαίως, λόγω του COVID-19 υπήρξαν εκτάκτως παρατάσεις στις συμβάσεις τους. Ψηφίστηκαν δύο ενδιάμεσοι νόμοι που λένε ότι όταν ολοκληρώνονταν σε κάποιο νοσοκομείο η διαγωνιστική διαδικασία του ιδιωτικού εργολάβου που αναλαμβάνει την «χ» υπηρεσία αυτοδίκαια λύεται η σύμβασή τους. Αυτό λέει ο νόμος. Αυτή είναι η περίπτωση του «Αγίου Σάββα», που με ρωτάτε.

Η παράταση ισχύει για όσους δεν έχει λήξει αυτοδίκαια η σύμβασή τους και ισχύει μέχρι 31 Μαρτίου και είπα εγώ να δώσω μια παράταση μέχρι 30 Ιουνίου. Αλλά το έχω εξηγήσει στην ΠΟΕΔΗΝ και το λέω και εδώ, γιατί δεν θέλω να έχω με τους ανθρώπους ψεύδη.

Εξήγησα σε όλους στην ΠΟΕΔΗΝ ότι για μένα συμβάσεις ορισμένου χρόνου, σημαίνει ότι αυτή η σύμβαση κάποτε τελειώνει. Άρα μην τους υπόσχεται κάποιος μονιμότητα από το παράθυρο. Δεν θα γίνουν μόνιμοι δημόσιοι υπάλληλοι ούτε αορίστου χρόνου. Διότι αυτό το απαγορεύει το Σύνταγμα της χώρας, στο οποίο έχετε ορκιστεί πίστη κι εσείς και εγώ. Και το Σύνταγμα της χώρας με ρητό άρθρο λέει ότι δεν μπορεί ο Υπουργός να βάζει κάποιον στο δημόσιο από το παράθυρο. Αν θέλει κάποιος να γίνει μόνιμος δημόσιος υπάλληλος πρέπει να πάει με διαδικασίες του ΑΣΕΠ. Αν θέλει κάποιος από εδώ να εισηγηθεί να καταργηθεί το ΑΣΕΠ να το πείτε και να μπορεί ο κάθε Υπουργός, ο κάθε Γεωργιάδης, να βάζει όποιον θέλει στο δημόσιο. Αλλά δεν λέμε γι’ αυτό. Εμείς δεν λέμε κάτι τέτοιο. Περιμένω να ακούσω τι θα πει το ΚΚΕ.

Άρα για τους συγκεκριμένους ανθρώπους, για να μην τους κοροϊδεύουμε, είναι συμβασιούχοι ορισμένου χρόνου που σημαίνει ότι από το δημόσιο θα φύγουν σίγουρα, όταν τελειώσει η σύμβασή τους. Διότι αν δεν φύγουν όποιος τους κρατήσει, έχει διαπράξει ποινικό αδίκημα, βάσει του ελληνικού Συντάγματος.

Τι λέμε; Λέμε να μείνουν χωρίς δουλειά; Όχι. Λέμε ότι έχουμε βάλει ως όρο στην όποια εταιρεία αναλάβει π.χ. την καθαριότητα -μιλάμε για ΣΟΧ καθαριότητας- ότι πρέπει υποχρεωτικά πρώτα να προτείνει πρόσληψη σε αυτούς τους ανθρώπους, εφόσον κι αν θέλουν να εργαστούν.

Όμως, για να δούμε λίγο τα πραγματικά περιστατικά που θα τα αναφέρω στη δευτερολογία μου για μην καταχραστώ τον χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Το θέμα πάντως είναι ότι δημιουργείται πρόβλημα με τις ανανεώσεις. Είναι γνωστό.

Παρακαλώ πολύ, κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα γλυτώνατε χρόνο και θα είχατε περισσότερο χρόνο στην πρωτολογία σας, κύριε Υπουργέ -για να πείτε προφανώς αυτά που θα πείτε και μετά και θα συνεχίσετε και στη δευτερολογία σας- εάν δεν αναλώνατε ένα μεγάλο χρονικό διάστημα στο να μας πείτε τι; Τι σημαίνει ΣΟΧ; Ή αν οι εργαζόμενοι που υπέγραφαν όταν προσλήφθηκαν, όταν πήγαν και βρήκαν δουλειά δεν ξέρουν ότι υπογράφουν ολιγόμηνη σύμβαση εργασίας;

Όπως όλοι το ξέρουμε, δεν είναι αυτό το ζήτημα ούτε αυτό υπονοείται εδώ ούτε αυτό λέμε εμείς και στην ερώτηση. Εμείς λέμε στην ερώτηση αυτό που είπατε βέβαια κι εσείς, ότι μέχρι τέλος, 31 του Μάρτη του 2024 έχει παραταθεί. Βεβαίως, υπάρχει νόμος που τον ψηφίσατε εσείς, εμείς τον καταψηφίσαμε, που έδινε το δικαίωμα στους παρατασιούχους εάν και εφόσον οι διοικήσεις είχαν συνάψει σύμβαση με κάποιον εργολάβο, αυτοδικαίως να λύονται οι συμβάσεις αυτών των εργαζομένων, των συμβασιούχων. Κι αυτό είναι γνωστό. Τώρα τι μας είπατε δηλαδή;

Εμείς άλλο λέμε, ότι αυτοί οι πενήντα οκτώ κι άλλοι πενήντα οκτώ ενδεχομένως να χρειάζονται στον «Άγιο Σάββα», όπως και χιλιάδες άλλοι εργαζόμενοι στον τομέα της καθαριότητας κι όχι μόνο, όπως αντίστοιχα στον τομέα της σίτισης, της φύλαξης, όπου εσείς φυσικά προωθείτε τους εργολάβους, με ό,τι αυτό συνεπάγεται.

Και εδώ τώρα υπάρχουν στοιχεία και από το παρελθόν με αντίστοιχες περιπτώσεις, οι εργολάβοι, πρώτον ότι στοιχίζουν περισσότερο, ότι καταπατούν τα εργασιακά δικαιώματα, ακόμη και αυτά με τα οποία προσλαμβάνουν ή τέλος πάντων έχουν στη δούλεψή τους έναν αριθμό εργαζομένων. Και βέβαια, σε καμμία περίπτωση αυτό δεν εξασφαλίζει τη μόνιμη και σταθερή δουλειά με όποια ευεργετήματα αυτή έχει και τα ξέρετε πολύ καλά, γιατί με συγχωρείτε, μην το πάρετε προσωπικά και εσείς δεν θα θέλατε να είστε συμβασιούχος. Έτσι δεν είναι; Μόνιμη και σταθερή δουλειά θα θέλατε, για να έχετε ένα σταθερό εισόδημα, για να μπορείτε να ανταποκρίνεστε στις υποχρεώσεις σας. Αυτοί οι εργαζόμενοι θα πεταχτούν στον δρόμο. Όχι μόνο οι πενήντα οκτώ, αλλά οι έξι χιλιάδες που είναι συμβασιούχοι που με τις παρατάσεις μέχρι τέλος Ιουνίου. Τι θα απογίνουν μετά; Αντίστοιχων τέτοιων υπηρεσιών είναι με την εργασία που προσφέρουν στα νοσοκομεία. Στη σίτιση, στη φύλαξη, στην καθαριότητα. Θα γίνουν έρμαια των εργολάβων, των ωραρίων λάστιχο, των πενιχρών αποδοχών και της τεράστιας εκμετάλλευσης.

Και εμείς αυτό που λέμε και ζητούμε και φυσικά στο Υπουργείο όταν ήρθαν προχθές δεν ήρθαν για να κάνουν βόλτα ήρθαν για να διεκδικήσουν το αυτονόητο, το δικαίωμα στη δουλειά, τη μόνιμη και σταθερή εργασία. Διότι επαναλαμβάνω και πάλι, ήσασταν κι εσείς όπως όλη η Κυβέρνηση και από τα άλλα κόμματα που χειροκροτούσατε την περίοδο της πανδημίας υγειονομικούς, συμβασιούχους, ΙΔΟΧ, ΙΔΑΧ, μόνιμους που πρόσφεραν τα μέγιστα, τον εαυτό τους ολόκληρο στην κατεύθυνση της εξυπηρέτησης των αναγκών, των τεράστιων αναγκών που είχαν προκύψει από την πανδημία. Κι αν θυμάστε τότε ο Πρωθυπουργός, τι έλεγε; Θα σας πάρουμε, θα σας προσλάβουμε και τους κλείνατε και το μάτι. Δεν το ξεχνάμε αυτά. Αυτούς τους έξι χιλιάδες, τους επτά χιλιάδες κ.λπ.. Βέβαια, τώρα έγιναν εξίμισι χιλιάδες όλοι μαζί και να δούμε πότε. Αλλά αυτό είναι άλλο ζήτημα. Εμείς λέμε το εξής, για την καθαριότητα σε όλα τα νοσοκομεία, για τη σίτιση, για τη φύλαξη, μόνιμο προσωπικό με σταθερές αποδοχές, με μόνιμα εργασιακά δικαιώματα και ασφαλιστικά, για να προσφέρουν τις υπηρεσίες τους.

Και φυσικά είναι και αυτό το ζητούμενο, όπως συμβαίνει και σε άλλα τμήματα των νοσοκομείων, γιατί είναι και άλλες ειδικότητες και με τους γιατρούς επίσης και με τους νοσηλευτές που θα χαθεί μια τεράστια εμπειρία. Και ξέρετε πολύ καλά τι σημαίνει καθαριότητα σε ΜΕΘ, τι σημαίνει σε ογκολογικό θάλαμο, τι σημαίνει στον θάλαμο που προσφέρονται οι πρώτες βοήθειες ή σε ένα θάλαμο αποστείρωσης και πάει λέγοντας.

Άρα, λοιπόν, εμείς επαναλαμβάνουμε, αυτό που ζητούμε, αυτό που ζητούν οι εργαζόμενοι στο σύνολό τους, είναι ότι η μόνιμη και σταθερή δουλειά, η μετατροπή όλων αυτών των θέσεων ΙΔΟΧ να το πω έτσι, ΙΣΟΧ όπως θέλετε πείτε το, σε αορίστου χρόνου.

Και μια που είπατε για το Σύνταγμα, εσείς, αν όχι προσωπικά, βάλατε αυτή τη διάταξη στο Σύνταγμα. Στην αναθεώρηση αν είσαστε υπέρ αυτού, δηλαδή της μόνιμης και σταθερής δουλειάς και επικαλείστε το Σύνταγμα για να κρύβεστε, να σας θυμίσω ότι το Κομμουνιστικό Κόμμα στην αναθεώρηση την τελευταία του Συντάγματος είχε καταθέσει πρόταση στην επιτροπή αλλά κανένας, όπως και το κυβερνών κόμμα αλλά και τα άλλα κόμματα δεν στήριξαν την απάλειψη από το Σύνταγμα αυτής της διάταξης που απαγορεύει τους ΙΔΟΧ να μετατρέπονται σε ΙΔΑΧ σε αορίστου χρόνου οι εργασιακές σχέσεις.

Όμως, δείτε τώρα για τα ιδιωτικά πανεπιστήμια για τα μη κρατικά, όπως θέλετε πείτε το, βρήκατε την τρικλοποδιά, βρήκατε το τρικάκι, την κερκόπορτα και το παίρνατε παρ’ όλο που το Σύνταγμα το απαγορεύει. Το Σύνταγμα το έχετε κάνει κουρελόχαρτο. Είναι γνωστό, το έχουμε πει πάρα πολλές φορές. Λοιπόν, μόνιμη και σταθερή δουλειά για τον εργαζόμενο με αμοιβές, με δικαιώματα. Έτσι πρέπει να είναι τον 21ο αιώνα, κύριε Γεωργιάδη κι όχι σε αυτή την τραγική κατάσταση που τους έχετε οδηγήσει. Να μην ανοίξουμε τώρα το θέμα της υγείας. Ελπίζω να το ανοίξουμε ότι θα συζητήσουμε την επίκαιρη ερώτηση.

Ευχαριστούμε πολύ τον κ. Λαμπρούλη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς σε καμμία περίπτωση δεν θα συμφωνούσαμε να φύγει αυτό το άρθρο από το Σύνταγμα. Το άρθρο αυτό πρέπει να υπάρχει στο Σύνταγμα. Ο λόγος που πρέπει να υπάρχει είναι πολύ απλός. Είναι λόγοι διαφάνειας. Όταν στο Σύνταγμά μας δεν είχαμε τη σχετική διάταξη και δεν υπήρχε το ΑΣΕΠ μπορούσε ο κάθε Υπουργός να διορίζει όποιον θέλει στο δημόσιο. Συμφώνησε το πολιτικό μας σύστημα και σωστά, ότι αυτό πρέπει να σταματήσει να γίνεται.

Τι λέει δηλαδή το ΚΚΕ; Λέει ότι όποιος έχει μπάρμπα στην Κορώνη να γίνεται μόνιμος δημόσιος υπάλληλος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** ….με ΑΣΕΠ δεν είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι δεν μπήκαν με ΑΣΕΠ, κύριε. Μπήκαν με κριτήρια ΑΣΕΠ, όχι με ΑΣΕΠ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εκεί είναι το πρόβλημα τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είναι το ίδιο κύριε, δεν είναι το ίδιο, για να μην κοροϊδευόμαστε.

Λοιπόν, πάμε λίγο γιατί θέλω να υπερασπιστώ την άξια διοικήτρια του Αγίου Σάββα, η οποία έχει ιδιαιτέρως στοχοποιηθεί για αυτή την ιστορία κάτι το οποίο είναι απολύτως άδικο.

Για να δούμε τι έχει γίνει στον «Άγιο Σάββα». Είχαν προσληφθεί το 2019 με σύμβαση ορισμένου χρόνου, ΣΟΧ, για τον καθαρισμό του νοσοκομείου ενενήντα άτομα. Από αυτά τα ενενήντα άτομα σήμερα -εννοώ μέχρι προχθές- εξακολουθούν να εργάζονται πενήντα έξι άτομα. Τα άλλα είχαν μπει. Από τα πενήντα έξι άτομα τα είκοσι δύο έχουν δηλώσει χρόνια προβλήματα υγείας και είναι σε μόνιμη αναρρωτική άδεια. Άρα από τους αρχικούς ενενήντα που είχαν προβλεφθεί ότι χρειάζονται να καθαρίζουν το νοσοκομείο, τελικά εργάζονται για τον καθαρισμό του νοσοκομείου τριάντα τέσσερις. Ως αποτέλεσμα αυτού -το καταλαβαίνετε- αν για ένα έργο που χρειάζεται ενενήντα, τελικά δουλεύουν οι τριάντα τέσσερις, το έργο δεν εκτελείται. Εκτός αν θέλετε να πηγαίνετε στο νοσοκομείο να είναι βρώμικο και να λέτε την άλλη μέρα είναι βρώμικος ο Άγιος Σάββας.

Και τι έκανε η διοίκηση; Αναγκάστηκε να πάρει ιδιωτικές εταιρίες για να συμπληρώνουν τη δουλειά που δεν κάνουν αυτοί που είχαν προσληφθεί για αυτή τη δουλειά.

Ως αποτέλεσμα αυτού, κρίθηκε σωστά ότι θα έπρεπε να γίνει διαγωνισμός για να μη γίνονται απευθείας αναθέσεις σε ιδιωτικές εταιρείες και να πάρουμε μια εταιρεία με την κανονική διαγωνιστική διαδικασία.

Ο διαγωνισμός ολοκληρώθηκε. Οι έχοντες αντίρρηση προσέφυγαν στην Ανωτάτη Αρχή Δημοσίων Συμβάσεων, την ΕΑΔΗΣΥ. Η Ανώτατη Αρχή Δημοσίων Συμβάσεων έκρινε ότι είναι συμφέρων ο διαγωνισμός και σωστός και το προχώρησε. Στη συνέχεια, προσέφυγαν στο διοικητικό εφετείο. Έχασαν στο εφετείο. Έκρινε το εφετείο ότι η σύμβαση και ο διαγωνισμός είναι συμφέρων για το δημόσιο και πρέπει να προχωρήσει.

Στη συνέχεια, προσέφυγαν στο Ελεγκτικό Συνέδριο. Το 7ο Τμήμα του Ελεγκτικού Συνεδρίου έβγαλε απόφαση τον Νοέμβριο του 2023 ότι είναι σύμφωνος με τον νόμο ο διαγωνισμός και συμφέρων για το δημόσιο.

Άρα, τρία διαφορετικά επίπεδα του ελληνικού κράτους, η Ανεξάρτητη Αρχή Δημοσίων Συμβάσεων, το δικαστήριο και το Ελεγκτικό Συνέδριο, έκριναν ότι οι πράξεις της διοικήσεως του «Αγίου Σάββα» έγιναν νόμιμα και ότι είναι συμφέρουσες για το ελληνικό κράτος και το νοσοκομείο και βάσει αυτών των αποφάσεων, προχώρησε η διοίκηση στην εφαρμογή και στην κατακύρωση του διαγωνισμού.

Δηλαδή, τι θα κάνουμε τώρα, κύριε συνάδελφε; Οποτεδήποτε κάποιου λήγει η σύμβαση θα κάνουμε φασαρία για να γίνεται αορίστου χρόνου; Οποτεδήποτε;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι, να πάρετε μόνιμο προσωπικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οποτεδήποτε;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Να πάρετε μόνιμο προσωπικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν είναι να πάρουμε μόνιμο προσωπικό, θα το πάρουμε μέσω ΑΣΕΠ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Να σταματήσει αυτός ο εμπαιγμός με τους συμβασιούχους!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κύριε Λαμπρούλη, παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα το πάρουμε μέσω συμβάσεων ορισμένου χρόνου.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Να το πάρετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ενώ εσείς λέτε να το πάρουμε μέσω συμβάσεων ορισμένου χρόνου. Γι’ αυτό κάνατε την ερώτηση!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τέσσερα χρόνια το ακούμε αυτό!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ δεν διέκοψα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα μου επιτρέψετε να πω και το εξής. Θα κάνουμε προσλήψεις στην υγεία. Προφανώς, θα κάνουμε. Καμμία αντίρρηση. Και φέτος έχουμε το πιο μεγάλο πρόγραμμα προσλήψεων στην υγεία, δέκα χιλιάδες προσλήψεις. Όμως, εσείς πιστεύετε ότι μόνιμο προσωπικό στα νοσοκομεία, αυτό που μας λείπει είναι οι γιατροί και νοσηλευτές ή είναι οι καθαριστές;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όλοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τι πιστεύετε ότι λείπει περισσότερο σε μόνιμο προσωπικό στα νοσοκομεία;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Για πήγαινε σε χειρουργείο χωρίς να έχει καθαριστεί!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ποια είναι η πρώτη ανάγκη στα νοσοκομεία;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κρίκος είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, αλλά δεν έχουμε άπειρες...

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν γίνεται να διακόπτετε έτσι!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ρωτάει!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είστε Αντιπρόεδρος της Βουλής. Εδώ τηρείτε την τάξη και δεν με έχετε αφήσει να μιλήσω ένα λεπτό! Το βρίσκετε σωστό αυτό;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αφήστε τον να ολοκληρώσει. Δεν είναι σωστό.

Παρακαλώ, κύριε Υπουργέ, συνεχίστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναλέω ότι στις περιορισμένες προσλήψεις που έχουμε -που είναι πεπερασμένες, δεν είναι άπειρες- η ιεράρχηση είναι, προφανώς, πρώτον, να πάρουμε γιατρούς και δευτερευόντως, νοσηλευτές. Αυτή είναι η ιεράρχηση για τις μόνιμες θέσεις στα νοσοκομεία, αφού με ρωτάτε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Και πώς γίνεται η ιεράρχηση; Με βάση τους υγειονομικούς κανόνες;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν μπορούμε να τους πάρουμε όλους…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Γι’ αυτό βάζεις τα απογευματινά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …ούτε μπορούμε στην Ελλάδα να είμαστε όλοι δημόσιοι υπάλληλοι. Πρέπει και κάποιοι να είναι στον ιδιωτικό τομέα και να κάνουν και την άλλη δουλειά.

**ΠΡΟΕΔΡΕΥΩΝ (Βασίλειος Βιλιάρδος):** Έγινε κατανοητό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, για να το κλείσουμε, όσον αφορά ειδικά στον «Άγιο Σάββα», η άξια διοικήτρια του «Αγίου Σάββα» έχει τηρήσει απολύτως τη νομιμότητα. Οι πράξεις έχουν ελεγχθεί από τρία διαφορετικά επίπεδα ελέγχου της διοικήσεως και έχουν κριθεί ορθές και νόμιμες και συμφέρουσες για το ελληνικό κράτος και άρα, πολύ καλώς έκανε η διοικήτρια και προχώρησε στην κατακύρωση του διαγωνισμού.

Έχω δώσει εγώ εντολή στο ΥΠΕάρχη να ψάξει να δει πού έχουμε ανάγκη για να μη χάσουν αυτόματα τη δουλειά τους οι ΣΟΧ και έχουμε συμφωνήσει να τους δώσουμε μια παράταση ακόμα μέχρι τις 30 Ιουνίου, για να ολοκληρωθούν οι διαγωνισμοί και να έχουν ομαλή μετάβαση στην επόμενή τους ζωή.

Όμως, εγώ ψέματα δεν θα τους πω: Ότι θα τους κάνω μόνιμους δημοσίους υπαλλήλους θα το παράθυρο, δεν υπάρχει περίπτωση. Μόνιμοι στο δημόσιο παίρνουν μόνο μέσω ΑΣΕΠ και με κανέναν άλλο τρόπο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Έγινε κατανοητό.

Ευχαριστούμε πολύ τον κύριο Υπουργό.

Θα συνεχίσουμε με τη συζήτηση της έκτης με αριθμό 643/29-1-2024 επίκαιρης ερώτησης δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Πλεύση Ελευθερίας» κ. Γεωργίας Κεφαλά προς τον Υπουργό Υγείας, με θέμα: «Η αδικαιολόγητη και χρονίζουσα έλλειψη σαφούς νομοθετικού πλαισίου ως προς τους εναλλακτικούς θεραπευτές παραδοσιακής, συμπληρωματικής και εναλλακτικής ιατρικής (ΠΣΕΙ) στη χώρα μας».

Παρακαλώ πολύ, κυρία συνάδελφε, έχετε τον λόγο. Μόνο, θερμή παράκληση να τηρείται ο χρόνος.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Θα προσπαθήσω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δύο λεπτά για την πρωτολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Ευχαριστούμε, κύριε Υπουργέ, που είστε εδώ, εν μέσω κρίσιμων ζητημάτων του Υπουργείου σας, να μας απαντήσετε και στη συγκεκριμένη ερώτηση που έχουμε θέσει.

Πρόκειται, λοιπόν, για κάποιους Έλληνες επαγγελματίες, οι οποίοι βρίσκονται όμως υπό ένα καθεστώς παράξενης «ομηρίας», αφού το θεσμικό και το νομοθετικό πλαίσιο δεν καλύπτει σαφώς τις υποχρεώσεις και τα δικαιώματα που έχει το επάγγελμά τους. Και μιλάμε για τους θεραπευτές παραδοσιακής, συμπληρωματικής και εναλλακτικής Ιατρικής, που αυτός ο κλάδος περιλαμβάνει την ομοιοπαθητική, τη βοτανοθεραπεία, τους βελονιστές και άλλα επαγγέλματα.

Παρ’ όλο, λοιπόν, που υπάρχουν αυτοί οι άνθρωποι και έχουμε και σήμερα τους εκπροσώπους των συλλόγων στα θεωρεία, γιατί είναι ένα ζήτημα το οποίο τους απασχολεί έντονα και παρ’ όλο που η πολιτεία δέχεται, τους επιτρέπει δηλαδή να διατηρούν ΚΑΔ με τον τίτλο «ειδικός εναλλακτικών θεραπειών» και με τίτλο «υπηρεσίες βελονισμού» και ενώ η χώρα μας επίσης έχει ενσωματώσει τις οδηγίες πανευρωπαϊκής βάσης δεδομένων επαγγελμάτων ESCO, όπου ρητά αναφέρονται μεταξύ άλλων τα επαγγέλματα του «θεραπευτή παραδοσιακής κινέζικης ιατρικής» και του «βελονιστή» και παρ’ όλο που οι άνθρωποι αυτοί διατηρούν επιχειρήσεις με νόμιμη φορολογική δραστηριότητα, τους έχουμε μόνο απαρχαιωμένες συμβουλευτικές εγκυκλίους οι οποίες υπάρχουν από το 1980 και από το 1996, μια εποχή δηλαδή που οι εναλλακτικές θεραπείες δεν είχαν τόση ζήτηση στην Ελλάδα και δίνουν μια ομιχλώδη και ασαφή οδηγία. Δηλαδή, λένε ότι δεν είναι επιστημονική μέθοδος οι εναλλακτικές θεραπείες, αλλά παρ’ όλα αυτά, τις εναποθέτουν στους ιατρούς.

Βλέπουμε, λοιπόν, ότι όλα αυτά υπάρχουν χωρίς την ισχύ του νόμου και με ομιχλώδη εναπόθεση των πρακτικών αυτών και των επαγγελμάτων αποκλειστικά σε ιατρούς.

Να συμπληρώσω ότι υπάρχει και μια απόφαση του ΚΕΣΥ του 2018, η οποία αναγνωρίζει απλώς τον όρο «συμπληρωματική ιατρική» και περιλαμβάνει τον βελονισμό, τη θεραπευτική άσκηση και την ιαματική ιατρική. Παρ’ όλα αυτά, όμως, πάλι δεν είναι σαφές το σε ποιους αναφέρεται και ποιοι μπορούν να ασκήσουν αυτό το επάγγελμα.

Και βέβαια μιλάμε και για την ασφάλεια των ανθρώπων που καταφεύγουν στην εναλλακτική ιατρική και θα πρέπει να ξέρουν ποιο είναι το πλαίσιο και ποιες είναι οι προϋποθέσεις που πρέπει να τηρούνται από το επάγγελμα και τους επαγγελματίες αυτούς, ώστε να ασκούν ασφαλώς τα επαγγέλματα αυτά.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Παρακαλώ πολύ, κύριε Υπουργέ, έχετε τον λόγο τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κυρία συνάδελφε, κατ’ αρχάς, να πω κάτι ανάποδα, για τα βάλουμε σε μια σειρά. Το ότι ένα επάγγελμα αποκτά ΚΑΔ, δηλαδή εντάσσεται στο ενιαίο σύστημα ΚΑΔ για όλα τα κράτη-μέλη της Ευρωπαϊκής Ένωσης, σημαίνει ότι η έναρξη ενός ΚΑΔ έχει έναρξη φορολογικής δραστηριότητας. Δεν σημαίνει αυτομάτως ότι αυτή η δραστηριότητα είναι θεσμοθετημένη ως επάγγελμα. Ο ΚΑΔ αναφέρεται στις φορολογικές αρχές. Δεν αναφέρεται στην άδεια ασκήσεως συγκεκριμένου επαγγέλματος, με συγκεκριμένους όρους. Είναι δύο διαφορετικά θέματα.

Ως προς το ΚΕΣΥ -και θα έρθω και στις αποφάσεις του- το ΚΕΣΥ, όπως ξέρετε, είναι ο κεντρικός σύμβουλος του εκάστοτε Υπουργού Υγείας. Δεν μπορεί, δηλαδή, κανένας Υπουργός Υγείας να υπογράψει καμμία απόφαση που αφορά στη θεσμοθέτηση όρων, προϋποθέσεων ενός επαγγέλματος υγείας, εκπαίδευσής του, πιστοποίησής του, αδείας του, χωρίς να υπάρχει προηγούμενη έγκριση από το ΚΕΣΥ, στο οποίο συμμετέχουν όλες οι μεγάλες ιατρικές εταιρείες και όλοι οι μεγάλοι επιστημονικοί σύλλογοι της χώρας και αυτοί συλλογικά αποφασίζουν και εισηγούνται στον εκάστοτε Υπουργό Υγείας αν πρέπει να κάνει το ένα το άλλο.

Φαντάζεστε -να μην πω για άλλους, μπορώ να πω για τον εαυτό μου- ότι αν εγώ θα τολμούσα ως Υπουργός Υγείας να αποφασίσω για την άδεια ασκήσεως ενός ιατρικού επαγγέλματος έχοντας σπουδές στην Ιστορία και Αρχαιολογία του ΕΚΠΑ, θα ήμουν καταγέλαστος. Θα αποφασίσω, εάν το ΚΕΣΥ μου κάνει μια εισήγηση.

Για το θέμα που με ρωτάτε με την υπ’ αριθμόν 11 απόφασή του το ΚΕΣΥ στις 15-4-2022, με θέμα «Εκτέλεση εναλλακτικών θεραπειών», η ολομέλεια του Κεντρικού Συμβουλίου Υγείας αποφάσισε ομόφωνα. Σας διαβάζω: «Δεν εγκρίνει το ΚΕΣΥ την αναγνώριση του βελονισμού, της ρεφλεξολογίας και σιάτσου ως εναλλακτικές θεραπείες. Το παρόν ζήτημα δύναται να επανεξεταστεί κατόπιν νεότερων σχετικών επιστημονικών δεδομένων».

Με προηγούμενή του απόφαση στις 16-11-2021 το ΚΕΣΥ είχε δεχτεί την έγκριση του όρου «συμπληρωματική ιατρική» και τη θέσπισή της: «Η συμπληρωματική ιατρική ορίζεται ως μια ομάδα διαγνωστικών και θεραπευτικών προσεγγίσεων οι οποίες χρησιμοποιούνται μαζί με την κλασική ιατρική. Η συμπληρωματική ιατρική δεν αποτελεί εναλλακτική ιατρική». Διαβάζω τώρα την απόφαση του ΚΕΣΥ, έτσι; «Η θεραπευτική άσκηση, η ιαματική ιατρική και ο βελονισμός αναγνωρίζονται ως θεραπείες συμπληρωματικής ιατρικής που δύνανται να χρησιμοποιηθούν μαζί όμως με την κλασσική ιατρική και ύστερα από την απαραίτητη επεξεργασία από τις αρμόδιες επιτροπές του ΚΕΣΥ θα οριστούν οι όροι και οι προϋποθέσεις άσκησης των ως άνω αναφερόμενων ιατρικών δραστηριοτήτων», που μέχρι σήμερα δεν το έχουν δεχτεί όπως σας είπα.

Τέλος, με απόφαση στις 15-2-2017 η ολομέλεια του ΚΕΣΥ γνωμοδότησε ομόφωνα. Όλοι δηλαδή, είστε και γιατρός, κύριε συνάδελφε, άρα τα ξέρετε αυτά, δεν λέω κάτι καινούργιο για εσάς. Το ΚΕΣΥ αποφάσισε ομόφωνα: «Η ομοιοπαθητική δεν συνιστά ιατρικά ούτε φαρμακευτικά θεραπευτική επιστημονική μεθοδολογία και πρακτική. Δεν είναι ισότιμη ούτε συμπληρωματική της Ιατρικής επιστήμης. Δεν συνιστά ούτε καν εναλλακτική ιατρική. Συνιστά πρακτική και θα μπορούσε να χρησιμοποιήσει ως τίτλο τον όρο «ομοιοπαθητική πρακτική». Σε κάθε περίπτωση αφορά μόνο τους ιατρούς και οδοντιάτρους, η λειτουργία των οποίων υπόκειται στον κώδικα της γενικής ιατρικής δεοντολογίας». Αυτά αποφάσισε σε ολομέλειά του το ΚΕΣΥ.

Άρα, βάσει όλων αυτών των αποφάσεων, ο Υπουργός Υγείας -στην περίπτωση εγώ, αλλά αυτό δεν είναι προσωπικό- ο οποιοσδήποτε άλλος Υπουργός Υγείας και να ήταν στη θέση μου δεν θα μπορούσε να προχωρήσει στη θεσμοθέτηση των επαγγελμάτων αυτών, των ιατρικών επαγγελμάτων όπως τα θέτετε στην ερώτησή σας κατά τον τρόπο που το ζητάτε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Παρακαλώ πολύ, κυρία Κεφαλά, έχετε τρία λεπτά για τη δευτερολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Πραγματικά μου κάνει μεγάλη εντύπωση το ότι, εφόσον λέτε και εσείς ο ίδιος ότι εφόσον συνιστά πρακτική η ομοιοπαθητική και όχι επιστημονική μέθοδο, γιατί την εναποθέτει στους γιατρούς, εφόσον οι γιατροί είναι επιστήμονες και δεν θα έπαιρναν ποτέ μια πρακτική άνευ αποδεδειγμένης αποτελεσματικότητας και να την εφαρμόσουν πάνω σε έναν ασθενή.

Να πούμε, επίσης, ότι υπάρχουν και διμερείς συμφωνίες με τις οποίες έχει συμφωνήσει η Ελλάδα, που είναι εμπορικές μεν, αλλά μιλάνε και για τον βελονισμό και για την παραδοσιακή κινέζικη ιατρική και τις έχουμε συνάψει από το 2002 με την Κίνα. Γιατί τα κάνουμε όλα αυτά, εφόσον δεν έχουμε κανέναν λόγο να τα υλοποιήσουμε;

Επίσης, να πούμε ότι υπάρχουν διεθνείς πρακτικές, οι οποίες έχουν αναγνωριστεί να εφαρμόζονται από μη ιατρούς θεραπευτές και προς αυτήν την κατεύθυνση κινείται εδώ και μισό αιώνα ο Παγκόσμιος Οργανισμός Υγείας. Εμείς όμως δεν θέλουμε σε καμμία περίπτωση να συμμορφωθούμε με αυτό, γιατί προφανώς δεν θέλουμε να στεναχωρήσουμε κάποιους. Ωραία, μπορώ να το καταλάβω και αυτό, παρ’ όλα αυτά, οι εξελίξεις καλπάζουν σε αυτόν τον τομέα και προφανώς δεν μπορούν να καλυφθούν όλες αυτές οι ανάγκες από γιατρούς.

Επίσης, ο ΠΟΥ έχει οριοθετήσει τις προδιαγραφές άσκησης του βελονισμού και πολλών άλλων ειδών εναλλακτικής ιατρικής. Υπάρχουν μάλιστα βιβλιογραφίες ολόκληρες. Έχουμε το 2021 το «Benchmark for the training of acupuncture», «Οδηγίες για την εκπαίδευση και ασφαλή πρακτική του βελονισμού και της μάλαξης Tuina και άλλων εναλλακτικών θεραπειών» στο οποίο προβλέπεται ρητά η εκπαίδευση μη ιατρών βελονιστών.

Έχουμε, επίσης, το 2022 την έκθεση της Διεθνούς Ταξινόμησης Νόσων, το ICD-11, την οποία αναμένουμε να υιοθετήσει το ελληνικό Υπουργείο Υγείας κάποια στιγμή και η οποία περιλαμβάνει μέσα το International Standard Terminology of Traditional Chinese Medicine, το οποίο είναι έντυπο τετρακοσίων πενήντα έξι σελίδων με την παγκοσμίως στανταρτοποιημένη πλέον ορολογία της παραδοσιακής και κινέζικης ιατρικής που την εντάσσει στην παγκόσμια πραγματικότητα.

Νομίζω ότι κλείνουμε τα μάτια σε μία εξέλιξη η οποία θα μπορούσε πραγματικά να αφαιρέσει πάρα πολύ βάρος από το ΕΣΥ, γιατί πιστεύω ότι θα μπορούσε να συμβάλει και στην πρόληψη, με εξαιρετικές εναλλακτικές θεραπείες, και στην αντιμετώπιση ασθενειών. Ας πούμε, με ποιον τρόπο θα μπορούσε ένας γιατρός να ασχοληθεί με τη βοτανοθεραπεία σε μεγάλη έκταση, όταν ξέρουμε ότι είναι η ιατρική καταπληκτική για τις οξείες φάσεις στην υγεία ενός ανθρώπου; Νομίζω ότι πραγματικά θα εξυγιάνει και θα εξομαλύνει τις ανάγκες του Εθνικού Συστήματος Υγείας μια τέτοια λύση και θα έπρεπε να το δούμε λιγάκι πιο ολιστικά και ανοιχτόμυαλα.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Παρακαλώ πολύ, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, δεν θέλω να παρεξηγηθώ. Εγώ δεν έχω έρθει εδώ για να σας πω αν είναι ή δεν είναι ή τι είναι ο βελονισμός, η ρεφλεξολογία, το siatsu ή η ομοιοπαθητική ιατρική. Δεν έχω την επιστημονική εξειδίκευση. Δεν θέλω να πω. Κάποιοι άνθρωποι τα πιστεύουν, τα προτιμούν, κάποιοι άλλοι όχι.

Εμένα με ρωτάτε θεσμικά ως Υπουργό Υγείας αν μπορώ να τα ορίσω και με ποιους τρόπους ως ιατρικά επαγγέλματα. Σας απαντώ ότι δεν μπορώ, διότι δεν μπορεί κανένας Υπουργός. Μόνο εάν η επιστημονική κοινότητα, όπως αυτή εκφράζεται συλλογικά από το ΚΕΣΥ, αποφανθεί επί αυτών και εισηγηθεί στον Υπουργό Υγείας, μπορεί ο Υπουργός ή να δεχτεί ή να μη δεχτεί την εισήγηση του ΚΕΣΥ.

Ό,τι άλλο είπατε αφορά σε μια συζήτηση πολύ ενδιαφέρουσα, ζώσα στην κοινότητα. Εγώ δεν θέλω να ειρωνευτώ κανέναν ούτε να υποτιμήσω κανέναν, το αντίθετο, αλλά η θεσμική διαδικασία οριοθετήσεως ενός τέτοιου θέματος είναι μόνο μέσα από το ΚΕΣΥ, μόνο δηλαδή, μέσα από τη συλλογική εκπροσώπηση της επισήμου ιατρικής κοινότητας. Και θέλω να είμαι σαφής. Προσωπικά δεν έχω καμμία διάθεση να παραβιάσω αυτήν τη διαδικασία, διότι για εμένα ως Υπουργός Υγείας είναι μεγάλη εξασφάλιση ότι τέτοιου είδους ζητήματα δεν μένουν στη δικιά μου κρίση αλλά μένουν στην κρίση των γιατρών, διότι αλλιώς δεν θα βγάλουμε άκρη.

Άρα, σέβομαι την ανησυχία σας, ακούω όλα αυτά που λέτε. Έχω πολλούς φίλους και γνωστούς μου που μου λένε για αυτού του τύπου τις θεραπείες, αλλά εμείς πηγαίνουμε με την επιστήμη όπως αυτή εκφράζεται μέσα από την ιατρική κοινότητα. Εάν θέλετε με κάποιον τρόπο να ενισχύσετε μια τέτοια ζωηρή συζήτηση μέσα στην ιατρική κοινότητα, υπάρχουν πολλοί τρόποι να το κάνετε.

Μόνο να απαντήσω στο ένα που είπατε για την ομοιοπαθητική. Ξαναδιαβάζω τι γράφει η ομόφωνη απόφαση του ΚΕΣΥ στις 15-2-2017. Το λέω ότι δεν είναι επί των δικών μου ημερών δηλαδή, ήταν επί Υπουργίας του κ. Ξανθού και του κ. Πολάκη. «Η ομοιοπαθητική δεν συνιστά ιατρικά ούτε φαρμακευτικά θεραπευτική επιστημονική μεθοδολογία και πρακτική. Δεν είναι ισότιμη ούτε συμπληρωματική της Ιατρικής επιστήμης. Δεν συνιστά ούτε καν εναλλακτική ιατρική. Συνιστά πρακτική και θα μπορούσε να χρησιμοποιήσει τον τίτλο «ομοιοπαθητική πρακτική». Σε κάθε περίπτωση αφορά μόνο τους γιατρούς και οδοντιάτρους, η λειτουργία των οποίων υπόκειται στον Κώδικα Ιατρικής Δεοντολογίας. Στον τίτλο «ομοιοπαθητική πρακτική» δεν θα πρέπει να αναφέρονται οι προσδιοριστικοί όροι «εναλλακτική ιατρική», «θεραπευτική ιατρική πράξη» ή «θεραπευτική πρακτική», αλλά και κανένας άλλος σχετικός ιατρικός τίτλος ή όρος». Αυτή είναι η απόφαση που έλαβε το ΚΕΣΥ.

Ο λόγος που το αναθέτει στους γιατρούς και στους οδοντιάτρους είναι γιατί αυτοί δεσμεύονται από τον Κώδικα Ιατρικής Δεοντολογίας. Είναι, δηλαδή, υποχρεωμένος –να το πω πολύ απλά- να εξηγήσει στον ασθενή τι φάρμακα πρέπει να πάρει κανονικά με την κλασική δυτική ιατρική και τι συνέπειες μπορεί να έχει για την υγεία του η άρνησή του να τα λάβει και αυτό δεσμεύει τους γιατρούς βάσει της δικής τους ιατρικής δεοντολογίας, ενώ δεν δεσμεύει οποιονδήποτε άλλο.

Και επειδή κάτι θέλετε να με ρωτήσετε, θέλω να το πω αυτό ως Υπουργός Υγείας. Ναι, για θέματα της υγείας μας πρέπει να ακούμε τους γιατρούς. Τόσο απλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Στο εξωτερικό είναι…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρέπει να ακούμε τους γιατρούς, αγαπητή κυρία Κεφαλά. Πρέπει να ακούμε τους γιατρούς. Ο καθένας μας κάνει μια δουλειά. Για τη δουλειά αυτή έχουμε τους γιατρούς. Αυτούς ακούμε, αυτούς εμπιστευόμαστε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την πρώτη με αριθμό 624/24-1-2024 επίκαιρη ερώτηση δευτέρου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιάπρος τον Υπουργό Υγείας με θέμα: «Άκρως ανησυχητική η λειτουργία του Γενικού Νοσοκομείου Θεσσαλονίκης Ιπποκράτειο».

Θα απαντήσει ο Υπουργός.

Παρακαλώ πολύ, κυρία συνάδελφε, έχετε τον λόγο για την πρωτολογία σας για δύο λεπτά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ πολύ, κύριε Πρόεδρε.

Κύριε Υπουργέ, καλησπέρα σας. Από τον «Άγιο Σάββα» εγώ θα σας μεταφέρω στην πόλη μου, στη Θεσσαλονίκη, και στο Νοσοκομείο το «Ιπποκράτειο» που είναι ένα από τα μεγαλύτερα νοσοκομεία της χώρας. Θέλω να σας κάνω μια νοερή ξενάγηση σε μια πραγματικά ζοφερή καθημερινότητα που προκαλεί τεράστια αγωνία σε όλους τους κατοίκους της Θεσσαλονίκης. Οπότε μεταφέρω αυτή την αγωνία των συμπολιτών μου και τη δική μου σε εσάς με ζητούμενο να δούμε ποιες λύσεις μπορούν να εξευρεθούν άμεσα, ρεαλιστικά και με τον καλύτερο δυνατό τρόπο. Γιατί πραγματικά το «Ιπποκράτειο», ένα από τα μεγαλύτερα νοσοκομεία της χώρας και ένα πολύ σημαντικό νοσοκομείο για τη Θεσσαλονίκη, λειτουργεί με αυτά τα στοιχεία που θα σας δώσω είναι πραγματικά πάρα πολύ δυσάρεστο και προκαλεί σε όλους μας τεράστια αγωνία.

Στην παρούσα υγειονομική περίοδο που διανύουμε, κατά τις τελευταίες εφημερίες εξετάζονται περίπου χίλιοι διακόσιοι ασθενείς. Οι εισαγωγές ξεπερνούν κατά πολύ τη δυναμικότητα των κλινών, αν επιτρέπεται ο αδόκιμος μαθηματικά όρος πάνω από το 180%. Υπάρχει 25% αύξηση των προσελεύσεων από ιώσεις. Απίστευτη ταλαιπωρία στην εξέταση των επειγόντων, με την αναμονή ξεκινά από τις τέσσερις και να φτάνει μέχρι και τις οκτώ ώρες. Υπάρχει ασφυξία στις παιδιατρικές κλινικές, διασπορά σε άλλες κλινικές και ραγδαία αύξηση των ενδονοσοκομειακών λοιμώξεων, καθώς είναι ένα υπερκορεσμένο νοσοκομείο.

Αναφέρω τα ελλιπή κρεβάτια στη ΜΕΘ Παίδων που εξακολουθεί να έχει το βάρος δυστυχώς, της παιδιατρικής κάλυψης στη Θεσσαλονίκη μόνο του, τη λειτουργία ούτε των μισών εκ των υπαρχόντων χειρουργείων, την έλλειψη επαρκούς αναισθησιολογικής κάλυψης, την ανάγκη ανακαίνισης των κλινικών.

Ειδική μνεία και αναφορά θα κάνω για το Αιμοδυναμικό Εργαστήριο. Πρέπει να ενισχυθεί με ιατρικό προσωπικό, να αναβαθμιστεί το λογισμικό του υπάρχοντος μηχανήματος, υπάρχει επίσης ανάγκη δεύτερου αγγειογράφου, υπάρχει ανάγκη αδειοδότησης για διαθερμική εμφύτευση αορτικής βαλβίδας. Κυρίως υπάρχει τεράστια υποστελέχωση του νοσοκομείου και φυσικά ελλιπή κρατική χρηματοδότηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Οι ανάγκες του νοσοκομείου -και με αυτό θα ολοκληρώσω αυτή την πρώτη τοποθέτηση- καλύπτονται κατά 50% μόνο από μόνιμο προσωπικό. Το ξέρετε αυτό. Το υπόλοιπο είναι επικουρικό και οι συμβασιούχοι από το πρόγραμμα «4000 στην Υγεία» στο οποίο θα αναφερθώ και στη δευτερολογία μου.

Οπότε πραγματικά έχουμε τεράστια αγωνία, κύριε Υπουργέ, και μεταφέρω το αίτημα των συμπολιτών μου και το δικό μου τι θα γίνει με το «Ιπποκράτειο» Νοσοκομείο και όλες αυτές τις ανάγκες που επηρεάζουν την καθημερινότητα του πολίτη με πάρα πολύ δυσάρεστο τρόπο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Παρακαλώ πολύ, κύριε Υπουργέ, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, κατ’ αρχάς καλορίζικη. Είναι η πρώτη που απαντώ σε επίκαιρη ερώτηση δική σας και ευχαριστώ πολύ για την προτίμηση.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Σας ευχαριστώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Να πω ότι είναι σωστή η ερώτηση αυτή δυστυχώς. Την πρώτη μέρα που ορκίστηκα Υπουργός Υγείας -την πρώτη μέρα, δεν είχα κάτσει καλά-καλά στην καρέκλα- χρειάστηκε να προεδρεύσω σε ειδική σύσκεψη επείγουσα για το ζήτημα των χειρουργείων στο «Ιπποκράτειο» Νοσοκομείο Θεσσαλονίκης λόγω της μεγάλης ελλείψεως αναισθησιολόγων που ταλανίζει γενικά το σύστημα υγείας της χώρας, αλλά ειδικότερα και με εξαιρετικά μεγάλη ένταση τη Θεσσαλονίκη. Και στη μεγάλη συζήτηση που έχει ανοίξει περί απογευματινών χειρουργείων -θέλω να το πω γιατί είστε Βουλευτής Θεσσαλονίκης- δεν προσδοκώ απογευματινά χειρουργεία στη Θεσσαλονίκη πλην πολύ λίγων εξαιρέσεων, διότι εκεί έχουμε πρόβλημα και στα πρωινά χειρουργεία και στις εφημερίες.

Έχουμε πραγματικό ζέον πρόβλημα. Να δώσω τα στοιχεία και να εξηγήσω την ιδεολογία πώς ενδεχομένως μπορεί να λυθεί.

Σε ό,τι αφορά τη λειτουργία της Παιδιατρικής ΜΕΘ, στη βόρεια Ελλάδα λειτουργεί μια Μονάδα Εντατικής Θεραπείας Παίδων στο Γενικό Νοσοκομείο Θεσσαλονίκης «Ιπποκράτειο» με προβλεπόμενες δέκα κλίνες, εκ των οποίων ανεπτυγμένες και σε λειτουργία είναι σήμερα οι οχτώ. Υπηρετούν συνολικά δεκατέσσερις γιατροί, εκ των οποίων δύο επικουρικοί και δύο ειδικευόμενοι. Από τους δεκατέσσερις αυτούς οι δύο απουσιάζουν με άδεια κύησης, άρα δώδεκα. Υπηρετούν συνολικά τριάντα τρεις νοσηλευτές, εκ των οποίων οι εννέα είναι επικουρικοί. Από τους τριάντα τρεις νοσηλευτές απουσιάζουν με μακροχρόνια αναρρωτική άδεια πέντε. Επιπλέον υπηρετούν δύο ως λοιπό επικουρικό προσωπικό.

Η μέση πληρότητα της κλινικής –μιλάω πάντα για τη ΜΕΘ Παίδων- αγγίζει το 60%. Συγκεκριμένα το 2021 ήταν 55%, το 2022 52% και το 2023 57% έως τον δέκατο μήνα τα στοιχεία. Από τα παραπάνω στοιχεία προκύπτουν σε επίπεδο εξυπηρέτησης των αναγκών της ευρύτερης περιοχής της βορείου Ελλάδος η λειτουργούσα ΜΕΘ Παίδων καλύπτει τις ανάγκες. Λαμβάνοντας, όμως, υπ’ όψιν ότι στη βόρεια Ελλάδα δεν λειτουργεί αμιγώς παιδιατρικό νοσοκομείο, στο νέο πανεπιστημιακό παιδιατρικό νοσοκομείο Ίδρυμα «Σταύρος Νιάρχος» θα λειτουργήσουν και παιδιατρικές χειρουργικές κλινικές, όπως η παιδονευροχειρουργική, η παιδοκαρδιολογική κ.λπ., όπως έχουν προβλεφθεί και θα αναπτυχθούν συνολικά τρεις τομές των έντεκα κλινών έκαστος, σύνολο δηλαδή, άλλες τριάντα τρεις κλίνες ΜΕΘ.

Σε ό,τι αφορά τη λειτουργία των χειρουργείων και την έλλειψη αναισθησιολόγου σας ενημερώνουμε ότι το νοσοκομείο διαθέτει συνολικά δεκαοχτώ χειρουργικές αίθουσες, τέσσερις εκ των οποίων αποκλειστικά για μαιευτικά ή γυναικολογικά περιστατικά. Τα χειρουργεία πραγματοποιήθηκαν, έχουν μειωτική τάση και η μείωση οφείλεται στην έλλειψη αναισθησιολόγων.

Πιο συγκεκριμένα οι προβλεπόμενες από τον οργανισμό ΦΕΚ του νοσοκομείου θέσεις εξειδικευμένων ιατρών αναισθησιολογίας είναι είκοσι εννέα. Το διάστημα 2021-2022 παραιτήθηκαν οχτώ από τους δεκαέξι που υπηρετούν στο νοσοκομείο. Είκοσι εννέα, λοιπόν, οργανικές, οι δεκαέξι υπηρετούσαν, οι οχτώ συνταξιοδοτήθηκαν ή παραιτήθηκαν.

Για την αναπλήρωση των κενών αυτών προκηρύχθηκαν το διάστημα 2020-2022 συνολικά δεκαπέντε θέσεις. Προκηρύξαμε δεκαπέντε μόνιμες θέσεις αναισθησιολόγων. Εξ αυτών καλύφθηκαν οι δύο και στη συνέχεια η μία εκ των δύο κενώθηκε λόγω παραίτησης και δεν κατέστη δυνατή η αναπλήρωση λόγω εξάντλησης του πίνακα κατάταξης. Ενώ το 2022 από τις πέντε θέσεις που προκηρύχθηκαν καλύφθηκαν οι δύο και δεν υπήρχαν άλλοι υποψήφιοι. Ήταν άγονες, δηλαδή, οι άλλες θέσεις. Στις 31-5-2021 παραιτήθηκε η μία προσληφθείσα και δεν αναπληρώθηκε λόγω εξάντλησης του πίνακα κατάταξης. Από τις τρεις θέσεις επιμελητή Α΄, καλύφθηκε η μία και δεν πήγαν άλλοι υποψήφιοι.

Το 2023 εγκρίθηκε εκ νέου προκήρυξη έξι θέσεων ειδικότητας αναισθησιολόγων. Από τις θέσεις αυτές, οι τρεις απέβησαν άγονες, ενώ οι υπόλοιπες τρεις που καλύφθηκαν ουσιαστικά πρόκειται για εσωτερική αναβάθμιση, δηλαδή γιατροί που υπηρετούσαν ήδη και κατέλαβαν θέση από επιμελητή Β΄ σε επιμελητή Α΄, δηλαδή προήχθησαν, ή από επιμελητή Α΄ σε διευθυντή. Συνολικά σήμερα στο νοσοκομείο υπηρετούν εννέα ειδικευμένοι γιατροί και μία επικουρική ιατρός. Μιλάω για αναισθησιολόγους. Προβλέπονται είκοσι εννέα, υπηρετούν δέκα.

Και λέμε για το πώς προσπαθούμε να κινήσουμε γενικά από τα γύρω νοσοκομεία ή και από τον ιδιωτικό τομέα με συμβολή που συνεχώς κάνουμε και αντλούμε ειδικά για τις εφημερίες γιατρούς από τον ιδιωτικό τομέα. Τα υπόλοιπα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Παρακαλώ πολύ, κυρία Θρασκιά, έχετε τρία λεπτά για τη δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, όντως το πρόβλημα των αναισθησιολόγων είναι τεράστιο. Βέβαια, πρέπει να λάβει κανείς υπ’ όψιν του -κάτι που είμαι σίγουρη ότι γνωρίζετε πολύ καλά- με τις απάνθρωπες συνθήκες στις οποίες δουλεύουν οι γιατροί: χωρίς ρεπό, συνεχόμενες ατελείωτες ώρες, το οποίο είναι επικίνδυνο. Είδαμε περιστατικά και στη Θεσσαλονίκη, μια γυναίκα γιατρός τι έπαθε, ένας άλλος έσπασε το χέρι του, έχουμε ατυχήματα που συμβαίνουν την ώρα της δουλειάς ακριβώς γιατί οι εργαζόμενοι είναι σε τέτοιο βαθμό εξαντλημένοι που ξεπερνάνε τα ανθρώπινα όρια.

Άρα δεν είναι τυχαίο ούτε το ότι δεν καλύπτονται οι θέσεις. Πρέπει να κάνουμε κάτι για να καλυφθούν οι θέσεις. Δεν είναι ότι δεν θέλουν οι αναισθησιολόγοι μας να δουλέψουν, αν και γνωρίζω ότι τη συγκεκριμένη ειδικότητα όντως δεν υπάρχουν και πολλοί που να την επιλέγουν μετά το πανεπιστήμιο, μετά την ολοκλήρωση των σπουδών τους.

Θέλω να μείνω στο εξής: Οι συμβασιούχοι του προγράμματος «Τέσσερις Χιλιάδες στην Υγεία», αυτοί που υπάρχουν και στο «Ιπποκράτειο», δουλεύουν εφτά συνεχόμενα χρόνια. Περιμένουν τώρα την ανανέωσή τους.

Όσον αφορά τις συμβάσεις τους, δεν θα μιλήσω για μονιμοποίηση, παρ’ ότι καλύπτουν πάγιες και διαρκείς ανάγκες. Την πήρα την απάντηση μάλλον. Δεν είναι εδώ η συνάδελφος. Την άκουσα. Όμως, ακόμη και για την ανανέωση της σύμβασής τους έπρεπε να έχει γίνει τον Δεκέμβριο. Μπήκαμε στον Φλεβάρη και δεν έχει γίνει ακόμη. Σήμερα μου είπαν, γιατί ξέρανε και με αγωνία περίμεναν να συζητήσουμε αυτό το θέμα, ότι η ανανέωση καθυστερεί εξαιτίας αυτού που έγινε στο Υπουργείο Εργασίας με την απειλή βόμβας κ.λπ.- ότι κάπου εκεί χάθηκε εκεί.

Τώρα αντιλαμβάνεστε ότι όλο αυτό είναι λίγο παράξενο να το ακούνε. Πάντως, η αγωνία τους είναι τεράστια. Το λιγότερο που μπορούμε να κάνουμε είναι να ανανεωθούν οι δικές τους συμβάσεις, άμεσα. Εδώ θα ήθελα να τονίσω για μία ακόμη φορά ότι και αυτοί με τρομερή αυταπάρνηση στηρίζουν το «Ιπποκράτειο» έστω και με αυτόν τον τρόπο που δουλεύει αυτή τη στιγμή. Χωρίς αυτούς πραγματικά δεν δουλεύει.

Αναφορικά με τα απογευματινά χειρουργεία, προφανώς δεν θα βρουν πρακτική εφαρμογή στη Θεσσαλονίκη. Κλείνοντας, θα ήθελα να σας πω ότι υπάρχουν σοβαρές καταγγελίες ότι κατευθύνονται οι ασθενείς προς τα απογευματινά ιατρεία, τα οποία είναι και επί πληρωμή και ενώ υπάρχει χώρος στα πρωινά. Και αυτό είναι κάτι που θέλω να δείτε. Ενώ μπορούν να πάνε στα πρωινά, λένε ότι δεν υπάρχουν ώρες. Όμως, υπάρχουν ώρες και αυτοί κατευθύνονται στα απογευματινά προς πληρωμή. Σας μεταφέρω ακριβώς τις καταγγελίες και ελπίζω να γίνει κάτι προς αυτή την κατεύθυνση. Και κυρίως για τους ανθρώπους αυτούς, που σας μίλησα πριν, τους συμβασιούχους που στηρίζουν κυριολεκτικά και περιμένουν να γίνει πράξη αυτό το ΦΕΚ, για να συνεχίσουν να στηρίζουν με αυτόν τον υπεράνθρωπο τρόπο τη λειτουργία του νοσοκομείου έστω και έτσι.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Παρακαλώ πολύ, κύριε Υπουργέ, έχετε τον λόγο

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς να μιλήσω ανάποδα για τους τέσσερις χιλιάδες. Δεν είναι ίδια περίπτωση με τους ΣΟΧ. Είναι διαφορετική η περίπτωση. Εκεί λόγοι δημόσιας υγείας επιβάλλουν την ανανέωσή τους. Είναι προσωπικό που δεν βρίσκουμε. Άρα, δεν τίθεται ζήτημα, με βάση τα όσα είπα πριν εννοώ για τους έχοντες σύμβαση ορισμένου χρόνου. Ως Υπουργός Εργασίας είχα συμφωνήσει με την ανανέωσή τους. Ως Υπουργός Υγείας αιτήθηκα την ανανέωσή τους και ως Υπουργός Υγείας ενημερώθηκα σήμερα ότι ο Υπουργός Εργασίας υπέγραψε την ανανέωσή τους σήμερα. Άρα, λοιπόν, είναι καθ’ οδόν προς το Εθνικό Τυπογραφείο για να εκδοθεί το ΦΕΚ.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Λέω ότι ευτυχώς δεν έγινε κάτι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν χάθηκε τίποτα όχι από την απειλή της βόμβας, αλλά από τη βόμβα. Και έσκασε πραγματική βόμβα και δεν έμεινε κολυμπηθρόξυλο στο Υπουργείο Εργασίας. Κινδύνευσε κόσμος, υπήρξε πραγματικό πρόβλημα. Όμως, η βόμβα δεν σταμάτησε την εργασία. Έχει υπογραφεί η απόφαση. Είναι κοινή υπουργική απόφαση των Υπουργών Υγείας και Εργασίας. Έχουν υπογράψει και οι δύο και είναι καθ’ οδόν προς το Εθνικό Τυπογραφείο. Ανανεώνονται αυτοί, λοιπόν, και οι τέσσερις χιλιάδες.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Να μην έχουν, λοιπόν, καμμία αγωνία. Τελείωσε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ανανεώνονται και να μην έχουν καμμία αγωνία.

Τώρα όσον αφορά τους αναισθησιολόγους, το πρόβλημα δεν είναι τόσο απλό όσο νομίζουμε. Ο Παγκόσμιος Οργανισμός Υγείας έχει κρούσει τον κώδωνα του κινδύνου σε παγκόσμιο επίπεδο, σχετικά με το ότι το έλλειμμα των αναισθησιολόγων είναι τόσο μεγάλο παγκοσμίως που αποτελεί τον μεγαλύτερο δυνητικό κίνδυνο για τα σύγχρονα εθνικά συστήματα υγείας. Σε επίπεδο Ευρωπαϊκής Ένωσης λείπουν μερικές εκατοντάδες χιλιάδες αναισθησιολόγοι από πραγματικές ανάγκες. Το ίδιο συμβαίνει και στην Ελλάδα.

Όπως καταλαβαίνετε, λόγω της δεκαετούς κρίσης που προηγήθηκε την εποχή της χρεωκοπίας, πάρα πολλοί γιατροί μας έφυγαν και βρήκαν δουλειά στο εξωτερικό, μεταξύ αυτών και πολλοί αναισθησιολόγοι. Επίσης, λόγω της ελλείψεώς τους, οι αμοιβές που λαμβάνουν πλέον οι αναισθησιολόγοι στον ιδιωτικό τομέα είναι πάρα πολύ μεγάλες. Ένας αναισθησιολόγος, αγαπητή κυρία συνάδελφε, σήμερα στον ιδιωτικό τομέα μπορεί να βγάλει έως και 12.000 ευρώ τον μήνα. Όπως καταλαβαίνετε, αν μου πείτε αν μπορώ να δώσω 12.000 ευρώ μισθό στο ΕΣΥ, η απάντηση είναι ότι δεν μπορώ να δώσω, όπως δεν μπορεί και κανένας μας. Άρα, πρέπει να σκεφτούμε λίγο πιο έξυπνα.

Ένας από τους στόχους των απογευματινών ιατρείων είναι να αυξήσει το εισόδημα των αναισθησιολόγων προς αυτό των χειρουργών μένοντας εντός του ΕΣΥ. Να μη χρειάζεται, δηλαδή, να ψάξουν την οδό της παραίτησης για να βρουν δουλειά στον ιδιωτικό τομέα, αλλά να μπορούν να συμπληρώσουν το εισόδημά τους εργαζόμενοι λίγο ή περισσότερο μέσα στο δημόσιο νοσοκομείο και άρα, αυξάνοντας το εισόδημά τους κατά ένα μεγάλο βαθμό και αναλόγως του πόσο θα μπορούν να δουλέψουν.

Παρά ταύτα, δεν έχουμε καταθέσει τα όπλα. Προκηρύξαμε οκτώ θέσεις ΔΕΠ, πανεπιστημιακές δηλαδή, στην Ιατρική Σχολή Θεσσαλονίκης του Αριστοτελείου Πανεπιστημίου για θέσεις αναισθησιολόγων, προσδοκώντας ότι είναι πιθανόν να προσελκύσουμε αναισθησιολόγους με την προσδοκία να πάρουν θέση στο πανεπιστήμιο, που είναι μια πιο, ας το πούμε, ελκυστική ενδεχομένως θέση. Αυτοί οι οποίοι θα μπουν στο πανεπιστήμιο αυτομάτως υπηρετούν και στο ΕΣΥ, στα νοσοκομεία μας. Άρα, μπορούμε μέσω αυτών να συμπληρώσουμε ένα μεγάλο μέρος του ελλείμματος που σήμερα έχουμε.

Έχω δει ήδη -και έχω συμπληρώσει μόλις έναν μήνα θητείας- την Ένωση Αναισθησιολόγων και είμαστε σε έναν διάλογο ως προς το ποια είναι τα κίνητρα που θα μπορούσαμε να θεσπίσουμε στα αλήθεια μέσα στο Εθνικό Σύστημα Υγείας, ώστε να καταστήσουμε λίγο πιο ελκυστική την προσέλκυση αναισθησιολόγων στο ΕΣΥ. Βεβαίως έχω μιλήσει και με τις ιατρικές σχολές. Φαίνεται, λοιπόν, ότι υπάρχει μια αντιστροφή της τάσης. Φαίνεται ότι περισσότεροι άνθρωποι επιλέγουν τώρα την ειδικότητα του αναισθησιολόγου απ’ ό,τι στο παρελθόν. Όμως, αυτοί για να φτάσουν να γίνουν αναισθησιολόγοι θέλουν πέντε χρόνια. Ξέρετε, είναι μια δύσκολη ειδικότητα. Δεν είναι εύκολο να είσαι αναισθησιολόγος. Είναι πάρα πολύ δύσκολο. Κρατάς κυριολεκτικά στα χέρια σου τη ζωή του ασθενούς και πρέπει να είσαι πάρα πολύ καλά εκπαιδευμένος.

Άρα, με μία βεντάλια δράσεων προσπαθούμε να αντιμετωπίσουμε ένα πραγματικά μεγάλο πράγμα, το οποίο, δυστυχώς, στη Θεσσαλονίκη είναι μεγαλύτερο. Αν υποτεθεί ότι σε όλη την Ελλάδα έχουμε ένα έλλειμμα αναισθησιολόγων «Χ», στη Θεσσαλονίκη είναι τρία «Χ». Δεν μπορώ να υπεισέλθω περισσότερο στο γιατί συμβαίνει αυτό στη Θεσσαλονίκη, γιατί είναι ένα πρόβλημα που το παρέλαβα, το βρήκα πηγαίνοντας στο Υπουργείο. Όμως, είναι πράγματι πάρα πολύ ζέον.

Προς το παρόν καλύπτουμε εφημερίες με τη συνδρομή του ιδιωτικού τομέα που στέλνει αναισθησιολόγους από τα ιδιωτικά νοσοκομεία της Θεσσαλονίκης για να καλύψουν εφημερίες στο ΕΣΥ, ώστε να μη μείνουμε χωρίς εφημερεύοντες γιατρούς. Σε αυτούς δίνουμε επιπλέον αμοιβή, για να μπορούν να έρχονται και να δουλεύουν στο ΕΣΥ. Όμως, αυτή είναι μια προσωρινή λύση, τελείως εμβαλωματική, δεν είναι η λύση που θέλουμε να γίνει μέσω μονίμων προσλήψεων. Όμως, επαναλαμβάνω ότι το πρόβλημα εδώ είναι ότι συνεχώς προκηρύσσουμε θέσεις μονίμων αναισθησιολόγων και ουδείς εκδηλώνει ενδιαφέρον.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Ήταν σαφής.

Και τώρα προχωράμε στην έκτη με αριθμό 625/24-1-2024 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας με θέμα: «Εξωπορισμός των υπηρεσιών καθαριότητας του Γενικού Αντικαρκινικού Ογκολογικού Νοσοκομείου Αθηνών «Ο Άγιος Σάββας», ο οποίος οδηγεί στην ανεργία δεκάδες εργαζομένους επιβαρύνοντας αδικαιολόγητα τον κρατικό προϋπολογισμό και στην τιμώρηση των χρονίως πασχόντων εργαζομένων».

Ορίστε, κύριε συνάδελφε, έχετε τον λόγο για δύο λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Το θέμα το είπατε, το άκουσε και ο κύριος Υπουργός. Εξάλλου, το έχει διαβάσει.

Η ερώτηση είναι συνέχεια μάλλον της προηγούμενης που κατέθεσε το Κομμουνιστικό Κόμμα Ελλάδας. Θέλω να πω και να τονίσω ότι η νεοφιλελεύθερη ιδεοληψία του εξωπορισμού υπηρεσιών του δημόσιου τομέα που κρίνονται ως μη στενά συνδεόμενες με τον πυρηνικό σκοπό κάθε φορέα ή οργανισμού είναι μια πολύ γνωστή τακτική της νεοδεξιάς παγκοσμίως, αλλά και της Ελλάδας από την εποχή των μνημονίων έως την «Ελλάδα 2024» του Κυριάκου Μητσοτάκη με την εξαίρεση βεβαίως της κυβέρνησης του ΣΥΡΙΖΑ μεταξύ 2015-2019, όταν η χώρα εξήλθε των μνημονίων.

Η Κυβέρνηση της νεοδεξιάς Νέας Δημοκρατίας επαναφέρει στυγνά και μεθοδικά την αποτυχημένη αυτή μέθοδο στο ΕΣΥ ξεκινώντας από τον νευραλγικό «Άγιο Σάββα», όπου με απόφαση του ΔΣ παραχωρεί την καθαριότητα του νοσοκομείου στην ιδιωτική εταιρεία με την επωνυμία «Ipirotiki Facility Services» κ.λπ. για δύο χρόνια και έναντι του ποσού των 3.299.000 ευρώ με δικαίωμα προαίρεσης για ένα επιπλέον έτος έναντι του ποσού 1.649.000 ευρώ.

Στην απόφαση του ΔΣ αναφέρεται ρητά ως αιτιολογία προτίμησης παραχώρησης των υπηρεσιών καθαριότητας σε ιδιώτη αντί της μονιμοποίησης των συμβασιούχων ορισμένου χρόνου με ταυτόχρονη κάλυψη των κενών θέσεων μέσω διαγωνισμού ΑΣΕΠ το ότι από τους πενήντα έξι εργαζόμενους στην καθαριότητα, οι είκοσι δύο αντιμετωπίζουν χρόνια προβλήματα υγείας, όπως νωρίτερα είπατε και συχνά βρίσκονται σε αναρρωτική άδεια.

Η διοίκηση, λοιπόν, του νοσοκομείου επικαλείται έναν αριδήλως, θα έλεγα, ρατσιστικό λόγο, αυτόν της χρόνιας νόσου. Ποινικοποιεί ουσιαστικά την ασθένεια, διακρίνει τους εργαζόμενους σε υγιείς και ασθενείς και τιμωρεί τους ασθενείς που τολμούν να κάνουν χρήση ενός νομίμου δικαιώματος, αυτού της αναρρωτικής άδειας.

Αντί, λοιπόν, η κομματικά διορισμένη διοίκηση του εν λόγω νοσοκομείου να καλύψει τις θέσεις εργαζομένων στην καθαριότητα που ήταν ενενήντα εννέα, σύμφωνα με προηγούμενη τεχνική μελέτη, και αντί να βελτιώσει τις συνθήκες εργασίας εντός της κτηριακής υποδομής του νοσοκομείου και αντί να προκηρύξει αντίστοιχες μόνιμες θέσεις μέσω ΑΣΕΠ με ειδική μοριοδότηση της προϋπηρεσίας των επί έτη υπηρετούντων ΣΟΧ, παραχωρεί τις υπηρεσίες καθαριότητας σε ιδιώτη και στέλνοντας στην ανεργία τους συμβασιούχους.

Είναι παγκοσμίως γνωστό ότι ο εξωπορισμός κοστίζει στο δημόσιο περισσότερο από ό,τι αν επέλεγε να διαθέτει μόνιμους υπαλλήλους για τις υπηρεσίες αυτές και, μάλιστα, οι προσφερόμενες υπηρεσίες είναι συνήθως υποδεέστερης ποιότητας.

Κατόπιν των ανωτέρω, ερωτάσθε, κύριε Υπουργέ, τα εξής:

Πόσο θα κόστιζε ανά έτος στο ελληνικό δημόσιο η πρόσληψη μέσω ΑΣΕΠ ενενήντα εννέα μόνιμων εργαζομένων στην καθαριότητα, περισσότερο ή λιγότερο από 1.649.000 ευρώ;

Συμφωνείτε με τη ρατσιστική διάκριση ο Υπουργός των εργαζομένων σε υγιείς και χρόνια νοσούντες; Συμφωνεί με την ιδέα ότι οι χρόνια νοσούντες είναι ανίκανοι για εργασία;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, θα σας απαντήσω με ειλικρίνεια, μπορώ, γιατί πραγματικά σας σέβομαι.

Κανένας δεν είπε ότι κάποιος εργαζόμενος δεν έχει δικαίωμα να αρρωστήσει. Προφανώς έχει δικαίωμα να αρρωστήσει. Εάν, όμως, από τους πενήντα έξι που έχουν απομείνει οι είκοσι δύο είναι σε μόνιμη αναρρωτική άδεια, αυτό σημαίνει ότι το νοσοκομείο πρέπει να προσλάβει άλλους, γιατί φαντάζομαι ότι καταλαβαίνετε και εσείς ότι δεν μπορεί το νοσοκομείο να μένει χωρίς να καθαρίζεται, διότι ένα αγαθό είναι η προστασία των δικαιωμάτων των εργαζομένων που βγήκαν σε μόνιμη αναρρωτική άδεια -πολλοί, για να είμαι ειλικρινής, μου κάνει εντύπωση τόσο πολλοί, αλλά ακούω ότι είναι όλα σωστά, ας πούμε ότι είναι όλα σωστά- και την άλλη υπάρχει και το αγαθό τού να είναι καθαρό το νοσοκομείο και να μπορούν οι ασθενείς για τους οποίους έχουμε φτιάξει τα νοσοκομεία, να απολαμβάνουν τις υπηρεσίες υγείας που τους αξίζουν.

Τώρα λέτε «η νεοφιλελεύθερη άποψη». Αυτό είναι μία καραμέλα την οποία εγώ έχω βαρεθεί να ακούω. Τα λέγατε και στις εκλογές, μη λέμε τα ίδια. Τα είπατε το 2019, τα είπατε το 2023, θα τα ξαναπείτε το 2027. Να τα πείτε όσες φορές θέλετε. Θα τα κρίνει ο λαός αυτά ούτως ή άλλως.

Πάμε, όμως, να γίνουμε λίγο πρακτικοί στο προκείμενο. Εσείς λέτε ότι είναι αποδεδειγμένο ότι η πρόσληψη κοστίζει λιγότερο από τους εργολάβους. Επειδή το λέτε εσείς, σημαίνει ότι ισχύει; Όχι βέβαια, διότι οι μελέτες που έφερε η ΠΟΕΔΗΝ και είπε ότι ισχύει αυτό το πράγμα κρίθηκαν, όπως είπα και στον προηγούμενο συνάδελφο, από τρία διαφορετικά επίπεδα διοικήσεως, από την Ανεξάρτητη Αρχή Δημοσίων Συμβάσεων που έκρινε κατά βάση εάν η σύμβαση είναι συμφέρουσα για το δημόσιο ή όχι και από το Ελεγκτικό Συνέδριο που κατά βάση κρίνει αν η σύμβαση είναι συμφέρουσα ή όχι. Και οι δύο αυτοί ανεξάρτητοι θεσμοί, δηλαδή η ανεξάρτητη αρχή και η ελληνική δικαιοσύνη, έκριναν ότι δεν έχει δίκιο η ΠΟΕΔΗΝ και έχει δίκιο η διοίκηση του νοσοκομείου. Και για ποιον λόγο το έκριναν αυτό; Θα το πω πολύ απλά για να το καταλάβετε. Η ΠΟΕΔΗΝ κάνει κάτι έξυπνο. Αθροίζει τους μισθούς και τις ασφαλιστικές εισφορές των εργαζομένων με τα χρήματα που δίνει στους εργολάβους και λέει «Οι μισθοί είναι αυτοί. Στον εργολάβο δίνονται αυτοί, άρα σας βλάπτει ο εργολάβος».

Πολύ ωραία, αλλά δεν είναι καθόλου έτσι. Αυτά νόμιζαν, ξέρετε, και στη Σοβιετική Ένωση και κλείσανε, διότι αυτό που μετράει σε μία σχέση εργασίας δεν είναι αυτό, είναι η παραγωγικότητα. Δηλαδή, ο εργολάβος έχει προσληφθεί για να παράγει ένα έργο. Η ευθύνη του είναι αν το νοσοκομείο θα μένει καθαρό. Εάν στο διάστημα που πάει να μείνει καθαρό, είκοσι δύο βγαίνουν σε αναρρωτική άδεια, είναι υποχρεωμένος να φέρει άλλους είκοσι δύο να καθαρίζουν το νοσοκομείο ο ίδιος, γιατί αν δεν καθαρίζει το νοσοκομείο, πέφτει η σύμβαση και πληρώνει ποινική ρήτρα. Επίσης, ο εργολάβος είναι υποχρεωμένος να φέρνει τα υλικά καθαρισμού για να γίνει καθαριότητα, ενώ αν έχεις προσλάβει τους ΣΟΧ πρέπει να υπολογίσεις και τα χρήματα που θέλει το νοσοκομείο με άλλες προμήθειες για να αγοράζει τα υλικά καθαρισμού και ούτω καθεξής.

Άρα, λοιπόν, για όλους αυτούς τους λόγους, η Διοίκηση του «Αγίου Σάββα» και άλλων νοσοκομείων έκρινε -κατά τη γνώμη μου, ορθώς- ότι η outsourcing διαδικασία συμφέρει το ελληνικό δημόσιο και πρέπει να σας πω ότι ειδικά στον «Άγιο Σάββα» outsourcing διαδικασία καθαρισμού υπήρχε πάνω από τριάντα χρόνια. Πότε σταμάτησε; Επί Παύλου Πολάκη επί ΣΥΡΙΖΑ που προσέλαβε τους ΣΟΧ. Πολύ ωραία! Μια σειρά διαδοχικών ελληνικών κυβερνήσεων ΠΑΣΟΚ, Νέας Δημοκρατίας μέχρι το 2017, έκρινε ότι συμφέρουν οι εργολάβοι. Ήρθε ο κ. Πολάκης και αποφάσισε ότι συμφέρουν οι ΣΟΧ. Πολύ ωραία! Και ήρθε μια νέα Κυβέρνηση και επιστρέφει στο προηγούμενο δόγμα και λέει: «Με συμφέρει περισσότερο ο εργολάβος». Αυτά τα κρίνει τελικά ο ελληνικός λαός στις εκλογές. Και ο ελληνικός λαός έκρινε.

Εμείς, λοιπόν, κρίνουμε, το Ελεγκτικό Συνέδριο έκρινε, το Διοικητικό Εφετείο έκρινε και η Ανεξάρτητη Αρχή Δημοσίων Συμβάσεων έκρινε ότι συμφέρει περισσότερο η διαδικασία του διαγωνισμού. Τόσο απλά!

Τώρα εσείς τι θέλετε; Θέλετε κι εσείς, όπως το ΚΚΕ, να μονιμοποιήσουμε τους ΣΟΧ, να μετατρέψουμε δηλαδή τη σύμβαση ορισμένου χρόνου σε σύμβαση αορίστου χρόνου; Πείτε μου. Αυτό θέλω να καταλάβω. Θέλετε να μετατρέψετε αυτούς τους ανθρώπους σε συμβασιούχους αορίστου χρόνου, δηλαδή να τους κάνετε μόνιμους δημοσίους υπαλλήλους. Θέλω να το ακούσω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Παρακαλώ πολύ, κύριε Παναγιωτόπουλε, έχετε τρία λεπτά για τη δευτερολογία σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ πολύ, κύριε Πρόεδρε.

Βέβαια να πω, κύριε Υπουργέ, ότι ο προηγούμενος Υπουργός έλεγε ότι έδωσε εντολή στις διοικήσεις να μην προχωρήσουν σε εργολαβίες. Φαίνεται ότι άλλαξε η πολιτική αυτή της Νέας Δημοκρατίας διά της υπουργίας της δικιάς σας όπου μπαίνετε απευθείας στο ψητό και προχωράτε μάλλον όπως η δικιά σας αντίληψη, φιλοσοφία και λογική επιβάλλει. Απολύονται οι ΣΟΧ και μπαίνουν εργολάβοι, γιατί δεν μπορούν να μονιμοποιηθούν, είπατε στο ΚΚΕ, δηλαδή δεν το προβλέπει το Σύνταγμα. Και προβλέπει τους εργολάβους, δηλαδή, το Σύνταγμα! Δεν το καταλαβαίνω αυτό.

Βλέπουμε, λοιπόν, να γίνονται με πολλή ευκολία παρατάσεις κατά το δοκούν, ήτοι με τη θέληση του Υπουργού. Δώσατε καινούργια τρίμηνη μετά την προηγούμενη κινητοποίηση την προηγούμενη εβδομάδα. Αφού μπορείτε, λοιπόν, να δώσετε παρατάσεις, γιατί δεν δίνετε ικανό αριθμό ημερών, μηνών και όσο χρειάζεται, μέχρι που να προκηρυχθούν οι ανάλογοι διαγωνισμοί, ούτως ώστε αυτός ο κόσμος να τακτοποιηθεί;

Και να πούμε ότι συνεχώς επικαλείστε την προηγούμενη κυβέρνηση, κ.λπ.. Εσείς ήσασταν η προηγούμενη κυβέρνηση. Μην ξεχνάτε ότι διάγετε τη δεύτερη θητεία του κοινοβουλευτικού σας βίου και του κυβερνητικού σας βίου. Δεν είναι η πρώτη σας. Το λέω για να μη φτιάχνουμε εντυπώσεις τζάμπα.

Να πω τώρα ότι για τον «Άγιο Σάββα» συγκεκριμένα υιοθετείτε και τη λογική της διοικήτριας και της διοίκησης έτσι όπως είναι. Κι επειδή επικαλείστε τους διάφορους ελεγκτικούς φορείς, πέρασαν οι συμβάσεις αυτές κατά τη νομιμότητά τους, πιστεύω, όχι κατά πόσο είναι συμφέρουσες αυτές για το ίδιο το ίδρυμα και για τους ίδιους τους εργαζόμενους, διότι το 2019 δούλευαν ενενήντα συμβασιούχοι και το 2023 διατίθεντο πενήντα έξι για τις ανάγκες του νοσοκομείου. Και να πούμε ότι οι συμβασιούχοι αυτοί, βάζοντας τον μισθό τους και τις ασφαλιστικές εισφορές, έρχονται τον χρόνο μεικτά γύρω στις 784.000 ευρώ. Βάλτε 800.000 ευρώ, να είμαστε και μπόλικοι.

Ο ιδιώτης λαμβάνει, κύριε Υπουργέ, 1.649.000 ευρώ κατ’ έτος. Η διαφορά είναι 864.000 ευρώ. Είναι το κέρδος του ιδιώτη που θα επιβαρύνει τον κρατικό προϋπολογισμό, που θα επιβαρύνει τους φορολογούμενους πολίτες. Επομένως, ο εξωπορισμός των υπηρεσιών καθαριότητας του «Αγίου Σάββα» μας στοιχίζει 110% πιο ακριβά.

Θα μου πείτε, όπως είπατε, ότι κάνει καλύτερη δουλειά. Ας βάλουμε ερωτηματικό, γιατί έχουμε την προηγούμενη εμπειρία. Θα πούμε ότι έχουν καλύτερες αμοιβές οι εργαζόμενοι; Κάθε άλλο! Θα πούμε ότι έχουν καλύτερες συνθήκες εργασίας οι αμειβόμενοι; Κάθε άλλο! Τα δοκιμάσαμε αυτά και επί της υπουργίας σας και επί προηγούμενων κυβερνήσεων. Υπηρετήσαμε και υπηρετούσαμε μέχρι χτες το Εθνικό Σύστημα Υγείας. Τους δοκιμάσαμε λοιπόν.

Εμείς, λοιπόν, προτείνουμε την αλλαγή του οργανισμού ούτως ώστε να προβλέπει ενενήντα θέσεις και όχι έντεκα που προβλέπει ο οργανισμός, που φαίνεται ότι είναι ένα εντελώς ξεπερασμένο μοντέλο και εκτός πραγματικότητας στον «Άγιο Σάββα», διότι δεν καλύπτονται οι υπηρεσίες του και την προκήρυξη των κενών οργανικών θέσεων για άμεση πρόσληψη στο νοσοκομείο.

Η απόφαση του διοικητικού συμβουλίου νομίζω ότι είναι ρατσιστική, κύριε Υπουργέ, για να μη λέμε τώρα ότι πάσχουν από χρόνιο νόσημα, διότι αυτά νομίζω ότι ακουμπάνε τα όρια της ηθικής και της βιοηθικής. Τι θέλετε να πούμε; Το εμπεδώσαμε τον καιρό της πανδημίας με τα lockdown και όλα εκείνα τα τραγελαφικά που έγιναν σε πλατείες εδώθε και εκείθε. Να μη μιλήσουμε, λοιπόν, για ρατσισμό καθαρό.

Πιστεύω τη διοίκηση του «Αγίου Σάββα» να την επαναφέρετε και την καθ’ όλα κατ’ εσάς άξια διοικήτρια κυρία Μπαλαούρα. Η αναρρωτική άδεια είναι νόμιμο δικαίωμα του εργαζόμενου και πρέπει να κατοχυρώνεται και να προστατεύεται. Δεν μπορεί το 2024 σε ένα κράτος-μέλος της Ευρωπαϊκής Ένωσης να υπάρχει διοίκηση νοσοκομείου που δεν ορρωδεί ούτε μπροστά στους χρόνια πάσχοντες ανθρώπους που τους στοχοποιεί, που τους στιγματίζει και κάνει ρατσιστική διάκριση σε βάρος τους. Να υποθέσουμε ότι τέτοια προβλήματα δεν θα υπάρχουν με τον εργολάβο σας, ο οποίος θα προσλαμβάνει μόνον υγιείς και θα απολύει τους ασθενείς; Δηλαδή, κύριε Υπουργέ, τι ανοίγουμε; Καιάδα σύγχρονο για να βάλουμε αυτούς τους εργαζόμενους που ασθενούν;

Και βεβαίως, να πω για τα απογευματινά, ότι εάν δεν διπλασιαστούν οι μισθοί του ιατρικού κόσμου, του υγειονομικού κόσμου, και του ΕΣΥ δεν πρόκειται ποτέ να καλύψουμε θέσεις και κενά. Τι νομίζετε ότι με τα απογευματινά ιατρεία θα λύσουμε το πρόβλημα, μεταφέροντας το πρόβλημα στην τσέπη του κόσμου; Δηλαδή, ένα χειρουργείο εξαρτάται μόνο από έναν χειρουργό και έναν αναισθησιολόγο; Όλο το υπόλοιπο team που είναι; Και καλά, έχουμε το 40% των χειρουργικών κλινών εκτός λειτουργίας, το απόγεμα πώς θα λειτουργήσουν;

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Πάντως, οι χρόνιες ασθένειες είναι και ευρωπαϊκό πρόβλημα και αυτό.

Ο κύριος Υπουργός έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ως προς το τελευταίο, είπατε επί λέξει «αν δεν διπλασιάσουμε τους μισθούς των γιατρών του ΕΣΥ… και πως πάντα μεταφέρεται το πρόβλημα στην τσέπη του κόσμου». Με συγχωρείτε, ο ενδεχόμενος διπλασιασμός των μισθών των ιατρών του λοιπού προσωπικού του ΕΣΥ, δεν θα πληρώνεται από τους φόρους μας; Από την τσέπη του κόσμου δεν θα πληρώνεται;

Κύριε συνάδελφε, έχετε την εντύπωση ότι τα κράτη γεννούν λεφτά; Τα μόνα λεφτά που ξοδεύουν τα κράτη, είναι των φορολογουμένων τους. Δηλαδή, της τσέπης του κόσμου. Αν χρειάστηκε να φτάσετε σε αυτή την ηλικία και να έρθετε στο Κοινοβούλιο, για να σας πω μία αμερικάνικη παροιμία «there is not such thing as the free meal», «δεν υπάρχει τίποτα τέτοιο σαν το δωρεάν γεύμα», λυπάμαι που δεν το έχετε καταλάβει. Πρέπει να το μάθετε, όμως, πιστεύω ότι είστε πια ενήλικας. Τζάμπα δεν υπάρχει πουθενά στον κόσμο. Το αν μου λέτε αν πρέπει να το φορτώσουμε στους φορολογούμενους που είναι μία πρόταση του ΣΥΡΙΖΑ ή αν θέλετε να το φορτώσουμε σε αυτόν που μπορεί να το πληρώσει και θέλει να πάει γρηγορότερα, αυτή είναι μια συζήτηση λογικών ανθρώπων. Αν μου πείτε ότι υπάρχει τρόπος να διπλασιάσουμε τους μισθούς των γιατρών του ΕΣΥ χωρίς να τους φορτώσουμε στον φορολογούμενο και χωρίς να το πληρώσει κάποιος, με συγχωρείτε, αλλά αυτή δεν είναι συζήτηση σοβαρών ανθρώπων.

Δεύτερον, ποιος σας είπε ότι δεν έχει δικαίωμα ο εργαζόμενος αναρρωτικής άδειας; Εγώ; Είναι πότε δυνατόν να πούμε κάτι τέτοιο; Άλλο πράγμα είναι η αναρρωτική άδεια που υπάρχει μέσα στην εργατική μας νομοθεσία και έχει κάποιους συγκεκριμένους όρους και προϋποθέσεις και άλλο σας είπα αγαθό είναι ότι πρέπει να μένει καθαρό ένα δημόσιο νοσοκομείο. Αν από τους πενήντα οκτώ είναι οι είκοσι δύο σε μόνιμη αναρρωτική άδεια, προφανώς οι τριάντα πέντε εναπομείναντες δεν μπορεί να κάνουν τη δουλειά των ενενήντα. Αυτό σας είπα. Και επειδή αυτό συνέβαινε επί σειρά μηνών στο νοσοκομείο Άγιος Σάββας, η διοίκηση έπρεπε να παίρνει διαρκώς με απευθείας αναθέσεις ιδιωτικά συνεργεία. Ε, αντί να παίρνει διαρκώς ιδιωτικά συνεργεία με απευθείας αναθέσεις, αποφάσισε να κάνει διαγωνισμό.

Τρίτον, δεν μπαίνω στα νούμερα που λέτε. Τα αμφισβητώ όλα. Είναι όλα λάθος κατά τη διοίκηση, αλλά δεν μπαίνω καν στο πινγκ-πονγκ. Να σας πω για ποιο λόγο. Διότι όλα αυτά τα επιχειρήματα ετέθησαν σε τρία διαφορετικά δικαιοδοτικά όργανα της πολιτείας ανεξάρτητα της Κυβερνήσεως: της Ανεξάρτητης Αρχής Δημοσίων Συμβάσεων, του Διοικητικού Εφετείου και του Ελεγκτικού Συνεδρίου. Τρία διαφορετικά επίπεδα ανεξάρτητα της διοικήσεως κυβερνητικώς ελεγχόμενα έκριναν ότι αυτά τα νούμερα είναι λάθος. Τι να κάνουμε τώρα; Που θέλετε να πάμε; Θέλετε να πάμε στο Βατικανό να το συζητήσουμε; Θέλετε να πάμε στον ΟΗΕ να το συζητήσουμε; Στον πάπα της Ρώμης, που θέλετε να πάμε; Στα τρία όργανα που έχει το κράτος, και τα τρία είπαν ότι είναι πιο συμφέρον ο εργολάβος. Τελεία. Αυτό δεν έχει να κάνει με το αν είσαι Νέα Δημοκρατία ή ΣΥΡΙΖΑ. Αυτό έχει να κάνει με την επιστήμη των μαθηματικών.

Τέταρτον, είπατε ότι ο προηγούμενος Υπουργός είπε ότι έδωσε εντολή να σταματήσει. Πρώτα απ’ όλα, δεν μπορεί να το κάνει ένας Υπουργός αυτό, όταν υπάρχει ένας διαγωνισμός. Ο διαγωνισμός έχει ξεκινήσει από το 2021 και βγαίνει πράξη του Ελεγκτικού Συνεδρίου. Προφανώς, μπορεί να είχε πει ο Υπουργός να περιμένουμε την Πράξη του Ελεγκτικού Συνεδρίου. Μέχρι εκεί μπορούσε να φτάσει ο εκάστοτε Υπουργός. Εάν, όμως, το Ελεγκτικό Συνέδριο βγάλει οριστική κατακύρωση ενός διαγωνισμού, υπάρχει τρόπος ο Υπουργός να το σταματήσει, χωρίς η εταιρεία να δικαιούται τις ποινικές ρήτρες που προβλέπουν οι συμβάσεις; Όταν λέτε να έρθει ο Υπουργός και να πει σταματώ τη σύμβαση ενώ υπάρχει κατακυρωτική πράξη του Ελεγκτικού Συνεδρίου, ξέρετε τι λέτε; Λέτε να πάνε να πληρώνουν τον εργολάβο, τη σύμβασή του, χωρίς να παρέχει την υπηρεσία, αυτό λέτε. Αυτό είναι αυτό που λέει ο Βουλευτής του ΣΥΡΙΖΑ τώρα στη Βουλή. Γιατί αυτό προβλέπει το Σύνταγμα της χώρας.

Άρα κανένας Υπουργός δεν μπορεί να σταματήσει έναν διαγωνισμό που έχει κριθεί νόμιμος σε τρία επίπεδα της διοικήσεως και έχει κατακυρωτική πράξη του Ελεγκτικού Συνεδρίου, χωρίς να χρεώσει τον Έλληνα φορολογούμενο. Να φέρω ένα παράδειγμα. Πριν από μερικά χρόνια ήταν να γίνει αυτή η υποθαλάσσια στη Θεσσαλονίκη. Το θυμάστε, κυρία Θρασκιά. Φώναξαν εκεί διάφορες συλλογικότητες, έκαναν φασαρία, φοβήθηκαν τότε οι κυβερνήσεις, πήγαν στο Συμβούλιο της Επικρατείας. Ακυρώθηκε το έργο ενώ να γίνει διαγωνισμός, είχε κατοχυρωθεί στην εταιρεία «ΑΚΤΩΡ». Εγώ ως Υπουργός Ανάπτυξης πλήρωσα την ποινική ρήτρα της σύμβασης. Η εταιρεία «ΑΚΤΩΡ» πληρώθηκε στο ακέραιο τη σύμβασή της, πήρε 90 εκατομμύρια ευρώ. Ναι, υποθαλάσσια δεν έχουν οι Θεσσαλονικείς, αλλά την υποθαλάσσια την πλήρωσε ο ελληνικός λαός. Για ποιο λόγο; Διότι δεν μπορεί κανένας υπουργός να σταματήσει πράξη καταλογισμού. Άρα η σύμβαση στον «Άγιο Σάββα» που έχει πράξη κατακύρωσης του Ελεγκτικού Συνεδρίου, δεν μπορεί νομίμως να σταματήσει κατά κανέναν τρόπο. Και όποιος το υπόσχεται στη Βουλή, να βγάλει από την τσέπη του τα λεφτά να τα πληρώσει. Εγώ δεν σκοπεύω να χρεώσω τον Έλληνα φορολογούμενο με επιπλέον λεφτά.

Τέταρτον, όλη αυτή η ιστορία του μπούλινγκ που έχει δεχτεί η διοικήτρια του «Αγίου Σάββα» πρέπει να είναι καταδικαστέα απ’ όλα τα κόμματα. Η διοικήτρια κινήθηκε στα πλαίσια του νόμου και οι πράξεις κρίθηκαν νόμιμες απ’ όλα τα ανεξάρτητα όργανα στα οποία προσέφυγαν οι έχοντες αντίθετη γνώμη. Δεν μπορεί όταν ένας ανώτατος διοικητικός υπάλληλος επιτελεί το καθήκον του ευόρκως, ελέγχεται και κρίνεται ότι το έκανε σωστά, να την βρίζουμε και από πάνω. Γιατί δεν θα βρίσκουμε ποτέ κανέναν διοικητή να κάνει τη δουλειά.

Κοντολογίς, λοιπόν, για να το μαζέψουμε, ούτε ο ΣΥΡΙΖΑ μπορεί να νομιμοποιήσει. Αν μπορούσατε να τους κάνετε νομίμως, θα τους είχατε προσλάβει νομίμως. Εσείς προσλάβατε ως ΣΟΧ. Η απόφαση να προσλάβετε με συμβάσεις ορισμένου χρόνου είναι η κυβέρνηση ΣΥΡΙΖΑ. Όταν τους προσλάβατε ως ΣΟΧ, τους είπατε με το ματάκι κλειστό, ότι θα τους κάνετε μονίμους δημοσίους υπαλλήλους; Αυτό είναι παράνομο αν το κάνατε. Όχι. Τους προσλάβατε ως ΣΟΧ και τους είπατε θα προσληφθείς και μετά θα φύγεις. Άρα τους είπατε από την αρχή ότι δεν θα γίνουν μόνιμοι. Σας εξήγησα ότι το Σύνταγμα της χώρας απαγορεύει τη νομιμοποίηση από το παράθυρο και καλώς την απαγορεύει. Ο ΣΥΡΙΖΑ ουδέποτε έθεσε ζήτημα στην Αναθεώρηση του Συντάγματος αλλαγής αυτού του άρθρου του Συντάγματος, αντιθέτως, και ο ΣΥΡΙΖΑ επιχειρηματολόγησε υπέρ της ύπαρξης αυτού του άρθρου στο Σύνταγμα, το οποίο υπάρχει για να μην μπορούμε να διορίζουμε όποιον θέλουμε στο δημόσιο.

Αν ο κ. Πολάκης τότε τους υποσχέθηκε μονιμοποίηση, τους κορόιδεψε. Δεν θα ήταν η πρώτη φορά που έχει κοροϊδέψει στη ζωή του, αλλά αυτούς σίγουρα τους κορόιδεψε κι εγώ δεν δέχομαι σε απλούς ανθρώπους να πηγαίνω και να τους κοροϊδεύω κατάμουτρα, για να το παίξω καλός.

Τέλος, καμμία εύκολη παράταση δεν έχει δοθεί. Η παράταση που έδωσα και εγώ τώρα μέχρι τις 30 Ιουνίου, δεν έγινε λόγω της κινητοποίησης, έγινε γιατί ακόμα δεν έχουν ολοκληρωθεί οι διαγωνισμοί. Ο νόμος ισχύει. Όπου ολοκληρώνεται ο διαγωνισμός, ο νόμος ισχύει. Όμως, επειδή -προφανώς- με ενημέρωσαν οι υπηρεσίες ότι δεν θα έχουν ολοκληρωθεί όλοι αυτοί οι διαγωνισμοί μέχρι 30 Ιουνίου, γι’ αυτό τον λόγο αποφάσισα, εφόσον υπάρχουν πραγματικές ανάγκες, λόγω αυτής της λεπτομέρειας, μέχρις ότου ολοκληρωθούν οι σχετικοί διαγωνισμοί, να συνεχίσουν να παρέχουν υπηρεσίες. Μόλις ολοκληρωθούν και κατακυρωθούν, θα σταματήσουν και αυτοί να εργάζονται. Αλλά είπα και το λέω να το ακούσουν καλά οι εργαζόμενοι, ο κάθε εργολάβος που μπαίνει στο νοσοκομείο υποχρεούται να κάνει πρόταση εργασίας πρώτα στους ΣΟΧ. Εάν κάποιος εργαζόμενος φοβάται ότι θα μείνει χωρίς δουλειά, δεν θα μείνει χωρίς δουλειά, διότι μπορεί να βρει αυτομάτως δουλειά στον εργολάβο που μπαίνει στο νοσοκομείο. Εάν δεν θέλει να δουλέψει στον εργολάβο και θέλει να γίνει μόνιμος δημόσιος υπάλληλος, θα πρέπει να πάει μέσω ΑΣΕΠ.

Δηλαδή, εσείς πιστεύετε ότι στους δέκα χιλιάδες που έχουμε για πρώτη φορά -και μόνο για έναν χρόνο, έτσι;- να προσλάβουμε στο ΕΣΥ, η πρώτη μας προτεραιότητα πρέπει να είναι οι έξι χιλιάδες ΣΟΧ. Αυτό πιστεύετε. Να μείνουμε από γιατρούς και νοσηλευτές στα νοσοκομεία, γιατί δεν φτάνουν όλες αυτές οι θέσεις και για τους ΣΟΧ και για τους γιατρούς και για τους νοσηλευτές, και να προτεραιοποιήσουμε ως μόνιμες προσλήψεις τους έξι χιλιάδες με σύμβαση ορισμένου χρόνου που δουλεύουν ως καθαριστές ή ως υπάλληλοι στη σίτιση.

Εσείς ως γιατρός Παναγιωτόπουλος, αυτή πιστεύετε ότι είναι η προτεραιότητα στον Εθνικό Σύστημα Υγείας ή αυτό που είπε πριν η συνάδελφός σας να βρούμε αναισθησιολόγους, να βρούμε χειρουργούς, να βρούμε νοσηλευτές;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Άγονες!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ποια είναι η προτεραιότητά σας;

Δεν ξέρετε ότι έχουμε περιορισμό στις προσλήψεις; Πρώτη φορά το ακούτε; Δεν ξέρετε ότι δεν μπορούμε να πάρουμε παραπάνω;

Άρα στην πραγματικότητα εισηγείστε εσείς, γιατρός, στον Υπουργό Υγείας της Ελλάδος «Μην προσλάβεις γιατρούς και νοσηλευτές, πρέπει να προσλάβεις ΣΟΧ» και αυτό το λέμε σοβαρή αντιπολίτευση!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.20΄ λύεται η συνεδρίαση για την Τετάρτη 7 Φεβρουαρίου 2024 και ώρα 9.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**